
	Цогт охин тэнгэр сангийн захиалгаар Цагаан бамбарууш хэвлэлийн газарт 2026 онд цахим хэлбэрт хөрвүүлэв.

⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	ОРШИЛ

	«Хүний оюун ухаан гэгч юунд ч үл торон саатах бөгөөд ямагт урагш тэмүүлмүй».

	Ф. Бэкон

	Хүүгэх салхинаа сул шороо хуйлран босохуй, голын дээгүүр хэсэг бусаг цаас далбилзан хийсэх нь энд урьд өмнө үзэгдээгүй цахлай шувуу нисэн ирэв үү гэлтэй. Төв дулаалгын сүлжээтэй холбогдож амжаагүй байшингуудын яндан салхинд улин исгэрэх нь эртний оросын үлгэрт гардаг ёозгүй амьтдыг санагдуулна.

	Голын тэртээ тэнгэр нижигнэх авч хотод хараахан бороо ороогүй, цэцэрлэгийн модод навчсаа сэрчигнүүлэн найгана.

	Хогийн төмөр сав онхолдон, сайтар шүүрдсэн замаар бөмбөрч бас хойноос нь хоёр хуудас цаас элдэн хийсэж явснаа ар түшлэг дээр нь харандаа үзүүрлэдэг хутгаар зөндөө юм сийлсэн сандалд нэг нь тээглэн хоцров.

	Сэргийлэхийн ахмад Гусаков хүнд хүнд алхалсаар өрөөнд орж ирэхэд хошууч Степин дотроо гурван ижилхэн цаас бүхий өмнөх хавтаснаасаа хараагаа салган:

	— За ахмад аа, яггүй будилаан гараад байна. Хилийн отряд дээр бид нэг этгээдийг барьсан юм. Тэр дөлгөөн харцтай, хар буруу санаагүй гэж андгайлж буй хүнээс ердөө л шатрын бодлого гарлаа. Манайд нэг сүрхий шатарчин байсан юм. Гусаков таны дайтай тоглодог байх. Ингэхэд та чинь зэрэг тоглолт хийхээр ирсэн хүнийг хожчихож байсан удаатай шүү дээ. Тэр хилчин нэг бодлого бодсон нь харин нууц түлхүүр байсан юм. Ийм л байдаг байна шүү дээ гэхэд

	— Ойлголоо, нөхөр хошууч аа. Тэр бодлогыг тань үзэх юм сан.

	— Би ондоо бодлого үзүүлэх л гэж дуудсан юм. Тун чухал шүү! гэв.

	Офицер Гусаков бол намын илгээлтээр цэргийн албанаас мөрдөн байцаах албанд шилжин ирж энэ ажилдаа мэргэжсэн хашруудын нэг юм.

	Степин хавтаснаасаа нэг хуудас гарган

	— Энэ байна. Сайн үзээрэй. Дараа нь зохих газарт шилжүүлье гэв.

	 

	 

	Өглөө эрт тул хотын цэцэрлэгт хөл хөдөлгөөнгүй нам гүм агаад өчигдрийн салхинаас өчүүхэн ч ул мөр үлдсэнгүй. Гудамж цэвэрлэгчдийн сониуч харц ганга тийш яваа нүсэр алхаатай сэргийлэхийн ахмад дээр байн байн тусна.

	Голын зүгээс загасны үнэр гарна. Бас тэртээх эрэг дэх заводын яндангийн утаа үл мэдэгхэн үнэртэнэ. Ваня Гусаков сургуульд сурч байхдаа тарьсан цэцэрлэгийн мод одоо өтгөрч ургаад тэр завод харагдахгүй байгаа ажээ. Жаахан доохонтой нь зуны амралт эхэлж, сургууль хичээлээсээ хөндийрөөд байгаа багачуул ус үсчүүлэн наадаж харагдав. Янаг хосууд үдэш оройн цагаар ирж суух дуртай, түшлэг дээр «Ваня + Катя», «Маша Юра хоёр» гэсэн олон нэр сийлсэн нөгөө сандлыг олж Гусаков тухлан суугаад түрүүчийн «бичгээ» нухаж гарав. Хүүхдийн тооны дэвтрийн тэр хуудас цаасан дээр шугамын нь дагуу шатрын хөлөг нямбайлан татаад, дээр нь шатрын байрлал зурж, доор нь «Цагаан эхэлж, нүүгээд тэнцэнэ» гэж бас бодлогын тухай өөрийн санал, бодлогын хариуг ирүүлэх хаягийг үзтэл хүүхдийн гараар бичжээ.

	Иван Тимофеевич нөгөө бичгээ нягталж хэсэг харж сууснаа босон, дурдсан хаягтай газар луу явлаа.

	Арван гурав орчим насны тормолзсон бор нүдтэй сэргэлэн хүү хаалга тайлахад Гусаков мэндлэнгээ 

	— Амралт эхэлчихсэн шив дээ гэхэд, жаал хүү долгиотсон сэгсгэр үстэй толгойгоо дохилоо.

	— Мөөн гэж Иван Тимофеевич сунжруулан хэлээд, ийш, тийш харах зуур, — Би танай энд түр ажиллаж байгаа шинэ хүн. Танайх хэнийх гэдэг айл вэ, бичиг баримт бүрэн үү? гэв.

	— Манайх Куликовынх. Намайг Костя гэдэг. Энэ жил 7 дугаар ангид орно.

	Иван Тимофеевич;

	— За тийм байж хэмээн толгой дохиод үүдний өрөөг нэг ажиглангаа

	— Хаяг чинь энэ байна... Тэнцээ ч хийж болмоор юм даг аа гэхэд,

	— Та үнэхээр энэ хэргээр ирлээ гэж үү? Та хамгийн түрүүчийнх нь шүү! Нээрэн шүү! Энэ бол пионер хүний үг. Өөр хэн ч энэ бодлогыг бодоогүй байгаа. Би ийм хүнд юм гэж ер санасангүй, гэж хүү хөөрөн өгүүлэв. 

	— Энд чинь тэнцээ ерөөсөө алга гэж Гусаков хэлтэл:

	— Яагаад алга гэж? жаал хүү хэлснээ

	— Алив би танд үзүүлье. Та ор л доо. Би одоохон шатар өрөөдөхье.

	Иван Тимофеевич цэвэрхэн тасалгаанд цэмцгэрхэн байрлуулсан хогшил, гялалзсан хүрэн модон эдлэл, цэмцийтэл хураасан ор, дээд талд нь өлгөсөн нисгэгчийн зураг тэргүүтнийг харсаар сандалд суув. Хөвгүүн, Гусаковын хэдийний мэдэх шатрын байрлалыг хөлөг дээр өрөөд:

	— Хар даа. Тэргийг нь гаргахгүйн тулд ноёныг нь хорих хэрэгтэй. 1. Кe3!

	— Энэ ч мэдээж гээд Иван Тимофеевич

	— Морийг чинь нэг айлгаадахъя. 1... d4 Зугтаасан чинь дээр биз дээ?

	— Энд чинь л хамаг учир нь байгаа юм. Одоо 2. Кf5 гэх хэрэгтэй гээд жаал хүү сандал дээр цомцойн суув.

	— Ямар зальтай эр вэ, хөөш! Ац тавих нь. Тэр дэмий. Манайд нэг сүрхий нөөц нүүдэл бий. Болгоож үзээрэй. 2... h41

	Костя догдолсондоо сандал дээрээ үсрэн босож морио шүүрэн авснаа g3 дээр тавив.

	— Энэ чинь ёстой хужир. 3. Кg3  гэхээр танд нүүх юм олдохгүй болно.

	— Яагаад тэр бил ээ? Морийг чинь авч болно, бас хүүгээ түлхсэн ч болно шүү дээ.

	— Тэг л дээ! Хүү түлхвэл тэргийг тань мориороо идчихнэ. Морь идвэл би ноёноо f2 гэхэд таны ноён жидэнд орчихно. Харж байгаа биз, хар жидэнд орно! Морийг минь хүүгээрээ 3… h:g3 гэж идвэл 4. Не2! гэхэд хар яаж ч нүүсэн хар, цагаан хоёрын аль нэг нь жидэнд орно. Энэ хоёр түрүүчийнхтэйгээ нийлээд гурван өөр хувилбар жид болно. Та хар аа 4...g2  5. Не1 гэвэл харын ноён дахиад жидэнд орно. Бас 4 ... Нg2 гэвэл шууд жид, тэгэхдээ цагааны ноён!

	Гусаков, хөлөг өөд харж хэсэг сууснаа:

	— Мөн, харилцан жид юм биз дээ? Одоо чи бид хоёр ч гэсэн харилцан жид хийлцэн, тэнцэж салахын тулд Костя, найз минь миний асуултад хариулаарай. Чи яагаад энэ хуудаснуудыг тараах гэж бодов оо?

	— Юу яагаад гэж! хэмээн Костя гайхсанаа, 

	— Хүмүүст л мэдэгдэх гэсэн юм. Хэрэв нэг зургийг хэд хувилаад агаараар цацвал бас л буруу юу?

	— Энэ тухай хоёулаа сайхан ярилцъя. Чи хувьдаа үнэгүй тараачихдаг агаарын сонинтой болсон юм биз дээ? Захиалгат хэвлэл чамд цөөдөөд байгаа юм биз дээ?

	— Би сэтгүүлд явуулах гэснээ зовоод.. Голдог юм байна лээ... 

	— Ээ харламар! Нэрэлхүү ч амьтан бол доо! Голно гэж айгаа юу? гэх зуураа Иван Тимофеевич хөвгүүний царай хэрхэн хувирахыг ажиглав. 

	Хүү эвгүйцсэн байртай шатраа хурдан гэгч нь хурааж байлаа.

	— Би таныг энэ бодлогыг бодчихжээ гэж санасан юм.

	— Бодох ч бүр цэцэрлэгт сууж байхдаа бодсон. Гэхдээ гүйцэд биш.

	— Бодсон?! Би танд юунд хэлэв ээ? Та хэдийнээ мэдэж байсан юм уу?

	— Мэдэх нь мэдэж байсаан. Тэгэхдээ бүгдийг биш. Тэгээд ч тэнцээ алга гэж чамайг жаахан өдсөн юм гэх агшинд хаалга нээгдэн, гартаа түрүүвч барьсан Костя шиг сэргэлэн нүдтэй туранхайвтар, бууралтаж яваа эцэж ядарсан байрын авгай орж ирлээ.

	— Сайн байна уу? Куликова гуай. Би танай хэсгийн төлөөлөгч. Та нартай танилцъя гэж ирлээ гэхэд

	— Та суу суу. Би одоохон... гэсээр нөгөө эмэгтэй хөл болж гарлаа.

	— Чи энэ бодлогоо өөрөө зохиосон уу? гэж Костягаас асуухад

	— Тийм ээ, гээд үсээ хойш нь сэгсрэхийг Гусаков ажин:

	— Үсээ засуулмаар болж дээ гэсэнд Куликова авгай:

	— Би хэлээд л байгаа юм. Одоо бүр юу ч гэхээ мэдэхээ байлаа. Зэрлэг амьтан шиг ингэдэг л болсон юм байх даа гэв.

	— Аль эртний юм аа... гэж Гусаков ам нээснээ Дундад зуунд ингэж хээнцэрлэж байсан. Өнгөрсөн зуунд ч тэр... Чулуун зэвсгийн үед мөн л их байсан юм. Харин цэрэгт бол ч ярьдаггүй эд дээ. Учир нь гэвэл... ариун цэвэрт... 

	— Би толгойгоо үргэлж угаадаг гэснээ Костя, — Үсээ өөрөө засах нь дээр байдаг. Үсчинд очихоор өм цөм хяргаад орхидог. Тэгэхлээр чих дэлдийгээд шал дэмий.

	— Аа ийм болоод л үсчид хий зогсдог байх нь нь ээ гэж Гусаков бодлогошронгуй өгүүлэв.

	— За нөхөр төлөөлөгч өө, одоо би завтай боллоо. Танд би ямар тус хүргэж чадах сан бол? Намайг Куликова Серафима Ивановна гэдэг. Багш. Хүүтэйгээ хоёулаа суудаг.

	— Харин хүү маань тоосгон заводын яндангаар авираад л өмд цамц угаах ажил ээждээ тарьдаг... Гутлаа бол өөрөө цэвэрлэж болох л байсан даа. Лав хоёр өдөр шавартайгаа үүдэнд байгаа биз дээ.

	Серафима Ивановна нэг гараараа эрүүгээ тулан, гэмшсэн янзтай толгойгоо бөхийлгөн зогсох Костя хүүгээ зэмлэнгүй маягтай харна.

	— Элдвийг сэдсэн төрхгүйтэл нь ийм юманд хүргэхийг би бүр мэдэж байсан юм.

	— Элдвийг сэдсэн бодол ч байгаа юм гэж Гусаковын зөвшөөрөхөд

	— Та яаж мэдэв? гэж Костя шивнэн асуув.

	— Костя минь, би цэцэрлэгийн сандал дээр сууж байхдаа хоёр зүйл бодлого бодлоо. Нэг нь шатрынх, нөгөө нь чиний хуудаснууд хаанаас гарч хэрхэн хийсэж ирэв гэдгийг. Утаанд татагдсан байна шүү дээ, тийм биз дээ?

	— Тоосгоны яндангийн уу? гэж Костя дуу алдчихав.

	— Тийм ээ. Салхи утааг хааяа газар луу, тухайлбал, хуудас олдсон цэцэрлэгийн тэр хэсэг рүү хөөдөг. Өчигдөр хуудсаа цац аа биз дээ. Завод энэ өдрүүдэд ажиллаагүй. Ням гарагт салхины чиг нөгөө талаас байсан болохоор тэр хуудас цааснууд гол дээгүүр хийсэн ирэхэд хялбархан байжээ гэж Иван Тимофеевичийн өгүүлэхэд

	— Би юу ч ойлгохгүй нь хэмээн Серафима Ивановна үнэнээ хэлэв.

	— Та өчигдөр хувцсыг нь угаасан уу?

	— Тийм ээ. Яндан цэвэрлэгчийнх шиг жигтэй юмыг нь угааж өгсөн.

	— Мөн дөө! Яндан дотуур авирсан хойно аргагүй шүү дээ.

	— Юунд? Юунд тэр вэ? гэж Серафима Ивановна мэгдэн дуу алдав.

	— Янданг яагаад урт хийдгийг мэдэх үү? Таталтыг нь ихэсгэх л гэж тэр. Завод ажиллаагүй ч гэсэн яндангийн таталт хэвээрээ байдаг. Салхитай өдөр бүр ч их. Учир нь яндангийн орой ба суурийн агаарын температур ямагт зөрөө үүсэж байдаг. Яндан доторх дулаан агаар гадна талынхаа агаараас хөнгөн байна, тэгэхлээр яндан доторх бүлээн агаар гадна талын хүйтэн агаарт дээш түрэгдэн гардаг. Энэ бол ерийн л таталт юм.

	Ахимаг насны сэргийлэгч хүн ингэж ярихыг сонсоод багш эмэгтэй ихэд гайхан:

	— Та энэ бүхнийг яаж мэддэг юм бэ? гэж асуув.

	— Партизан байсан эцгээсээ сонссон юм гээд Иван Тимофеевич инээмсэглэснээ, — Аав минь яг ийм тоосгон яндангаар салхины дагуу гол гарган хот дотор ухуулах хуудас тараадаг байсан юм. Эсэсийнхэн учрыг нь олохгүй цөхрөнгөө бараад бүр галзуурах дөхөж байсан тухай хожим нь олонтоо бичиж байсан юм. Магадгүй та нар ч уншсан байх.

	— Үгүй, би уншаагүй шүү гэж Костя түргэн хариулав.

	— Найз минь, чи тэгвэл юм сэдэхдээ лут эр юм. Харилцан жид болох сайн бодлого зохиосон байна. Яндангийн татах хүчийг тун нарийн ашигласан байна. Харин чи өөрөөсөө өмнө энэ бүхнийг мэдэж байсан хүмүүсээр бахархах ёстой юм шүү. Янданг ингэж ашигласан чинь сайн болж. Тэгэхлээр чиний хийсэн зөв болох нь ээ дээ. Гэхдээ бодлого чинь урьд өмнө зохиогдсон ч бай, эсвэл жаахан урагшгүй боллоо ч гутрах хэрэггүй. Хүн шатарт хожигдсоноороо улам ч хүчтэй болдог юм. Ер нь шатраар зан чанараа хатуужуулах хэрэгтэй шүү. «Хүний зан чанар өмнөө тавьсан зорилгодоо хүрэх гэсэн цаглашгүй их хүсэл тэмүүлэлдээ байдаг» гэж хүний уг чанарыг гоц мэддэг их найрагч Гёте хэлсэн байдаг юм.

	— Та надад анх эхлээд шатарчин хүн шиг, дараа нь Шерлок Холмс шиг, бүр сүүлдээ... 

	— Би өөрийнхөө тухай бус чиний тухай ярьж байна. Сэтгэнэ бодно гэдэг туйлын чухал. Эх орны дайны үед фашистуудын эсрэг ухуулах хуудас тоосгон заводын яндангаар тараах санаа миний эцэгт төрсөн нь олонд тустай байсан болохоор их хэрэгтэй зүйл байсан юм. Тэгвэл чиний бодож олсон уг санаа нь ойролцоо шиг боловч юунд хэрэгтэй, тустай юм бэ? Зохиосон бодлогоо шатрын хэвлэлд илгээж зүрхлэлгүй, салхинд даатгаж орхиод, хүмүүс олж аваад бодоцгоог гэж санасан хэрэг үү? Энэ чинь өөрийнхөө доголдлыг л нуух гэсэн хэрэг биз дээ? Үгүй дээ дүү минь, ингэж болохгүй. Яндангийн таталтыг ашиглах гэсэн бол арай өөрөөр, олонд хэрэгтэй зүйл санаж сэдвэл дээр.

	— Яндангийн таталт сэнсийг ч эргүүлнэ дээ.

	— Уухайс даа хүү минь, энэ чинь бол өөр хэрэг. Сэнс гэсэн чинь машин гэсэн үг. Машин, хүний үргэлжийн туслагч шүү дээ. За ийм шив дээ. Та бүхэн уучлаарай гээд Иван Тимофеевич боссоноо, — Чи тэгээд хэчнээн хуудас яндангаар цацсан бэ? гэж Костягаас асуухад

	— Зуун долоог

	— Тэгээд надаас өөр хүнээс хариу ирээгүй юу?

	— Одоо өөр хүн хэрэггүй. Танд их баярлалаа.

	— Юунд тэр бил ээ? Торгосонгүй гэж үү?

	— Үгүй ээ. Таталтын тухайд л

	— Аа татах хүчний тухайд уу? За за, Серафима Ивановна хүүгээ сайн хүн болгоорой. Сайн сууцгаагаарай! гээд гарсан сэргийлэхийн ахмад Гусаков гэнэн балчир Костягийн сэтгэлд ирээдүйн их үйлийн шав тавьснаа яахин мэдэх билээ.

	Эл тохиолдол төрсөн үрийнх нь цаашдын хувь зохиолд ямар шиг чухал болохыг Серафима Ивановна эх хүний совингоор зөгнөн гадарлаад өөрийн мэдэлгүй мэлмэрүүлсээр хоцров.


НЭГДҮГЭЭР ХЭСЭГ : ТАТАЛТЫН ХҮЧ

	 

	«Шатар бол хүний сэтгэл оюуныг нээн өгүүлэх дүрэм загвар мөн»

	Шатар сурталчлагч польшийн иргэн Карел Крупский

	 

	ТЭРГҮҮН БҮЛЭГ : Үүл шүргэх орчинд болсон үймээн сандрал

	Зоогийн газрын тойрон эргэх танхим Викаг тонгосхийтэл цочмог зогсов. Гэнэтийн явдалд цочирдсон хүмүүс ихэд мэгдэн ширээ сандлаа түжигнүүлэн босоцгоох нь харагдана. Вика, цонхоор доош харвал дотор нь эвгүйцлээ. Өндөр өндөр барилгууд асгарах бороог нэвтлэн тэр дор сүүмийх нь хүүхдийн тоглоом мэт үзэгдэнэ.

	Ширээний гэрэл гэнэт ассанаа түгшүүртэйеэ анивчсаар бүр унтарлаа.

	Хүмүүс улам ч сандран гарах хаалганы зүг тэмүүлцгээн хий л шахалдаж эхлэв. Цахилгаан шат ажиллаагүй бололтой. Вика ч сандарч эхлэв. Газраас олон зуун метрийн өндөрт байгаагаа санахаас улам ч айдас хүрч мөн л үсрэн босмоор байсан боловч нэг ширээнд суугаа хажуугийнхаа хүмүүсийн тав тухыг алдагдуулахаас эмээн суусаар байв. Дор, улам ч хүч нэмэн исгэрэх энэ салхи Останкиний телевизийн цамхгийг хүчтэй ганхуулж байгаад эвдлээд, хумиад хаячхалгүй яах вэ! ... Катя ирээгүй нь юун сайн. Ирсэн бол ухаан алдталаа айж байгаа даа!

	Вика дахин цонхоор хартал алгуур доошлох онгоцноо аялах шиг санагдсанаа гэнэт манан дотор бараантах төдий харагдах байшингуудыг мөргөчихнө гэсэн бодол зурсхийв.

	Энэ агшинд нэгэн эмэгтэйн бахардан хашхирах дуу хадлаа.

	Бүр анхнаасаа л бүтэлгүйтэж эхэлжээ. Вика Нелидова Катяг хүлээн зам харуулдан зогссоноо тэвчээр алдран, тогтоол ус тойрохыг тойрон, харайхыг харайн хойш урагш холхино. Цувны нь хормой салхинд дэрвэнэ. Найз нь алга л байв.

	Салхи улам хүчтэй исгэрэв. Вика өөрийн мэдэлгүй тайрмал үстэй толгойгоо гилжийлгэн Останкиний телевизийн цамхаг ганхах нь уу хэмээн ажиглав. Юүдэн малгай ар шил рүү нь унажээ. Уралдан нүүх борооны үүлнээ цамхгийн орой ч харагдахаа болилоо.

	Болзсон цаг хэдийн өнгөрсөн ч Катя бас алга. Эрс зантай Вика цаг агаар эвгүй энэ өдөр Катягийн ирээгүйд нэг их санаашралгүй «Долоо дахь тэнгэр» зоогийн газар орох илүү билетээ урж хаяад цувныхаа хормойг дарсаар «тэнгэр муухай байгааг тоолгүй» цамхгийн зүг шийдэмгий алхав. Бусдад өгчхөж болох байсан билетийн нь тасархайг салхи хийсгэн одов.

	Салхи гэнэт зогсов. Гэвч Вика их л цухалдана. «Бин битүү» хайрцагт суучихаар өндөрт гарч байгаагаа яаж мэдэх вэ? Яг л арван дөрвөн давхарт буй гэр лүүгээ цахилгаан шатаар явж байна гэсэн үг. Дор шат руу ороод л, дээр гарлаа. Хэдэн зуун метрийн өндөрт гарсан гэж яаж мэдэх юм бэ? Харин Парисын Эйфелийн цамхаг бол Останкинийхаас хэдий намхан ч тун эвгүй юм гэнэ билээ. Нэг онгорхой шатнаас өөр нэгд шилжин суухаас гадна бас цахилгаан шатны нь хана задгай сараалж болохоор эргэн тойрны юм харагдаад, толгой эргэн дэргэдэх хүнээсээ зуураад л авахад хүрнэ. Гэтэл энд бол шатнаас гараад хэдхэн алхаад л зоогийн танхим... Салхи бүр зогсжээ. Идээ будааны үнэр, зөөврийн тавиур барьсан үйлчлэгчид, бүтээлэгтэй ширээ, энд танхим дугуй бас тэгээд эргэлддэг нь зүгээр юм. Цонхоор (зөвхөн цонхоор л) доош харна. Ер нь догь л юм. Катя цуг байсан болоосой! Ширээнд сууж байгаа мөртөө вагонд аажуухан яваа юм шиг. Бас тэгээд яг л үүлсийн дундаас Москваг харж байгаа мэт. Яг л хүүхдийн тоглоом (Долоо дахь тэнгэр - аргагүй л оносон нэр) Гэвч Вика энд орж ирээд бүр гонсойж орхив. Харанхуйлан хөшигрөх борооны үүлс бас орох гарах улсын мөр дээр суусан тул тэр хүүхдийн тоглоом шиг үзэгдэхийг нь ч харж чадсангүй. Аз болоход харин онц удалгүй урт үстэй нэг залуу (палааж өмсүүлчих юм сан) цонхны дэргэдэх суудлаа найр тавин өгчээ. Тэр залуу Викад, түүний мойл хар нүдэнд болсонгүй, бас боловсон зөв хүмүүжилтэйдээ ч биш, гагцхүү буурал өвгөнтэй зэрэгцэн сууж шатар тоглох гэсэндээ л найр тавьсан болох нь удалгүй ойлгогдлоо. Останкиний телевизийн цамхгийн зоогийн газарт бас шатар тоглоно оо! гэж бодохоос Викагийн зэвүү хүрч амьсгаа нь давхцав.

	Дэгжин эрээн зангиа зүүж, энгэргүй пиджак дээрээ этгээд хачин тэмдэг хатгасан нэгэн ихэмсэг, цэмцгэр эрийг танхимын зохицуулагч их л ёсорхуу дагуулан авчирч, ширээнд дөрөв дэх хүн болгон суулгасан нь жуулчин ажээ. Тэрээр ихэмсэг инээмсэглэл нүүрэндээ тодруулан байж бүгдтэй мэндлээд

	— Гүнээ талархъя. Та бүхэнтэй нэг дор гүнцэг барих болсноо өчүүхэн миний бие нэр төртэй тооцном гэж үг бүрийг салган тодхон хэлэв.

	Урт үстийн ширээн дээр дэлгэсэн халаасны гоёхон соронзон шатрыг жуулчин сонирхон харна. Викагийн шатрын мэдэц хөлөг дээр нуугдах тэр гоо сайхныг үнэлэхэд үл хүрнэ. Тэр өөрийгөө симфони концерт дээр зэс цан далбиганан гялалзах, урт бүрээ сунгах, утсан хөгжмийн хэц хөдлөх төдийхнийг харан суугаа дүлий хүнтэй дүйцүүлэн сууна.

	— За, Костя найз минь чи энэ уулзалтаараа намайг их баясаав. Намайг олж харсан нь яамай. Би бол чамайг танихгүй нь ээ. Ёстой ханхар эр болж дээ.

	— Акселераци гэж ийм юм байна шүү дээ, Иван Тимофеевич аа. Аав минь намхан ч өндөрт нисдэг байсан. Ээжийг бол та мэднэ шүү дээ.

	— Акселераци гэв үү? Тэр үнэн. Энэ зүйлийн чинь учрыг шинжлэх ухаанд ч, манай сэргийлэхэд ч одоохондоо олж чадахгүй л байна.

	«Манай сэргийлэх ээ?» гэж Вика дотроо үл ойшоон бодоод, энэ «хэнхэг» хоёрын яриаг сонссоор суув. Зэргэлдээ суух нөгөө жуулчин Вика луугаа харц тулгарахыг хичээн ширтэнэ.

	— Иван Тимофеевич аа, та тэтгэвэрт гарсан уу?

	— Тийм, тэгэхдээ Заречье дахь талхны завод дээр боловсон хүчин бэлдэж байгаа.

	— Мэднэ мэднэ, тэнд бас яндан бий. Туйпуун заводынхоос арай өндөр.

	— Чиний янданг санаж байна. Үгүй ээ чи, ахиад шатрын бодлоготой хуудас цацах гээгүй биз?

	— Үгүй, үгүй. Би зохиосон бодлогоо шатрын хэвлэлд гаргадаг болсон. Хилийн чанадад ч бас. Шатрын бодлого зохиомжоор ЗХУ-ын спортын мастер болсон. Тэмдэг нь энэ. Та ажигласангүй гэж үү?

	— Ажиглахад ч ажигласан. Уул, хаданд авирдаг юм болов уу гэж саналаа. Чи ч багадаа яндангаар авирах дуртай байсан шүү дээ.

	Нөгөө залуу инээд алдсанаа:

	— Харилцан жидний тухай санаа юу? Та бас таталтын тухай ярьж өгснөө санаж байна уу?

	— Тэгэлгүй яах вэ. Нүүдлээр шахагдаж байсан шүү дээ.

	— Нүүдлээр шахагдах гэгч чухал л зүйл дээ. Би амьдралдаа нэг дорвитойхон юм бүтээх, сайн нүүдэл хийх ёстойгоо ойлгож л байна. Хэрэв таныг хүсвэл ганц нэг юм үзүүлбэл яана вэ?

	— Алив тэгээч! Үгүй байз, морь ч одоо яаж нүүдэг сэн бил ээ? Би аль эртнээс... 

	— Бид таныг мэднэ, мэднэ!.. 

	Залуу эр халааснаасаа шатраа гарган нөгөө өвгөнтэй шатар үзэх гэж зэрэгцэн суугаа Вика-д байраа сольё гэсэнд цаадах нь дуртай зөвшөөрч цонх руу дөхөж суугаад элдвийг сонирхохыг хүсвэл, үүл манант хөшигний цаанаас юу ч эс үзэгдэх тул аргагүйдэн шатар харж суух болов. 

	Ингээд л Вика жуулчин хоёр өмнө өмнөөсөө харан суух болжээ.

	Жуулчин:

	— Ямар урагшгүй тэнгэр вэ? гэснээ, уйдсан янзтай бас л шатар харж эхэллээ.

	— Тэнц ээ юм биз дээ? гэж хижээл эрийг асуухад

	— Тийм! гэж Костя хэмээн нэрлэгдэх залуу батлан өгүүлснээ, — Энэ этюд нэг болж өгөхгүй байгаа юм. Дэлхийн шатрын холбооноос явуулсан тэмцээнд алтан медаль, Шота Руставелийн нэрэмжит тэмцээний цом зэрэгт дэвшигдэж байсан.

	— Тэгээд, хоёуланд нь хоосон уу?

	— Үгүй ээ, Шота Руставелийн цом авсан юм. Тусгүй юм болсон. Этюд маань шүүрхий байжээ. Уг нь миний амьдралтай нэг талаар холбоотой биш сэн бол орхичих л байсан. Та надад нэг санаа ярьж өгч байснаа санаж байна уу?

	— Арай, таталтын тухай хэлээгүй биз!

	Жуулчин амарлингуй гэгч эргэн харснаа, алсын чимээ чагнах мэт ялимгүй гилжийн сууна. Вика үүнийг нь ажигласнаа, хажууд нь суугаа залуугийн хувь заяа хөлөг дээр хэрхэн туссаныг олж мэдэхээр бүх анхаарлаа шавхан харж эхлэв.

	— Энэ хамгийн сүүлд засаад байгаа нь гэж тайлбарласнаа үргэлжлүүлэн

	— Энд шууд 1. Те2 гэж нүүх хэрэгтэй юм. Харин таталтыг... гэхэд нь

	— Байз! хэмээн ахимаг эр Костяг болиулав. Энэ агшинд эргэгч танхим буурал өвөөгийн командыг сонсох мэт Викаг тонгосхийтэл зогсжээ. Вика хижээл хүний нүүр лүү харан, хоёр гараараа ширээнээс зууран сууна.

	— Тайван бай! гэснээ Иван Тимофеевич, — Цахилгаан салгачхав бололтой.

	— Яалаа гэж дээ? хэмээн Вика дургүйцсэнээ, — Та нар хар аа! Юу болж байна аа! гээд гарах хаалган дээр шахалдах хүмүүсийн зүг толгой дохисонд

	— Та, тийшээ бүү хар. Наашаа, шатар хар л даа, мэддэг биз дээ?

	— Тун муу.

	— Та нар тун атаархмаар тайван улс юм аа, гэж хямсгар дүрээ хэдийн алдаж, төв болсон жуулчин өгүүлэв. Байдлыг нь ажвал эргэн тойронд болж буй явдлыг ажиглаж буй мэт.

	— Ямар өндөр юм бэ? гэж Викаг итгэл муутайхан дуугарахад;

	— Тиймд нь л энд гарч ир ээ биз дээ хэмээн ахимаг хүн хариулав.

	— Харин би бол Иван Тимофеевич аа, таны араас дагаж гарч ирлээ хэмээн залуу эр догдлонгуй өгүүлэхэд нүд нь улам ч тод гялалзан харагдав.

	— Миний хойноос гэнэ ээ? Үгүй ээ, чи чинь надтай арван жил дайралдаагүй шүү дээ. — За тэгэхлээр би3 тэмээ с2 гэвэл чи 1 ... d3 гэж нүүнэ. Иймд би 2.Тb1 гэж ухрахаас өөр аргагүй болох нь ээ? гэж буурал өвгөн амандаа үглэн бодож сууснаа, — Би ч тохиолдлоор шахуу энд орж ирлээ. Хуучин Мещанск (Харчуулын) гудамжинд байдаг садныхаараа ортол, тэд маань энд орох билет олж өгсөн юм.

	— Тэгтэл энд шуугиант үзэгдэл! гээд залуу шатны зүг дохив.

	— Нөхөд өө! Тайван байцгаа. Арван долоодугаар ширээнээс жишээ авцгаа. Тэнд шатар!.. гэх танхим зохицуулагчийн ятгангуй дуу сонсогдоно.

	— Тэмээ b1-т ухрав уу? гэж Костя асууснаа, — Тэгвэл хар ноён d4-өөр дамжин b2-т цөмрөн орж танай тэмээг барьж идэхийг зорино доо.

	 

	[image: Image]

	 

	Жуулчин чимээ чагнан сууснаа.

	— Тайлбарлаж байна. Аваар биш, харин урьдаас төлөвлөсөн ёсоор тасалжээ гэхэд

	— Цахилгаан уу? гэж Костя сөргөн асууснаа, — Эрчим хүч ч гайхалтай эд дээ. Эрчим хүч бол улс орны хөгжлийн үзүүлэлт мөн.

	— Бүү мэдэмхийрээд байгаач! хэмээн буурал хэлснээ, — 2... Нс 6 гэнэ ээ? Бид бас ноёноороо 3 Нg2 чи Нd5, Нf2 чи энэ зай руу Нd4 гэж бид мориороо 5 Ме2+! гэж шална.

	— Болшгүй, Иван Тимофеевич аа. Хар л даа 5... de 6Н:е2 НсЗ 7Нd1 Нb2. 8 Те4 с3! 

	энд а2 дахь хүүг авбал Нс2 гээд тэнцэх учир болохгүй. Иймд 9. Тf5 с2 + 10. т: с2 Н:а2! гэж нүүнэ. 

	Харин одоо бол с2 цагаан тэмээгээр хаагдсан учраас 11. Нс1. Тb2+ 12. Нd1Те5. 13 Нс1 Тf4+ гээд хар тал хожно.

	Зориг гарган ажлаа гүйцэлдүүлж яваа байртай үйлчлэгч зөөврийн тавиураа толгой дээрээ барин бухимдан шуугих олны дундуур ирж явна.

	— Хүлээгээрэй, нааш нь тавьчих гээд Иван Тимофеевич ширээн дээрх тавгуудыг зайлуулангаа, — Энэ зоогийн чинь учрыг л нэг олмоор байна гэлээ.

	— Бүх юм ёсоороо гэж «геологич бололтой» сахалтай залуу хэлээд зэргэлдээ ширээнд суунгаа, нисдэг тэргээр доош нь буулгах юм байх аа гэв.

	— Би тэгвэл шүхрээр харайна гэж Вика урам орон хариулав.

	Костя танхим тойруулан харснаа

	— Байдал ч гэмгүй байна шүү гэлээ.

	— Эрчим хүчний хүрэлцээ муутай холбоотой л байх аа даа? Одоо ч эрчим хүчний хямрал их түгээмэл... гэж жуулчин өгүүлбэл

	— Салхинаас болсон юм биш байгаа? гэж Викаг асуухад

	— Салхи уу? Бидний элэнц хуланцын үед л эрчим хүч салхитай холбоотой байсан юм гэснээ Костя, — Дарвуул, салхин тээрэм гээд л салхины хүч өргөн ашигласнаараа Петр хааны үед Голланд орон, Европт эрчим хүчний үйлдвэрлэлээрээ тэргүүлж байсан юм.

	— Ай даа Нидерланд уу? Тийм шүү гээд жуулчин ихэд таашаасан байдалтай толгой дохино.

	— Гэтэл одоо юу хийж байна! Ургаа мод, ашигт малтмал (чулуун нүүрс, хүлэр) нефть, шатдаг хий гээд л шатдаг болгоныг түлж байна. Энэ чинь гэмт хэрэг!

	— Чи арай тэнгэрийн орноос гал хулгайлсан Промейтейг шүүхэд өгөх юм биш биз?

	— Биднийг ирээдүйд ач үрс маань шүүх л болно доо.

	— Яалаа гэж тэр вэ?

	Залуу эр энэ яриаг өөрийг нь зугаацуулахаар сэдлээ гэдгийг Вика ойлгож байлаа. Залуу, нарны хүчин чадлын тухай жавхаалаг нь аргагүй ярьж эхлэв. Дэлхийн биологийн ажиллагаанд хэрэглэгддэг хийгээд хүрээлж буй орон зайд цацах эрчим хүч нь нарнаас манай дэлхийн авч байгаа эрчим хүчтэй тэнцэн, тэнцвэрт харьцаа тогтсон тухай ярьж гарав. Түлш хэрэглэх, өөрөөр хэлбэл нарны эрчим хүчний он жилийн хур их нөөцийг задлан ашиглах нь дээрх тэнцвэрт байдлыг алдагдуулж эх дэлхий маань халахад хүрнэ гээд л ярьж байв.

	Танхимд асаатай лаа барьсан цагаан хүрэмтэй олон үйлчлэгч ёслолын байдалтай орж ирлээ.

	— Ямар гоё вэ? гэж Вика баясан дуу алдаад, Костя руу харна.

	— Хүн анх гал гарган хэрэглэхдээ хожмын их аюулыг нь бодолцсонгүй.

	— Үнэн л үг дээ хэмээн эхлээд хайхрамжгүй байсан жуулчин сонирхон өгүүлэв.

	— Чухам л тийм. Үүнийг уул нь хүн болгон мэдэж байгаа юм хэмээн, Костя улам ч хөгжин өгүүлэв.

	— Яг тийм! гэж жуулчин толгой дохин зөвшөөрөөд, — Тэгээд ч нүгэл ээ наманчлахын тулд амьдарч байна шүү дээ.

	— Наманчлах бага хэрэг! Элдэв түлш хэрэглэхээ зогсоох хэрэгтэй. 

	Иван Тимофеевич сандлынхаа түшлэгийг налан янжуур гаргаснаа

	— Тамхи татаж болох уу? Дэлхий халчихгүй байгаа? гэв.

	Гэвч Костя шог юм ярилгүй, харин ч дэлхий дээрх дулааныг нарны бус нэмэлт эрчим хүчний тусламжтайгаар хоёр гурван градусаар ихэсгэхэд л хүн төрөлхтөнд асар их аюул учрах юм гэж батлан өгүүлж гарав.

	— Чи бас арай халчхаагүй биз? гэснээ Иван Тимофеевич: — Шөл чинь хэт халуун байна уу? гэж лавлав.

	— Үгүй ээ, тийм ч халуун биш байна.

	— Халуун биш ээ? Танд одоохон солиод өгнө шүү гэж зэргэлдээ ширээнд лаа тавьж явсан зохицуулагч хэлэв.

	— Үгүй, үгүй, өөр юм ярьж байна гэж Костя түүнийг тайвшрууллаа.

	— Шугам сольж байгаа учир гэрэл тасарлаа. Та нарыг «халагдан» гарч явах үед шат ажиллана гэж зохицуулагч санаа тавьсан янзтай инээмсэглэн өгүүлэв.

	— Үрслүүр дотор явагддаг үзэгдэл л гэсэн үг гэж Костя өгүүлээд холдон яваа зохицуулагчийн өргөн нурууг хэсэг харан сууснаа, — Нүүрстөрөгчөөс л болж байгаа юм гэв.

	— Яахлаараа тэр бил ээ? хэмээн Гусаковын сонирхоход

	— Яг ургамлын хүлэмж доторх шиг гэж Вика гэнэт ярианд оролцон, — Нарны туяаг шил нэвтрүүлдэг ч, дулааны долгионы нэг хэсгийг барьж үлддэг. Агаар мандалд хуримтлагдсан нүүрстөрөгч шил л гэсэн үг. Хэчнээн их хуримтлагдана төдий чинээ зузаан шил л гэсэн хэрэг.

	Сонсогч гурав гайхан харна.

	— Миний тоглосон жүжигт ийм нэг дүр байсан юм гэснээ Вика эрмэгээр толгойгоо сэгсрэв. Вика хошигнон хэлсэнгүй. Үнэхээр түүний сурдаг Москвагийн эрчим хүчний дээд сургуулийнхан нэгэн уран зөгнөлт өгүүллэгээр жүжиг найруулан тоглосон юм байж.

	— Москвагийн ийм өндөрт жүжигчин авхайтай уулзсан минь таатай байна хэмээн жуулчин зангиагаа засангаа өгүүлэв.

	— Гавьяат биз дээ? гэж Гусаков сахал дороо зальтайхан бувтнав.

	— Тэгэлгүй яах вэ гээд Вика инээд алдсанаа «Алсын гавьяат жүжигчин» гэлээ.

	— Улсын гавьяат жүжигчин, гээд жуулчин хүндэтгэлтэйеэ инээмсэглэснээ, — Аль театрынх болохыг тань зүрхлэн асуувал болох болов уу? гэв.

	— Хоосон сүгийн нэрэмжит театрынх гэж Вика инээдээ барьж ядан түргэн хариулав.

	— Хошин шогийн театр! Тэнд чинь нэг орж үзэх сэн.

	Костя, Иван Тимофеевич хоёр бие биеэ харав. Тэд дээрх яриаг бүгдийг сонссон учир улам лавшруулахгүйн тулд Костя, хүмүүс хэрхэн хэдэн живаа яндангаар утаа суунаглуулан, түм буман машинаар зугаацан, агаар мандлаа буртаглан эх дэлхийгээ эрэмдэглэж байгааг улам ч шунан хүүрнэж эхлэв.

	Дэлхийн дулаан хоёр гурван градусаар нэмэгдэхэд л хойд, урд туйлын мөс хайлж, далайн түвшин нэмэгдэж усан буудлууд, тэр байтугай бүхэл бүтэн улс орон усанд автагдан, өнөөгийн үр шимт нутаг цөл болон хувирна!

	— Тун ч тусгүй зөн байна гэснээ жуулчин: — Энэ асуудал мэргэжилтэн шинжээчдийн анхаарал татахгүй байж болохгүй гэв.

	— Тэгээд яая гэж? Соёл иргэншлээ түгжин орхиод чулуун зэвсгийн үедээ буцах уу? Нүцгэн газар дээр гар хоосон үлдье гэж үү? хэмээн Гусаков асаатай лааны зүг толгой дохин өгүүлээд хөмсөг зангидав.

	— Яалаа гэж дээ, Иван Тимофеевич аа. Хэрэв зөвхөн нарны эрчим хүчийг л ашиглавал аливаа аюулаас эх дэлхийгээ сэрэмжиллээ гэсэн үг.

	— Жишээ нь усан цахилгаан станц? гэж Вика туслахаар яарснаа дөлгөөн харах Костяд хандан наргиантайгаар, — Би нэг удаа усан станцын хөдөлгүүрт тээглэсэн лусын дагинад тоглосон юм хэмээх үес түүний тайрмал үс лааны гэрэлд хүрэл мэт үзэгдэж байв.

	— Тэр үед таны үс одоогийнхоос лав урт байсан биз? гэж Костяг хошигноход

	— Тэгэлгүй яах вэ, таныхаас урт. Хиймэл үс зүүж байсан. Одоо ч чадна!

	— Хэрэггүй! Таны төрх өөрчлөгдчихнө. Усан станцын тухайд та зөв хэллээ. Ус мөн л нарны илчинд ууршиж гол мөрнүүдийн дээр даралт үүсгэдэг юм. Гэсэн ч усан цахилгаан станц их үнэтэйгээс гадна үр шимтэй газар нуур далай үүсэж, загас үрэгдэж, түрс алга болдог, цаашилбал нутгийн уур амьсгалд өөрчлөлт оруулдаг муу талтай.

	— Дандаа сайн тал руу нь биш шүү гэж Вика дэмжив.

	— Нарны илчийг ашиглах өөр арга байна.

	— Хагас дамжуулагч уу? гэснээ жуулчин, — Ленинградын академич Иоффе бүх дэлхийг эрчим хүчээр хангахад ердөө л Дундад Азийн цөл хангалттайг тооцоолсон юм гэж би уншиж байсан. Их үнэтэй байх болов уу гэж санах юм. Улс болгоны хийчих ажил ч биш байх аа.

	— Хагас дамжуулагчгүйгээр ч болно гээд Костя нүдээ онийлгон, — Бидний өвөг хэчнээн ухаалгаар нарны илчийг ашиглаж байгаа вэ? Тэдэнд бол өнөөдрийн салхи бөөн олз!

	— Аа, салхи уу? гэснээ жуулчин толгой дохив.

	Викад, Катяг хэрхэн хүлээснээ санахаас жихүүцэх шиг санагдана.

	— Их тогтворгүй л байх гэж жуулчныг хэлж дуустал

	— Далайчдад дарвуулт онгоцоор тив дэлхийг тойрон аялахад салхи саад болоогүй. Голландын тухай бол би түрүүн ярьсан.

	— Та салхин хөдөлгүүрийн үедээ эгэхийг хүсээ юу? хэмээн жуулчин ихэд хүндлэх байртай асуухад

	— Үгүй ээ! Энэ асуудлыг хавьгүй ашигтайгаар шийдвэрлэж болно.

	Зогс! хэмээн Гусаковын ширүүнээр таслан өгүүлэхэд Вика цочин бөндөсхийв.

	— Чиний харилцан жидтэй шинэ этюдийг чинь бодов бололтой. Зөв байна уу? Үзээрэй гээд лаагаа дөхүүлсэнд Костя тонгойв.

	Иван Тимофеевич нүүж эхэлтэл танхим даяар дуу алдацгаав. Танхим дахиад эргэж эхэллээ. Ширээний чийдэн ассанд Вика тун ч дургүйхнээр лаагаа үлээв.

	— Явцгаая даа! гэснээ Иван Тимофеевич, — Тав дахь нүүдэл дээрээ мориороо е 2 гэж болдоггүй. Тэгвэл өвгөнөөрөө е1 гээд d4-өөр орж ирэх гэж байгаа хорлогчийг хоргоох гээд үзье. 5. Не18

	— Хорлогч оо! гээд одоо бол тэр хоёрын шатрыг сонирхон харж суугаа жуулчин сурмагаар хуурмаг инээд алдсанаа, — Таны хэлснээр хорлогч, хар ноён b 2 заавал хүрнэ дээ гэв.

	— Яах вэ, яах вэ! Бид түүнийг оруулж байгаад молигодож орхино. 5... НсЗ 6.Нd1 Нb2 7. Ме4

	 За морин цэргээ хил рүүгээ татъя. Танкны дэргэд байгаа нь сайн хэрэг тэгэхээр 7... Н: b1 8.Мс3 + 1

	— Морио өгч байгаа юм уу? гэж жуулчин гайхахад

	— Аваг л дээ 8... Т:сЗ гээд цагаан жидэнд орно.

	— Бахдууштай! хэмээн жуулчин баясаад: — Хэрэв морийг нь авахгүй бол?

	— Тэгвэл 8... Нb2 9.Нd2 хар жидэнд!

	— Маэстро, та чинь шатрын шидтэн юм! Энэ таны этюд үү? Их биширч байна. Үүнийг чинь хаа явсан газартаа үзүүлж харуулж явъя! гэснээ Гусаковт хандан, — Та яаж ийм амархан бодчихов оо? гэв.

	— Юу эрэхээ мэдэж байснаас. Харилцан жид юм чинь.

	— Хуучин аа шинэчилсэн гэсэн, тэр үнэн үү?

	— Байрлал, түүнд агуулагдсан зохиогчийн санаа няцаагдахгүй л байвал сая этюд гэж ярилцдаг... хэмээн Гусаков их догь эхэлснээ инээд алдав.

	Вика, цонхоор харвал бороо зогсжээ. Нүдний хараа хүрэх алсад тэлэн замхрах хотын дээгүүр өөрөө хөвнө үү гэлтэй. Гэнэт тэр доорх гудамжны гэрэл гялсхийн асах нь цэцгийн хэлхээ мэт гоёхонд Вика бахдан алга ташив.

	Хүмүүс босоцгоон цахилгаан шат зүглэцгээв.

	Викад явамгүй санагдана. Гэтэл хөршүүд нь өнөө л шатраа ярилцсаар босоцгоов. Жуулчин тэднийг ихэд бахадна.

	— Жидийн байрлалд бүх бод татагджээ хэмээн Иван Тимофеевичийг онцолсонд

	— Үгүй ээ, а1 дээрх тэмээг энэ байрлалд татаж авчирч ердөө чадахгүй байгаа юм. Үүнээс болоод хувилбар ч гарч байсан.

	— Өөрөө ингэж үнэлж байгаа чинь их сайн. Санасандаа хүртэл бүү тайвшир. Ер нь ганц шатарт ч биш.

	— Хүрнэ дээ хүрнэ! Та үзээрэй. Таталт... хэмээн Костя учиртайяа өгүүлэв.

	 

	 

	Гадаа бүр харанхуй болжээ. Салхи ч алга. Цамхгийн оройг бүрхэж байсан үүлс хэдийнээ арилж дээрх гэрэл нь үл анивчих одод лугаа адил харагдана. Костя, Иван Тимофеевич хоёр дээш харан үл ойлгогдох нэгэн зүйлсийн тухай хэлэлцэнэ.

	— Ийм өндөр яндантай бол ч таталт овоо хүчтэй байна даа? гэж Гусаковыг өгүүлэхэд

	— Үгүй ээ, арай өндөр, ядаж л хоёр дахин өндөр байх хэрэгтэй.

	— Юу тэр вэ? хэмээн Вика асуухдаа шатраас гадна бас нэг зүйлийн тухай ойлгохгүй байгаадаа харамсана.

	Иван Тимофеевич Викатай зэрэгцэн зогсох жуулчныг ажигласнаа хөгжилтэй аясаар:

	— Шүхрийн тухай л ярьж байна. Цахилгаан шатны оронд «Долоо дахь тэнгэр» хүртэл сайн татах хүчтэй яндан барих юм сан. Тэгвэл таныг шүхрийн хамт шүүрэн аваад л хүргэж орхино. Тэгвэл дээр гарч бэхэлгээгээ тайлаад шууд ширээ рүү очихгүй юу?

	Вика инээд алдсанаа,

	— Та бас сүрхий зөнч юм аа.

	— Тэгэлгүй яах вэ. Би ч бас алсын гавьяатан хойно.

	— Хоосон сүгийн нэрэмжит театрынх уу?

	— Үгүй. Барагтай юмыг бодож үздэггүй хүн төрөлхтөн болон байгалийн сохор хүчний эсрэг тэмцэх цэргийн үйлдлийн театр гэж Костя, өөрийн ахмад нөхөрт дэм өгөв.

	— Ийм сонирхолтой, гайхамшигтай зүйлс олж мэдсэндээ баяртай байна гэж жуулчин өнөөх л ёсорхог байдлаараа инээмсэглэн өгүүлэв.

	— Вика! гэх шингэн дуу ойрхон гарснаа, — Чамайг зөндөө хүлээлээ. Харанхуй ч болчихлоо. Хувцас нэвт норчихсон. Xаниана байх даа.

	— Катя! Би тасалбарыг чинь урчихсан. Бүү хождож бай! Зүгээр, яах вэ сүүлд хоёул ирж шүхрээр дээшээ гаръя.

	— Шүхрээр ээ? хэмээн бүсгүй гайхав.

	Би чамд одоохон ярьж өгье. Үүлс шүргэх цайзын зоригт эрчүүд минь баяртай гэв.

	Хүлээгээрэй! Та нар хаачих вэ? гэж Костя холдох охидын хойноос хашхиран гүйнгээ, — Би та нартай хамт явъя гэв.

	Гусаков, гоёмсог мөрөвчтэй цув өмссөн жуулчин хоёр дуугүй хэсэг зогсов.

	— Хэрэв таныг дургүйцэхгүй бол нэг зүйлийн тухай ярьж өгье гэснээ, — Уг явдал америкийн нэг мужийн кино театрт болсон юм гэж жуулчин хэлэхэд Гусаков толгой дохив.

	— Кино гарч байтал гэрэл гялсхийн асаж, дэлгэцийн өмнө зохион байгуулагч гарч ирээд, үзэгчдэд хандан, өнөөдөр манайд түгшүүрийн сургууль хийж үзэгчид хэр зэрэг хурдан хоргодох байранд хүрч чадахыг шалгах юм. (Энэ үед Америкт, зөвлөлтийн аюул гэгчийн тухай шуугьж байсан цаг) Бөмбөгнөөс хоргодох байранд киногоо үргэлжлүүлэн үзэх тул сандлаа авч гарахыг хүсье гэжээ. Хүмүүс сандлаа барьцгаан сандарч тэвдэлгүй тайвнаар цувран гарч эхлэв. Хүмүүс зөвхөн гадаа гарсан хойноо л кино театр дүрэлзэн асаж буйг үзэцгээжээ. Ингэж үзэгчид сандлынхаа хамт аврагдсан гэдэг... 

	— Та юунд энэ тухай ярив? гэж Гусаковын лавлахад

	— Өнөөдрийнхтэй ойролцоо болохоор нь л, шугам солилт гэсэн үг элдэв сандралаас сэрэмжилсэн хэрэг байж болох биш үү? гэхэд Гусаков үл хариулан зэвүүцэнгүйгээр хяламхийв.

	Жуулчин салах ёс гүйцэтгэн одохдоо ихэмсэг хямсгар дүрдээ дахин хувилав.

	
ДЭД БҮЛЭГ : Бэрх даалгавар

	 

	Инженер ван дер Ланге эхийн хүсэл, эцгийн бодлыг даган Зөвлөлт Орост анх удаа жуулчлан ирсэн нь энэ ажээ. Эх Марина Петровнаг нь дэлхийн хоёрдугаар дайны үед гитлерчүүд Смоленскаас Германд хөөн авчирч, бусад орны ажилчдын хамт хүчээр Рейхийн төлөө ажиллуулж байжээ. Энд байхдаа хөгжилтэй, нөхөрсөг ханхар эр Макс ван дер Ланге гэгч цахилгааны монтёр залуутай танилцжээ. Тэр Арнемийн жижиг газрын эзний отгон хүү агаад багадаа эцэгтээ алтан зул тарихад нь тусалж байжээ. Макс, Марина хоёр бүр хорих лагерьд байхдаа гэрлэжээ. Английн цэрэг Ахены ойролцоох хорих лагерийг чөлөөлөхийн хамт залуу хос Голланд руу гарчээ. Нутагт нь, эцгийн нь оронд харамч нарийн Ян ван дер Ланге ах нь аж ахуйгаа хөдөлгөж байсан бөгөөд хоригдон байхдаа гэрлэж амжсан сүрхий дүүгийн нь тусламж түүнд хэрэггүй байлаа. Голланд бол аль эртнээс дэлхийн олон оронд ажилч чийрэг эрсээ илгээж байсан түүхтэй билээ. Нью-Йорк хот ч гэсэн энэ хотыг үндэслэсэн хүмүүсийн нэрээр Нью-Амстердам гэж нэрлэгдсэн нь жирийн хэрэг бус аа. Макс ван дер Ланге эхнэр, хоёр охиныхоо хамт далайн тэртээх Канад орныг зорив.

	Эх нь бяцхан Саша гэж нэрлэх болсон хүү нь Монреалд төржээ. Хүүгээ, охидынхоо нэг адил орос хэлэнд сургажээ. Эднийхэн цөм бүр Макс ч хүртэл оросоор ярьдаг. Марина, нөхрөө орос эхнэртэй бусад гэр бүлийн адил Зөвлөлт Улс руу явъя хэмээн ятгасан авч, цаадах нь тийшээ явсан улсаас хэн нэг нь эргэж ирсэн гэдгээр шалтгаалан үлджээ. Түүнээс гадна, Максын аз болоход Канад дахь ажил хэрэг нь өөдрөг болж «Цахилгаан хэрэгсэл худалдаалах контор» нээжээ. Хүү өсөхийн цагт улам ч дэгжинэ гэж Макс бодохоос биш таван охиноо бол энэ хэрэгт үл тооцно.

	Саша ван дер Ланге Орос орны тухай бүдэгхэн төсөөлөлтэйгөөр Канадад өсжээ. Коллеж болон тэнд байдаг орос гэр бүлийн хүмүүстэй ярьсаар орос хэлэнд сайжирчээ. Эцэг нь хэлний мэдлэгийг зохимжтой цагт хэрэглэж болох хөрөнгө зоорь гэнэ. Александр ван дер Лангег политехникийн дээд сургууль төгсгөн инженерийн диплом өвөртлөхөд аав нь, Зөвлөлт орноор жуулчлуулахаар мөнгө цуглуулан өгчээ. Макс ван дер Лангед энэ санал бүр Монреалд болсон олон улсын үзэсгэлэн үзэж явахад төрсөн бөгөөд далайн чанадах тэр орны гайхамшигт ололт амжилт, Германы фашизмыг нугасалсан, анх түрүүн сансарт хөөрч, атомын хүчийг номхотгон ашиглаж байгааг бяцхан хүүдээ харуулж «эд юу ч хийж чадах улс шүү» хэмээн өгүүлж явжээ.

	Зөвлөлт Орос орон бол шатар сонирхогч Саша ван дер Лангегийн шүтэж явдаг, олонд гайхагдсан шатарчдын эх орон, шатрын ид шидийн орон тул, залуу инженер ван дер Ланге туйлын их сонирхдог байжээ.

	Канад жуулчин Александр ван дер Лангег рестораны ширээний ард санамсаргүй танилцсан «шатрын маэстро» галууг олох гэж шургуу оролдоход нь гагцхүү түүний шатарт тэмүүлэх дур зориг хөтөлсөн гэвэл бас үгүй болой.

	Шатарчин залууг шатрын төв клубээс өөр хаана эрэх вэ дээ. Александр ван дер Ланге ч Гоголевийн цэцэрлэгт гудамж дахь үзэсгэлэнт харш чиглэлээ. Аливаа наймаанд аз туршихгүй бол ямар наймаа болох вэ дээ. Том аятайхан танхимд нэг тэмцээний шийдвэрлэх тойрог явж байв. Хананы соронзон шатар дээр үзүүлэх олны анхаарал татсан өргүүдийн нэгийг танил «маэстро» нь наадаж байлаа.

	Инженер ван дер Ланге сүүлчийн эгнээний нэг сул суудал дээр чимээгүйхэн суув. Москвагийн өндөр хайрханд цуг хооллосон «хошин шогийн театрын гавьяат жүжигчин» танил эмэгтэйгээ зэргэлдээ сууснаа хараад гайхсан баярласан нь хосгүй тул элэгсгээр инээмсэглэв.

	Юун ашгүй, та хүрээд ирэв? Надад юу болоод байгааг тайлбарлаж өгөөрэй. Энд гээд хөлөг рүү дохин бүгд л янз бүрээр дуу алдацгаагаад байх юм. Би... гээд толгойгоо учиртайхан сэгсрэв.

	Оо тэгэлгүй яах вэ! Дуртайяа. Намайг Александр Максимович гээрэй гэв.

	Шатраас ийм төсөр атлаа юуны учир энд буйг асуухыг хүсэх авч, ёсыг бодон түдгэлзэж, энэ бүхний хариуг өөрөө олохоор шийдлээ.

	Александр Максимович хананы хөлөг рүү харан дэнсэлж эхлэв. Үзэгчид дор дороо л тоглолтын тухай халуухнаар хэлэлцэнэ. Гадаадын жуулчин энэ сэтгэл нь догдолсон үзэгчдийг сонирхон эргэтэл өмнөхөн нь, маэстро харилцан жид болох этюдээ үзүүлж байсан нөгөөх танил буурал хүнийг олж харав.

	Александр Максимович бөхийж жүжигчин эмэгтэйд:

	— Та тэр эртэд бидэнтэй хамт «өндөрт» сууж байсан ноёнд дөхөж суухыг хүсэх сэн болов уу? гэв.

	Иван Тимофеевич Гусаков явахынхаа өмнө Костятай уулзан салах ёслол гүйцэтгэхээр ирсэн нь энэ ажээ. Тэрээр Вика, жуулчин хоёрыг үзмэгц танин, буурал сахал дороо янзгүйхэн «Хм» гэсэн авч зэрэгцэн суухыг найр тавин суудал гаргав.

	— Хэр байдалтай байна?

	— Та юу гэж санаж байна? хэмээн Вика хөлгийн зүг толгой дохин асууна. Хөлөг дээр, ийм байдал байв. Куликов хараар наадаж байлаа.

	— Миний харахад хард авралгүй болжээ хэмээн Александр Максимович дуугарснаа, — Түүнээс гадна хоёул цагт хавчигдчихсан, бодох ч хугацаа үлдсэнгүй гэснээ бас л

	— Та юу гэж бодож байна? хэмээн Гусаковаас асууна.

	Иван Тимофеевич хий л шуухитнан суусанд

	— За! хэмээн Вика шаардангуй өгүүлснээ тэвчээр нь алдран хажуу дахь хижээл хүнийг нударч ч үзлээ.

	— Юу болоод байгааг ойлгохгүй юм гэж жуулчин бодлогошрон өгүүлээд, — Таван нүүдэл амжиж хийх хэрэгтэй байдаг. Цагаан хүү торох юмгүй хатан хаан гарах нь ээ дээ.

	— Бэрс гэж Гусаков дургүйцэн залруулав.

	— Үүнийг би ч харж байна гэснээ Вика, — Ноён гүйцэхгүй юу? гэв.

	Костя Куликов сандлынхаа түшлэгийг тавлагаар налан ялихгүй хугацаа үлдсэн энэ үед бодох юмгүй мэт санагдах ээлжит нүүдэл дээрээ шамдан бодох гоёмсог царайтай цыган шиг гялалзсан нүдтэй тарган өрсөлдөгчийнхөө толгой дээгүүр нэгийг харах мэт сууна. Тоглох ширээнд хадаатай нэрсээс Канадад байхын шатрын хэвлэлээр эчнээ танил мастер Сергей Верейский болохыг олж мэдлээ.

	Суудал дээрээ тогтож ядах Вика

	— Яагаад хүүгээ түлхэхгүй байна? гэж асууна.

	Яамай даа, сая л нэг Костя Куликовын өрсөлдөгч 35. h4 гэж нүүн цагаа тасхийтэл дарав. Сонирхогчид санаашрангуй санаа алдацгаах нь сэтгэл амран тайвшрав уу, аль эсвэл түгшин хүлээх нь энэ үү. Куликов дор нь 35... Hb3 гээд мөн л цагаа тасхийлгэв.

	— Энд бас бодох хэрэгтэйг болгоогоорой хэмээн гүн бодлогошрох Гусаков гүвтнэнэ.

	Мастер Верейский тоомжиргүйхэн ноёноо хүүд дөхүүлэн 36. Нс1 гэснээ гараа яаралгүй цаг руу сунгав.

	— Заа! гэж Гусаков бах нь ханасан байртай шүд зуун хэлээд, — Хэцүүдлээ дээ? Бид бэрсээ шалаатай гаргах байсан юм. Костя минь... яаж тоглохоороо ийм болчхов доо?

	— Бас бүр ч өнгөрчхөөгүй байна! Манай эр бодлогочин хүн нэг юм олох вий.

	— Бодож олох ий? гэж Гусаков давтан асуугаад хөрш рүүгээ хяламхийв.

	— Хараач! Үгүй ээ, та хараач! хэмээн тэрээр шивнэв.

	Куликов 36. На2 гэжээ.

	— Тайван байлгахгүй нь л дээ гэснээ Гусаков, — Хүүг нь яах вэ? Мэдээж, ахиад түлхэнэ!

	— Тэр ч тийм. Надад цаадах нь нэг л ойлгогдохгүй байна. Цагаан түрүүлж «хатан хаан» гаргачихмаар юм шиг байх юм гэж Александр Максимович эргэлзэнгүй хэлэв.

	— Бэрс гэж Гусаков дургүйцэн залруулав.

	— Өршөөгөөрэй, хүүхэд ахуйн дадал, зан аалийн хоёр дахь тал гэлцдэг биз.

	— Анхдагч нь гэж Гусаков бараг уурсан хариулав.

	Түүний бухимдуу байгааг Вика сайн ойлгож хэдийгээр хөлөг дээрх байдлыг муу ойлгож байгаа ч гэсэн түгших сэтгэлээ дарж чадахгүй сууна. 

	Юундаа би ингэж догдолно вэ? Энэ урт үстэй залуу чиний юу вэ ах дүү, хань нөхөр үү? Катя мэдвэл шоолно доо!

	Тэгэвч Вика хөлгөөс салж чадахгүй ширтсээр.

	Мастер Верейский хүүгээ 37. h5 руу түрж сүүлчийн шугам руу зүтгэв. Куликов b5 гэж түргэн хариу нүүдэл хийгээд босон, хэсэг харж зогссоноо, урт саваагаар "b" дахь хүүг нь зөөж буй хананд өлгөсөн хөлөг рүү хараагаа шилжүүлэн тогтоон харах нь үнэн зөвийг магадлах мэт.

	— Энэ тоглолтын дүнгээс мастерын болзол хангах эсэх нь хамаараад байгаа юм гэснээ Гусаков, — Тэнцээ түүнд алсын аялалд гарах дарвуулт онгоцонд салхи хэр хэрэгтэйн адил чухал гэв.

	— Уучлаарай. Би Куликовыг хэдийнээ маэстро гэж санасан юм гэж Александр Максимович гайхан өгүүлбээс

	— Шатрын зохиомжоор мастер. Одоо практик тоглолтоор бас мастер болж хослуулахыг хүсээд байгаа юм.

	— Магтууштай, тун ч магтууштай. Энэ залуу надад тун их таалагдаж байна.

	— Надад ч бас! гэснээ Вика уурлангуй уруулаа хазав. Энэ түргэн зан түүнийг үргэлж эвгүй байдалд хүргэнэ шүү!

	Иван Тимофеевич түүнийг энхрийлэн харав.

	Мастер Верейский энэ зуур торохыг үл мэдэл довтолгох хүүгээ аанай л 38. h6 гэж түрэв. Куликов ч дор нь b4 хариулав. 

	39. h7. а3 

	40. b3 гэж Верейский хүүгээ шидлээ. 

	Куликов авахаас шууд татгалзан 40... На1 гэв. Энэ нүүдлүүдийг тэд маш түргэн хийсэн тул сонирхогчид хожимдон үзэх болов.

	— Фү-ү! хэмээн Гусаков дуугараад хөлсөө арчих алчуур авахаар гараа халаасандаа хийнгээ. — Гүйцээ. Одоо цагаан нүүдлээ бичээд өрөг хойшлогдлоо гэв.

	— Өө тийм үү? хэмээн Вика гайхан асууснаа, — Дуусгахгүй юм уу? гэхэд

	— Одоохон Костягаас юу бодож байгааг нь асуугаадахъя гэж Иван Тимофеевич амлав.

	Костя Куликов гараа халаасандаа хийн үйлчлэгчдийн хийж байгааг ажиглан хэсэг зогссоноо ширээнээс холдон үзэгчдийн дунд ормогцоо Викаг үзэн баяслаа. Чингэтэл ч Гусаков дөхөн очив.

	— Аа! Иван Тимофеевич хэмээн дуу алдсанаа, — Би их баяртай байна гэхэд,

	— Харж байна гэж шоглонгуй өгүүлснээ, — Гагцхүү юунд тэр вэ? Одоо бэрс гарлаа, — гэхэд нь чимээгүй гэж зангаад бодлогошрон суугаа мастер Верейскийн дэргэд олны шуугианд дургүйцсэн байртай зогсох унжуу хамарт шүүгчийн зүг ирмэв.

	— Юуг нь ингэтлээ их бодно вэ? гэж Викаг шивнэхэд Костя дөнгөж сая үзсэн дүр үзүүлэн баясан инээгээд

	— Чамайг энд байгаа гэж ердөө ч санасангүй!?

	— Би ч бас, ийм амархан хөөрхийлөлтэй хожигдох юм гэж санасангүй.

	— Та нар зохион бүтээгчийн чадварыг дутуу үнэлж байна хэмээн Александр Максимович хүндлэнгүй инээмсэглэн өгүүлэв.

	— Та бас байгаа юм уу? гэж Куликов гайхаад, — Ширээгээрээ шив дээ. Юу захиалах вэ? гээд инээмсэглэхэд

	— Аятайхан санал. Эндээс их холгүй «Прага» хэмээх тансаг зоогийн газар байдаг байх аа? Таны өргийг тэнд үзвэл яасан юм бэ?

	— Юунд татгалзах вэ гэж Гусаков зөвшөөрснөө, — Бас далимд нь намайг үдэцгээнэ биз гэв. 

	Ийнхүү Останкиний телевизийн цамхаг дээр уулзсан дөрөв дахин зоогийн газрын цасан цагаан бүтээлэгтэй ширээний ард соронзон шатраа дэлгэн суув.

	"Хатан хаан", биш өршөөгөөрэй бэрс гаргаж болохгүй байгааг та юугаар тайлбарлах вэ? гээд Александр Максимович шатар өрж гарав12 Хэрэв 41. h8Б гэвэл 41... а2 2Нd2 Нb2 43. Б d8 гээд цааш нь яана гэж?

	— Яах вэ. 43... а1Б

	Тэгвэл 44. Б: d4+ гээд гүйцээ! Үгүй гэж үү?

	— Яалаа гэж хэмээн Костя хэлээд инээд алдав. 

	— Яагаад тэр вэ? хэлээч

	Энд асуултгүй харагдаж байна шүү дээ гээд Иван Тимофеевич ноёноо нүүн 44... Н: b3 гээд a1 дээрх бэрсийг, таны хэлдгээр бол хатан хааныг авч ч болно. Яах вэ?

	 

	[image: Image]

	 

	— Хар жидэнд! хэмээн Александр Максимович баясаад, — Нэг юм олно оо гэж би та нарт хэлээд байсан шүү дээ. Та чинь төрөлхийн зохион бүтээгч биш үү? Аан!

	— Би энэ жидэнд л найдаж байсан юм гэж Костя хэлэв.

	Вика Костяг бишрэн харж байснаа

	— Одоо яриарай

	— Юуны тухай?

	— Хэрхэн тэнгэр баганадсан цамхаг яндан өөд шүхрээр гарах тухайгаа. Би та нарын нууцыг зөв ойлгож уу? хэмээн золбоотой гэгч асуув.

	— Шүхрээр ий? Дээш гарах гэнэ ээ? хэмээн Александр Максимович гайхна.

	Гусаков хөмсөг зангидан сууна.

	— Би ердөө шүхрийн тухай яриагүй гээд Костя зовох байртай. — Харин яндангийн орой ба суурь дахь агаарын температурын ялгавраас үүсэх урсгал — таталтын тухай ярьсан юм.

	— Шүхэр хөөргөхийн тулд уу? хэмээн Викаг сонирхоход

	— Үгүй ээ. Салхин хөдөлгүүр ажиллуулахын тулд, бод л доо, нэг километр өндөр арван метрийн хөндөлтэй яндангийн таталтын хүч 20 000 кВт байх юм шүү.

	— Залуу минь, чи ч сайхан дэмийрч байна даа гээд Иван Тимофеевич уурсан чимээгүй чагнах Александр Максимовичоос зүс буруулав.

	— Ердөө ч үгүй гээд Костя инээд алдсанаа, — Бүгд мадаггүй тооцоологдсон. Дэлхийн эрчим хүчийг эргүүлэх түлхүүр, Архимедийн мөрөөдөж байсан хөшүүрэг энэ дээ! Дулааны ч, атомын ч, бүр усан цахилгаан станц ч барихгүй. Харин өндрөөшөө километр хүрэх олон янданг сүндэрлүүлэх болно. Энэ нь юунд ч саад болохгүй аварга модод л гэсэн үг. Нарнаас дэлхийд илгээх тэр барагдашгүй мөнхийн эрчим хүчийг газар бүрд ашиглах болно. Иван Тимофеевич, намайг бага байхад та л энэ санааг төрүүлсэн шүү дээ. Яндан, дахь таталтын хүч, сэнс. Хаана сэнс байна тэнд хөдөлгүүр тавьж болно. Санаж байгаа биз дээ? Ердөө л энэ асуудлыг цааш нь үргэлжлүүлэх хэрэгтэй.

	— Яаж тийм өндөр яндан барих вэ? гэж инженер ван дер Ланге хатсан уруулаа шилэмдэн асуухдаа амны алчуур барьсан гараа зүрхэн тус тавьсан нь хүчлэн булгилах зүрхнийхээ цохилтыг мэдэгдэхгүйг хичээсэн хэрэг аж. Өрнөдөд эрчим хүчний хямрал болж буй өнөө үед «бөөн аз, зүйрлэшгүй олз өөрөө ороод ирж байгаа юм биш үү!»

	— Онцгой ч юм биш, гэснээ, — Останкины цамхаг байна. Польшид бүр ч өндрийг барьж эхэлсэн. Япончууд Останкиний цамхаг барьсан инженер Никитинээс километр өндөр барилга барихад туслахыг хүсэж байсан. Харин Никитин ийм барилгын ашиггүйг баталсан юм гэж Костя хэлэв.

	— Тэр, харж байгаа биз гэж Гусаковыг сургамжлахад

	Костя бууж өгөхийг огт хүссэнгүй.

	— Барилгын хувьд л ашиггүй. Тэгэхдээ түлш, далан хэрэглэдэггүй, хаана ч барьж болох цахилгаан станцын хувьд бол ч... өөр хэрэг. Эх дэлхийгээ хэт халах, агаар мандлыг буртаглахаас аврахын тулд, тэр тусмаа, энэ тухай асуудал хөндөхийг огт хүсэхгүй байгаа хилийн чандад бол бүр ч онцгой... 

	Вика, телевизийн цамхаг дээрх шигээ Костягийн сэргэлэн цогтой нүд (хунтайж нарынх шиг!) долгиотсон үсийг нь шохоорхон харна.

	— Миний дипломын ажил өөр сэдэвтэй байсан. Харин одоо л өөрийн хүсэлдээ эргэнэ дээ.

	— Тэнгэр баганадах яндандаа юу? хэмээн Вика яагаад ч юм шивнэн асуув.

	— Километрийн өндөрт үргэлж өвөл мэт хүйтэн байдаг бол газар дээр зун байтугай өвөл ч харьцангуй дулаан байдаг. Иймээс яндан дахь агаар гаднах агаараас хөнгөн байна. Энэ хоёр температурын ялгавраас үүсэх агаарын даралтын өөрчлөлтөөс янданд эгц дээш чиглэлтэй салхи үүсэн хөдөлгүүрийг маань эргүүлэх болно.

	Иван Тимофеевич дургүйцсэндээ нулимаад

	— Ёстой нэг жолоогүй хэл ам байна даа... гээд гадаадын хүн рүү хяламхийснээ, Костягийн санааны бүтэшгүйг батлахыг оролдон, — Километр өндөр данхар эдэд хэр хатуу, бат бэх зүйл хэрэгтэйг чи нэг бодоод үз! Дэмий үг гэж хэлээд байна шүү дээ.

	Александр Максимовичийн зөвшөөрөнгүй толгой дохих нь Гусаковыг жаал тайвшруулах энэ агшинд Вика:

	— Та их хатуу эд, энэ тэр гээд ярилаа. Та... гээд Костяд хандан «Хадмын хэл» мэдэх үү? гэхэд

	— Би эхнэргүй хэмээн эвгүйцэхэд нь

	— Энэ ч харагдаж л байна. Хадмын хэл, бас сунадаг хэл ч гэдэг тоглоом мэдэх үү?

	— Аан хуйлаатай цаас уу? Үлээхээр хөвхийн дэлгэгддэг.

	— Бүр босдог гэж Вика хэлж өгөв.

	— Тийм тийм, эгц дээшээ хэмээн Костяг зөвшөөрөхөд

	— Танд өөр юу хэрэгтэй юм бэ?

	— Аа?!

	— Километр өндөр яндан ургаа мод шиг энд тэндгүй босгохыг мөрөөдөгч зохион бүтээгч гэх! хэмээн Викагийн элэглэхэд

	— Хатуу эдээр хийх юм шүү дээ.

	— Яагаад заавал хатуу гээ вэ? Зөөлөн эдээр «сунадаг хэл» хийгээч. Яндан дотор үүсэх эгц салхины хүчинд өөрөө эгц дээшээ болно.

	— Алсын гавьяат жүжигчин минь! Та юу хэлснээ ойлгож байна уу? Би танд инженер цол олгоё! Та ингэхэд ямар ажил мэргэжилтэй хүн бэ?

	— Зөвхөн хүүхнүүд л ийм юм, ер нь километр урт банзал ч бодож олно гээд Иван Тимофеевич толгой сэгсэрснээ, — Завхарсан юм. Та эднийг бүү анхаар хэмээн жуулчинд хандсанд

	— Үгүй, яагаад тэр бил ээ? гэснээ шилэн аягатай рашаанаа нэг амьсгаагаар залгилаад — Эрчим хүчний хямралтай өнөө үед ийм санаа үнэтэй гэв.

	— Та, төслийн минь... хамтран зохион бүтээгч болох нь байна шүү дээ! Жүжигчин биш ч болоосой хэмээн Костя сэтгэл хөөрөн хэлтэл

	— Таныг бодоод инженер больё гэж Вика зальжнаар хэлэв.

	— Хэзээ гүйцээж тоглох вэ? гэж дургүйцсэн сэтгэлээ нууж үл түвдэх Иван Тимофеевич асуув.

	— Маргааш өглөө, ням гараг шүү дээ.

	— Тэгвэл уулзах юм байна. Би оройн суудлаар явна. Даваад ажилтай гэв.

	 


ГУРАВДУГААР БҮЛЭГ : Хоёрыг салгагч шатар

	 

	Костя Куликов, мастер Верейскийтэй хойшлуулсан өрөг тоглох цагаасаа их хоцорч байлаа. Уг нь тэр урьд хожид ийм явдал ер гаргаж байсангүй. Тэр өчигдрийнхөө явдалд л умбасаар ажээ.

	Өчигдөр үдэш оройхон Викаг хүргэж өгчээ. Викагийн байшин дөрвөлжин хэлбэртэй ч гэсэн тэдний янданг санагдуулна. Тийм ээ, тэр хоёр төлөвлөж буй бүтээлээ ийнхүү нэрлэж байлаа. Костя, Вика хоёр Викагийн суудаг арван дөрөвдүгээр давхрыг ширтэн, зөөлөн эдээр барьсан яндан нь нисдэг тэргээр өөд нь босгоход дотор нь таталт үүсэх тухай ургуулан бодно. Тэгэхэд урьд хожид байгаагүй шон тэгшрэн хийлэгдэж, үүл баганадсан аварга том «хадмын хэл» суналзан байх болно!

	Вика өөрийнхөө цонхыг Костяд заах үес цонхны шил хэдийнээ өглөөний нарнаа гялтганаж байлаа. Гэр гэрийнхээ зүг явах цаг хэдийн болсон ч нэг нэгийнхээ тухай бас л маш бага мэдэх ажээ. Хэрэв түүхээ бичицгээвэл сургуульд орсон, төгссөн дараа нь дээд сургууль төгссөн (Вика хараахан төгсөөгүй) төдийхөн хэдхэн мөр болох биз ээ. Харин ярихын цагт өчүүхэн зүйлс ч сонин чухал санагдан эцэс төгсгөл нь үл мэдэгдмүй.

	Эл хуль цэвэрхэн гудамжаар холхин яваа Вика, Костя хоёртой хааяа нэг машин тааралдах боловч тэр хоёроос ичингүйрэх мэт далд орохыг яарна.

	Нэг булан тойртол тэдний нүднээ сонин дүр зураг буулаа. Баригдаж буй нүсэр барилгын хашаанд хажуудаа цэцэрлэгтэй нэг өчүүхэн модон байшин байх нь өрөвдөлтэй аж. Жааз нь санжсан цонхоор шаргал өнгийн цаастай хана үзэгдэнэ. Цонх дор нь голт борын мандал байх нь зориуд үлдээснийх биз ээ. Хажууд нь сандал ч байв. Викагийн хүссэн ёсоор энд суутал цонхон дээр муур үзэгдэв.

	— Муужгайхан минь! Чамайг орхиод нүүчих ээ юу? гэж Викаг хэлэхэд

	— Муур хүнд биш нутагтаа дасдаг байх. Эргээд ирсэн ч байж магадгүй биз дээ! гэж Костя хариулав.

	— Ийм туранхай юм чинь үгүй байлгүй. Энийг би аваад явна аа гээд дохиолон дуудсанд «мяу» гэсээр мөрөн дээр нь гарлаа.

	Костя хэдийгээр золбин муур үздэггүй ч шагширч суулаа. 

	Муур Вккагийн хүзүүг шөргөөн байхыг хараад,

	— Ямар сайн нөхөртэй болов оо! Би зүгээр нэг дурлаад ч зогссонгүй өөрийнхөө хагасыг, алтан дэлхийн алаг цоогийг хамтран туулах хань нөхрөө олжээ. Шинэ бүтээлийнхээ мэдэгдлийг: «Дээд орой, доод суурины агаарын температурын ялгавраас үүсэх эгц салхинаа тогтон эрчим хүч өгөх зөөлөн яндан» гэж хамтран бичих хэрэгтэй юм. Инженерийн маш ганган шийд шүү! Куликов, Нелидова хоёр гэхэд ямар вэ? Куликов, Нелидова гээд л туршлагын дүнг магадлах улаан булантай баримт бичиг, дараа нь зохиогчийн гэрчилгээ дээр бичигдэнэ дээ! Ямар догь вэ?

	Костяг Арбатскийн нэг догол гудамжинд түр суух байрандаа орой гэхээсээ илүүтэй эрт иржээ гэвэл таарах болой. Тэр аспирантурт сурдгийн хувьд эрт орой нэгэн цагт байр өгөх болов уу хэмээн найдна. Хот хэдийнээ сэржээ. 

	Костягийн бодолд Вика мөн л эргэлдсээр... 

	Костя унтахаар хэвтсэнгүй. Харин ширээндээ суун «бүтээлийнхээ тухай тодорхойлолт»-ыг бичиж эхлэв.

	Ингээд л мастер Верейскийтэй хойшлуулсан өргөө эргэж харсангүй. Бичих зүйл ч олигтой болсонгүй. Зохиосон бүтээлийг нь хэн ч тойрч гарамгүй зүйл олох сон ч гэж бодно. Жишээ нь Зингерийн санаачилсан үзүүртээ нүхтэй зүүг нэг ч оёдлын машины загварт тойроогүй билээ.

	Костя гэнэт явахаа санатал цаг Гоголевийн гудамжинд амжин хүрэхээргүй шахуу үлджээ. Ундны тухай бүр санах ч юм биш. Бас Викад утасдан мэдэгдлээ бичиж эхэлсэн, шөнийн турш өөрийн нь тухай бодсон зэргээ хэлэх хэрэгтэй байдаг. Шөнийг ч нээрээ хамт өнгөрүүлсэн л дээ. Голт бор, сандал, муур гээд л... 

	Вика гэртээ байсангүй. Эх нь охиндоо юу гэж дамжуулахыг сонирхоно. Халамжтай ч эх бол! Костя, дамжуулах юм байхгүй ээ, үгүй ээ, байна... гэснээ, 

	— Бүтээлийнхээ тухай мэдэгдлийг бичиж эхэлсэн гээрэй гэв.

	— Бүтээл ээ? гэж Нелидова авгай гайхаад, — Шөнийн сэлгүүцлийг зохион бүтээл гэж нэрлэдэг болсон хэрэг үү?

	— Яалаа гэж дээ! хэмээн Костя эвгүйцлээ. 

	Бүтээлээ утсаар тайлбарлах эвгүй. Тэгээд ч цаг үлдсэнгүй. Бас Нелидова авгайн ярианы өнгө сайныг амласангүй.

	Костя шатрын клуб дээр амьсгаатай гүйн орж ирээд хананы хөлөг рүү зэрвэс харснаа, хэнийг ч үл анзааран тоглох ширээндээ дөхөж ирвэл хойшлуулсан байрлал нь өрөөтэй байлаа.

	Бүх юм ойлгомжтой байлаа. Ёстой нэг этюд! а1-д бэрс авсны дараах урхийг мастер олж үзсэнгүй.

	Костя хөлөг рүү этюдчийн нүдээр харснаа гэнэт сандран жихүүцэв.

	Өчигдрийнхөө суудалд суух Вика, Александр Максимович, Иван Тимофеевич гурав Костягийн царан хуньс хийхийг ажигласан авч учрыг ойлгосонгүй.

	Урт хамартай шүүгч Костягийн суух ширээнд дөхөж ирээд Мастер Верейскийг ч хүлээлгүй, дугтуйг задлан, бичсэн нүүдэл хэлээд Костягийн цагийг түлхэв.

	Үйлчлэгч удаан гэгч нь хэрэгтэй бодоо эрж байснаа урт саваагаараа нэг хүү h8-д түлхсэнээ, бүр авчхаад гаргасан бодыг нь тавьтал үзэгчид дуу алдацгаав. Бэрс биш, морь байлаа

	41. h8М!

	Энэ агшинд мастер Верейский гарч ирлээ. Тэрээр чамбай индүүдсэн хувцас өмд өмсөж, их гоёод нүд гялбам цагаан цамцныхаа захыг хайнга задгай тавьсан байх бөгөөд өөлбөл их тарган тэр эр амьтны дундуур тайван итгэлтэй алхлан, таньдаг хүмүүстэйгээ толгой мэхэсхийн ёсолсоор орж ирэв.

	Сандралаа дарж биеэ барьж үл түвдэх Костягийн цаг дуусахыг завдана.

	Мастер Верейский намбатай гэгч мэндлэх үедээ, доогтой жуумалзах шиг Костяд санагдав. Костя яаж ч чадахгүй сандрах авч тоглох хэрэгтэйгээ ойлгож, байлаа.

	Ээлжит нүүдлээ 41... Ha2 гэтэл, Верейский ч хүлээж байсан ёсоор 42. Нс2 нүүвэл Костя На1 гэж жидэнд орохыг завдан түргэн нүүлээ.

	Гэтэл өршөөхийг үл мэдэх мастер Верейский дэмий л жийтайгаад 43. Мg6 гэснээ сандлынхаа түшлэгийг налан тухлав. Одоо 43... а2 гэж жидэнд орох гэсэн оролдлого талаар боллоо. Цагаан 44. Нс1 гэхэд хар тал морь авахаас өөр аргагүй бөгөөд зам нь чөлөөлөгдсөн цагааны хүү бэрс болохоор цааш довтолгох тул хар тал жидэнд орох нөхцөлгүй байв!

	Энэ бүхнийг Костя Куликов хурдан цэгнээд 43... На2 гээд хүлээхээр шийдэв. Хангалуун суух Верейский мориороо 44. Мf4 гэхэд Костя 44... На1 гэж түргэн хариултал гайт морь дахин түүний хөл дээр буув 456 Меб 

	Сонгох ч нүүдэлгүй Костя На217 гэж дэмий л холхив. 

	Түүнд бүх юм ойлгомжтой болж, гагцхүү өрсөлдөгчийнхөө санаандаа хүрэх аргыг л харан сууна. Верейскийд бодох зүйл огт үгүй атал d4 хүүг авахаа үзээгүй мэт бодон хэсэг харж сууснаа сая шийдэж 46 М:d4 гэхэд Костя 46... На1 гэж дороо холхих тавилантай ноёноороо л нүүнэ. 

	47. Ме6! гэж Верейский гурав дахь удаагаа хүүгийн хөл дээр тавилаа. Одоо торох саадгүй болсон цагааны хүү Костя Куликовыг гонсойлгон хожихоор бэрс болох зүг довтолгоно. Костя босон баярлаж хөөрсөн Верейскийн гарыг нь атгаад,

	— Баяр хүргэе. Та жинхэнэ этюд зохиолоо гэв.

	— Этюд зохиодог хүнтэй чинь өөрөөр яаж тоглох вэ дээ? Та нарыг шалгах л хэрэгтэй байгаа юм гээд мөрийг нь алгадав.

	Ширүүн шалгагч хүн ингэж Костягийн хос мастер болох гэсэн хүслийг тас цохилоо. Костя бас шатрын зохиомжийн мастерын нэр хүндээ харсаар байгаад алдаж орхих нь тэр ээ! Яагаад өөрөө хүүгээр хөнгөн бод гаргахыг харсангүй вэ? За яах вэ, мастер Верейский, би танд өнөөдрийнхөө хожигдолтой тэнцэхүйц хариу барина! Хөнгөн бод гаргах этюд зохионо! Костя ханан дээрх хоосон хөлөг харж зогсоод зохиох этюдийнхээ ерөнхий байдлыг төсөөлөн бодож эхэллээ. Түүнд, гаргасан мориороо өрсөлдөгчдөө мад тавих сан гэхээс өөр юу ч үл бодогдоно.

	Энэ үед нэгэн хүн тохойнд нь хүрсэнд огцом эргэхдээ зайтайхан зогсох Викаг харав. 

	Тохойноос нь Иван Тимофеевич татсан байжээ.

	— Ийм л байна даа, Костя найз минь гэж учиртайхнаар өгүүлэв.

	Канад эр дөхөн ирээд

	— Би өргийг чинь шагшивч барахгүй нь ээ! Ямар ухаалгаар хатан хаан гаргуулсангүй морь гаргахад хүргэв ээ? Өчигдрийн цагаан бэрс гаргахад хийж байсан жид надад маш сонин санагдсан.

	— Тийм ээ, тийм! гэж Костя ямар нэгэн өөр зүйлийн тухай бодож толгой дохиж байснаа, — Ер нь этюдэд хоёр тал хоёулаа ухаалаг уран тоглох ёстой байдаг.

	— Ёстой үнэн гэж Ван дер Ланге зөвшөөрснөө; Москвад байх энэ хугацаандаа зохион бүтээгчдэд шатар их тус хүргэдэг гэдэгт бүрэн итгэлээ.

	Энэ үед Вика Костя руу егөөтэй харан дөхөж ирээд:

	— Өчигдөр таны арчаагүй хожигдох гэж байгааг чинь хэлсэн байх аа?

	— Хожигдол бүхэн арчаагүй байдаг хэмээн Гусаков эвлэрэнгүй өгүүлэв.

	Мастер Верейский дөхөж ирэн Викаг тэнсэн зэрвэс харснаа

	— Куликов, та ядаж өөрийгөө дэмжигчидтэй танилцуулахгүй юм уу? Тэр болгонд байдаггүй аз даа гээд хуурмаг санаа алдсанаа, Викад хандан: — Таныг үзсэн юм шиг санагдана гэжээ.

	Одоо л «алсын гавьяат жүжигчин» гэнэ дээ хэмээн Костя хорсон бодно. Харин Вика юу ч хэлсэнгүй хүүхэмсгээр (ямаршуу гэж санана!) инээд алдав. Верейский ч инээлээ. Тэд эртний танилууд лугаа адил хүүрнэсээр холдов.

	— За Костя, сайн сууж байгаарай. Би явахаа бэлдмээр байна. Танай энд дандаа л яарцгаах юм... Би ч мөн бусдын адил ажлаа амжихгүй явна. Дэлгүүрт орохоо хойшлуулаад байсан. Харж байна уу? Өнөөдөр бүтэн сайн, хаалттай. Ийм л байна даа.

	— Сэтгэлд нийцэх хожигдол ч гэж бий шүү дээ гэж Александр Максимович хэлэхэд

	— Би түүнд мад тавина. Эргэлзэх юмгүй... Мориор! хэмээн Костя Куликов дуугарав.

	— Хэнд? гэж ван дер Лангег сонирхоход

	— Хэнд, хэнд... хэмээн Костя адган давтаад, — Бүх хүнд, бүх хүнд мад тавих этюд зохионо. Одоо зохиохоор явлаа.

	— Яаралгүй яараарай гэж Гусаков гарыг нь атгангаа хэлэв.

	Инженер ван дөр Ланге, Костятай сэтгэл хангалуунаар салах ёс гүйцэтгэнэ.

	— Таны эрчим хүчний яндан амжилттай болж, их юм өгнө гэдэгт би итгэж байна гэв.

	Костя дэгжин бүдүүн эртэй хүүрнэсээр байх Викад дөхөж ч очсонгүй. Тэр гантиг шатаар гишгүүр алгасан харайсаар одов. Ханан дээр мастерын болзол хангаж чадаагүй тэмцээний нь дүнг өлгөжээ. Гэртээ ирмэгц нээлт шинэ бүтээлийн хороонд К. А. Куликов, В. В. Нелидова (Виктория Викентьевна) нарын нэрийн өмнөөс бичиж эхэлсэн мэдэгдлийнхээ нооргон дээр шатраа тавилаа.

	Костя дараа хэдэн өдөрт танигдамгүй өөрчлөгджээ. Шатрын нэг ч хожигдол (хэдий хангалттай их ч!) ийнхүү гонсойлгон хорсгож байсангүй. Мастерын болзолд хагас оноо дутсандаа ч биш, харин Викагийн ярианы өнгө, ялсан хүнтэй нь их л найрсаг хүүрнэн байсан байдал зэрэг л харамсах сэтгэл оргилуулна.

	Костя «гомдоосон хүндээ мориор мад тавих» этюд дээрээ уйгагүй ажиллана.

	Тэрээр Верейский, Вика хоёр уулзалддаг, магадгүй үүр цайхын өмнөх эл хуль гудамжаар зугаацан, өөр шиг нь бас эзгүй сандал дээр цуг сууж золбин муур илбэн байгаа даа гэж бодно. Үгүй ээ, хэмээн Костя өөрийгөө зогсоон тийм эр өөртэй нь адил гудамжаар зугаалж яваагүй биз ээ... гэж бодно.

	Костя Куликов анх удаа өөрийнхөө өмнө тодорхой өрсөлдөгч харан, этюд зохиож байлаа.

	Костя нэг ч удаа утасдсангүй. Вика, утасны нь дугаарыг мэдэж байсан ч бас л утасдсангүй. Гэвч хаалганы хонх дуугарах болгонд Костягийн гүйн очиж байхыг хөршүүд нь хүртэл ажиглажээ. Дээд сургуулийн зуны амралт эхэлчихсэн онц ажилгүй байсан тул Костя номын санд суун, салхин хөдөлгүүр, утааны яндан, салхин тээрэм хүртэл олдох л юмыг шүүн үзэж, тооцоолох бүх аргыг нягтлан судална. Уншлагын танхимд, номуудынхаа хажууд шатрын хөлөг дэлгэсэн нь олныг гайхуулна.

	Костяд хэн ч саад болохгүй бас хэн ч тусалсангүй... Тэр ч байтугай хэн ч түүнийг сонирхсонгүй. Түүний тухай дурсаж байсан ганцхан хүн бол Александр Максимович ван дер Ланге байлаа. Тэрээр шатрын клубээс мастер Куликовын утасны дугаарыг олоод салах ёс гүйцэтгэхээр утасдав. Ван дер Ланге Ленинград, Киев, Самарканд зэрэг газруудаар аялж одоо ЗХУ-д байх хугацаа нь дуусаж Канаддаа буцах гэж байлаа.

	— Дундад азид тун их халуун гэснээ, — Тэнд явахдаа таны эрчим хүч гаргах яндангийн тухай бодож байлаа. Канадад тийм халуун байдаггүй нь харамсалтай. Гэсэн ч газар дэлхий уудам хойно халуун газар олно доо. Юм хийе гэвэл халуун газар бишгүй олдоно гээд ярианыхаа төгсгөлд Костягийн шинэ этюдийн тухай асуув. Энэ тухай Вика биш зөвхөн тэр хүн л санаж байлаа!.. 

	Костя Куликов эелдэг байхыг хүсэн шатрын клубт салах ёс гүйцэтгэхдээ шинэ бүтээлээ үзүүлэхээр амлав.

	Александр Максимович ван дер Ланге далайн чандад л өмсдөг бололтой биеийн тамирын этгээд эрээн өнгийн костюм өмсжээ. Эрвээхэй зангиа зүүсэн нь түүний ердийн хямсгар төрхийг улам ч тодотгох ажгуу.

	Канад эр Костятай элэгсгээр инээмсэглэн уулзсанаа, түүнийг нүдээ бүлтийлгэн гайхан харна. Иймд Костя

	— Тийм ээ, би үсээ засуулчихсан гэж эвгүйцэн хэлснээ, — Дэлтэй явж бүр залхлаа гэв.

	— Та нэг л өөр болсон юм шиг

	— Зөвхөн гаднаасаа.

	Костя хожигдсоныхоо маргааш Викагийн утасдахыг хүлээж ядаад түүнд таалагдах мэт санагдсан үсээ хагас битүү болгон засуулсан нь энэ. Вика анхны өглөө «салахдаа л гараа үс рүү нь хийж байсан нь жир хэрэг гэж үү...

	— Та үсээ засуулчхаад арай насжуу буурьтай харагдаж байна. За за, ер нь тэгээд дэгжирхэх ч яах вэ, гээд Александр Максимович «шатрын маэстро»-тай зэрэгцэн суугаад, — Соронзон шатар дээр янз бүрийн байрлал үзүүлдэгт чинь нэг л дасал болжээ гэхэд

	— Өнөөдөр түүнд мад тавихын тулд ширээн дээр тоглоно хэмээн гунигтайяа өгүүлэхэд

	— Хэнд?

	— Энэнд? гээд Костя сул суудал руу заав.

	— Аа-н! гэж ван дер Ланге ойлгосон янзтай хэлэв.

	Хөлөг дээр ийм байрлал байлаа.

	— Цагаан эхлээд хожно! гэж Костя хэлэхэд

	— Би жаахан бодоодохъё гэж Александр Максимович хүсэв.

	Костя шатар сонирхогчдын наадаж буй танхим дундуур сэлгүүцэн зарим нэгний нь дэргэд жаахан бодож зогссоноо удалгүй эргэн ирж

	— Яаж байна гэв?

	— Харамсалтай нь надад ахадсан эд шиг байна. Хар, бэрс гарган дандаа шалаад байна. Бууж өгье.

	— Бууж өгөх нь таны хэрэг биш гэж Костя эрмэгээр хэлснээ сүрхийн сууж 1. d7 гэв.

	№ 20, 21

	— Энэ ч тийм. Тэгэхдээ түүнд багагүй боломж байна шүү дээ гээд хоосон сандал руу дохисноо 1... с5+2.Н:f5 Тс7 цагаан хүүний хөл хаагдлаа. Тийм үү? гэв.

	— Тийм ээ 3.М:с7 гэнэ дээ

	— Уухай! Тэгвэл цаадах чинь морины оронд хүү авна 3... аb шалаатай бэрс гаргахаар зэхнэ дээ.

	— 4.Мd5+! гэж морио дуутай тавин шалав.

	— Энэ онц аюултай юм биш 4... Нс6

	— 5. Не6!

	— Аан, та бэрс гаргуулж байгаа юм уу?

	— Тэгэлгүй яах вэ! 5... b1Б 6.В5 +

	— Би бас л нэг гүйцэд ойлгохгүй байна. Үнэхээр хүү авч болохгүй гэж үү? Ноёноороо авбал с3-т ацтай болохоор хатан хаанаараа авбал яах вэ? Цагааны бэрсэд шалах боломж хангалттай байна.

	— Бэрсээрээ хүү авав уу? Тэг л дээ! 6... Б:b5 7d 8М гээд мад

	— Уу-хай! Саяны гаргасан мориор мад уу? Хэ-хэ-хэ! Ёстой гоё! Та түрүүчийнх нь морины хариуд мориор шийтгэлээ. Гэвч цаад хүн чинь зөвшөөрөх болов уу? Суудал нь сул байна шүү дээ.

	— Энэ яах вэ ээ! Жинхэнэ шатар сонирхогчид л гоо сайхныг нь ойлгож байвал болоо.

	— Энэ чинь нээрээ сайхан юм уу? гэх танил дуу гарснаа

	— Шатрын сайхныг ойлгохын тулд Египетийн хааны эзэмшлийн тэн хагасыг ч хамаагoй өгнө гэв.

	Эргэн харвал, Вика зогсож байлаа.

	Александр Максимович түргэнээ босож, хатагтайд суудлаа найр тавин өгөөд:

	— Манай нутагт ярьдгаар Бьютефал (тун гоё). Таны шинэ этюдээ үзүүлэх энэ мөчийг бидний хамт хан хурмастын дор хооллосон бүсгүйд мэдэгдсэнийг минь өршөөнө байх гэж санана. «Долоо дахь тэнгэр»-ийн гийчин бид шатарт онц шүтлэгтэйг та зөвшөөрнө биз.

	— Иван Тимофеевич байхгүй нь харамсалтай гэж Вика инээмсэглэн өгүүлээд, — Таны үсээ засуулсан чинь их сайн болж. Арай байргашуу харагдах юм. За мэдэгдэл яасан бэ?

	— Би одоохон... одоохон ярина гэж Костя үглэнгээ танхим тойруулан харав.

	Түүний олж үзэхээсээ эмээх тэр хүн энд байсангүй.

	 


ДӨРӨВДҮГЭЭР БҮЛЭГ : Хар булан

	 

	Костя хэдий хоолой муутай ч үргэлж дуу аялах болжээ. Түүнд эргэн тойрны нь юм бүхэн баяр баясгалан хөгжил цэнгэлээр бялхах шиг санагдана. Хотын гудамж, улам ч жавхаалаг, холхих машины өнгө будаг ч илүү хурц тод, хажуугаар өнгөрөх хүмүүс ч хөгжилтэй яваа санагдана. Гагцхүү хүмүүс инээмсэглэн угтахын оронд гайхах нь олонтоо. Түүний сэтгэлд юу болж байгааг тэр болгон яаж ч мэдэх бил ээ!

	Вика ч хөхин баясна. Тэд «Улс ардын аж ахуйн амжилтын үзэсгэлэнгийн танхимууд, Москвагийн их олон паркаар орж гарч, бүр нохдын (ямар ухаалаг гэж санана!) үзэсгэлэнд ч очжээ. Дараа нь уран зургийн үзэсгэлэн (томчуул хүүхдийн бүтээлийн сайхныг ойлгох гэж тэмүүлдэггүй ажээ!)-гээр орж театрт очиж хөдөө нутгийн жүжигчдийн тоглолт (зарим нь нийслэлийнхээс ч дутуугүй) үзжээ. Явсан газар бүхэнд л гайхамшигтай сайхан байв!

	Викаг үдэх үес бүр ч онцгой сайхан. Даан ч Москвагийн хөл хөдөлгөөн үүр цайхын цагт хүртэл их. Нээлт бүтээлийн Хорооноос Куликов, Нелидова хоёрын «Эрчим хүч гаргах яндангийн» тухай шинэ бүтээлийн мэдэгдлийг хүлээн авсан хэмээх бичиг ирлээ. Одоо яндангийнхаа төсөл зургийг зурах... үүнийгээ тэмдэглэн этюд зохиох л хэрэгтэй боллоо.

	Тэдний хооронд маргаан үл тасарна. Эгц салхины хүчээр татах зөөлөн янданг (Викагийн санал) босгохын тул нэг бол яндангаа дээш нарийсган конус хэлбэртэй хийж агаарын тулах талбайг ихэсгэх (Костягийн санал), эсвэл дотор нь хоорондоо холбоотой бяцхан шүхрүүд байрлуулах (Викагийн санал) тухай маргалдана.

	Тэд Останкины цамхгийн дэргэд танилцсан өдрөө энэ тухай ярилцсан учир Викад шүхрийн тухай санал илүү дотно санагдана. Харин Костя бол шүхрээс яндан дотор үүсэж болох хуй салхины тухай бодлоосоо болоод анхны уулзалтыг нэг их ойшоохгүй янзтай байв.

	Эцэст нь тэд дундаж зам эрж, шүхрийн оронд хуйлрал үүсгэлгүй, зүгээр салхины хүчээр босох хоёр үзүүр лүүгээ шувтан өндөг хэлбэртэй нэгэн зүйл «хөвүүр» хийхээр тохиролцжээ.

	Энэ мэт техникийн маргаанаас болох муудалцааныг хяслант зорчигчдын хөлийн чимээнд таслагдах үнсэлцэлт л эвлэрүүлнэ.

	Бас Костягийн санааг зохиож эхэлсэн этюд нь татна.

	Шатрын бодлогод «зам нээх» гэж нэг сэдэв байдаг. Түүний онцлог нь алс явдалтай бод хөлгийн зах руу одож тоглоомоос гарснаараа зорьсныг гүйцэлдүүлэх хоёрдогч бодонд зам нээдэгт оршино. Энэ санааг Костя тун өвөрмөцөөр ашиглажээ. Агаарын урсгал эгц өөдөө дэгдэн хөөрөхөд, түүнийг даган яндан босож ирнэ. Цагаан тэмээ тэнгэр өөд цоройх агаарын урсгал лугаа төстэй болох бөгөөд хойноос нь янданг төлөөлөх цагаан ноён ч өндийн очно.

	Ийнхүү техникийн ба шатрын тухай бодол зохион бүтээгчийн оюун санаанд нэг бүтэн зүйл болж эргэлдсээр байсан бөгөөд Викатай тавьсан болзоондоо очихдоо Костя шинэ этюдээ өвөртлөн ирэв. Шинээр баригдаж буй барилгын хашаанд орших хагас нь нурсан дүнзэн байшингийн дэргэдэх явган сандал бүхий байнга уулздаг газраа үнс тортог болсон модоор нь «Хар булан» хэмээн Вика нэрлэжээ. Энд тохь тухтай боловч гэрэл муутайхан байлаа. Голт борын навчсыг гудамжны гэрэл дөнгөж л нэвтэлнэ. Гэсэн ч сайн хичээвэл Костягийн халаасны шатар дээрх байрлалыг харж болохуйц ажээ.

	— Эсрэг хөлийн тэмээтэй үед давхар хоёр хүүгийн илүүгээр хожих амаргүй ч хожих л хэрэгтэй. Ойлгож байна уу, Вика? Хожих хэрэгтэй байна! Яах вэ? хэмээн Костяг шулганахад

	— Чи төсөл өө гүйцээчихсэн үү? гээд Вика санаа алдав.

	— Үгүй ээ, жаахан дутуу.

	— Юунд дандаа шатар гэнэ вэ? Шинжээчийн дүгнэлт ирэх дөхлөө.

	— Үгүй ээ, чи үүнийг хар, ойлгоно! гээд Костяг ятгахад

	— За гэснээ дахин санаа алдав.

	Костя хөлөг дээрх дүрсүүдээ хөдөлгөсөөр ярьж эхлэв

	1.Th8! Сонин нүүдэл. Энэ нүүдлийн учир нь цагаан ноёнд g7 хүртэл зам тавьж өгч байгаа юм 1.... Hb7 2.Нb2 гээд харын тэмээг айлган, нүүдэл хожих ба 2... Т:d3 3 Нс3 гэж дахин харын тэмээг айлган бас нүүдэл хожиж айлын ноёныг баттай гүйцнэ.

	3... Тf5 4Нd4Нс6 5.Не5 Нd7 6 Нf6 Не8 7.Нg7 гээд ноёдын хөөцөлдөөн дууслаа. 

	Цагаан ноён санасандаа хүрч хар ноёны нүүргүй хүүд дөхөх замыг таслав. Одоо аль хүү түрүүлэх вэ? 7... е5 8.h6е4

	Хар тал буланд ноёндоо хашигдсан цагаан тэмээний байрлалыг ашиглахыг оролдох авч цагаан тал энэ горьдлогыг нь ч тасална. 9.h7 е3 10.Нh6 е2 11.Тс3 гээд хожно. Ойлгов уу?

	 

	
— Юу ойлгов уу гэж? Чиний шатрын хэнээ тусчхаад байгааг уу?

	— Юу? Шатрын хэнээ? Чи солиоров уу?

	— Тэгэлгүй яах вэ. Хайр сэтгэлтэй хар хүүгээ болзоон дээрээ шатар харж суухыг зөвшөөрнө гэдэг минь солиорсных биз. Эрүүл ухаантай нэг ч эмэгтэй хүн үүнийг чинь зөвшөөрөхгүй!

	— Чи миний найз, хамгийн дотнын нөхөр минь шүү дээ. Чи яаж ийм үг хэлнэ ээ?

	— Би юу чадах бил ээ? Юу ч чадахгүй нь!

	Өөрийгөө ч хүндлүүлж чадахгүй байна шүү дээ. 

	Костя зовсон байртай, шатраа далд хийнгээ

	— Энэ бүхэн сонин сайхан, гайхалтай гэдгийг ойлгох байх гэж санасан юм гэж зовсхийж хэлэв.

	— Энэнд чинь гол учир байна. Шатар биднийг учруулсан боловч бас салгаж сарниах гээд байна хэмээн Вика гомдолтой өгүүлэв.

	— Би салъя гэж ч хүсэхгүй байна шүү дээ хэмээн Костяг дуу алдахад

	— Харин би бол бүр салмаар ч болж байх шиг байна.

	— Чиний учрыг... чамайг ойлгох сон гэж бодох юм!.. 

	— Энэ амархан

	— «Эр хүний сайн нөхөр нь хүүхнүүд байдаг». Шатарчин хүнийх ч тэр. Чи түрүүн намайг хамгийн дотно нөхөр гэхдээ энэ тухай бодож хэл ээ биз дээ? Тэмээгээ булан руу татлаа... гээд Вика янзгүйхэн жуумалзав.

	— Бүү шогло. Чамайг, улам ойр дотно байх гэсэндээ шатрын эрдэмд суралцахыг эрмэлзэж байна гэж! санасан минь талаар байж л дээ.

	Вика хэсэг бодлогошрон сууснаа

	— Эртний Египетэд Хатазу бил үү, аль Хатшепсуд ч бил үү нэгэн гайхамшигт хатан хаан байсан гэлцдэг. Ураг төрөл нь ч юм уу, уралцах дайсан нь ч юм уу, юу ч атугай I, II, III Тутмос хаадтай ямар нэг холбоотой байжээ. Тэр хатны тухай тэнгэрлэг гоо Нефертитигээс ч үзэсгэлэнтэй, төлөгч нараас мэргэн, зурхайчдаас гярхай, баатар эрсээс ч эрэлхэг, дархнуудаас ч илүү бурхан ухаантай, уран барималчдаас ч илүү ончтой, нарнаас ч хурц гэрэлтэй! гэлцдэг байжээ.

	Костя эртний тэр гайхамшигт бүсгүйн ер бусын шинжийг гоо үзэсгэлэн төгс Викадаа хамааруулахад бэлхнээ бахдан суув.

	— Вика аа! Чамайг сфинкс гэмээр байна.

	— А-а чи өөрөө свинтус. Одоо болтол төслөө гүйцээгээгүй байдаг. Би ч эхэлсэн болоосой.

	— Би одоохон хийчихнэ.

	— Маргааш манайд ирээрэй, ер нь чиний барааг гэрийнхэндээ нэг харуулах хэрэгтэй биз дээ! Төслөө ч аваад очоорой. Аавд үзүүлье. Хашир том инженер хүн.

	Хийх зүйлийн нь ерөнхий төрх тодрох бүр баяр бахдалын хүчит давлагаан Костяг эзэгнэлээ. Ирээдүйд, ихэмсгээр, тэнгэр баганадан зогсох данагар яндангуудын тухай бодохоос зургаа дахин дахин харж хий л дотроо дэгдэлхийлнэ.

	Костя өнөөдөр орой Нелидовынханд айлчлах ёстой. Тэрээр төсөл зургаа нямбайлан хуйлж техникийн зургийн савд хийв. Дараа нь урьд гоц анхаарч яваагүй байтал, одоо олон юм хамаарах мэтээр гадаад төрх байдлаа янзалж, толины өмнө хэсэг эргэлдэв. Өнөө хожигдлоос болоод үсээ засуулсан минь юун сайн. Тэргүй бол урт дэлтэй амьтныг чинь ямар ч хүн гэж бод оо билээ. Сахлаа нямбайлан хусчихсан. Эрүүн дээрх хонхорхой тод харагдаж байна. Сахал ч тавьдаг юм уу? За яамай, ахиад л дэгжирхэл гэцгээнэ! Чих жаахан дэлдийгээд байна аа даа. За энэ ч өнгөрсөн хэрэг. Нүүр минь жаахан дугуйвтар юм. Энэ ч бас яах вэ, орос хүн ер нь дугуй нүүртэй шүү дээ... 

	Дараа нь цайны костюмаа нямбайлан индүүдлээ.

	Яг л «хүргэн хүү шиг хүрч очъё» гэж өөрийгөө баахан шоглосноо, Александр Максимович шиг эрвээхэй зангиа зүүнэ. Үгүй байз захиаг нь яалаа? Канадын үйлдвэр худалдааны хүмүүсийн анхаарлыг Куликовын цахилгаан яндангийн тухай саналаар татахыг оролдож байгаагаа бичжээ. Хэн түүнийг ингэхийг хүссэн бил ээ? Гусаков гуайн захиа энэ байна. Тимофеевич канад эрийн захиаг мэдсэн мэт зохион бүтээгчийн гэрчилгээ хүлээн авсан эсэхийг Костягаас сонирхоод цааш нь хилийн чандад ч зарлах хэрэгтэйг зөвлөөд, «Хамаг санааг чинь хамар дороос чинь яах ийхийн зуургүй аваад арилбал гадаадын хүний дэргэд хэтэрхий задгай байсны чинь шан болно доо. Сонссоноо яаж ашиглахыг нь хэн мэдлээ» гэж аягүйхэн үгээр төгсгөжээ.

	Хөөрхий сайхан сэтгэлт Иван Тимофеевич сэтгэлдээ ажигч гярхай сэргийлэгч хэвээрээ л үлдэж шүү! Иван Тимофеевич минь зохион бүтээгчийн магадалгаа, хилийн чандад зарлах аль нь ч алзахгүй! хэмээн бодож байснаа болиод сайтар индүүдсэн хувцсаа өмсөөд эрвээхэй зангиа зүүтэл дэгжин хүргэн болчхов. Костя толинд харж нэгэнтээ инээснээ бортоготой зургаа аваад саяхан хотын зах байсан, одоо бол шинэ төвүүдийн нэгд багтах танил арван дөрвөн давхар байшингаа чиглэн алхлаа.

	Костя цахилгаан шатаар догдолсон сэтгэлээ барьж ядан явна. Баярлаж хөөрсөндөө аравдугаар ангийн охид шиг харагдах Вика үүд нээгээд

	— Ээж ээ, ээж! Костя ирлээ! Та Костяг хар л даа. Юу ч болов харааны шилээ зүүгээрэй... 

	Агния Андреевна Нелидова бол хуучин маягаар буржийлгасан их үстэй, гоолигхон биетэй боловч өтөлж яваа яхир байрын авхай ажээ.

	— Сайн байна уу? Константин Афанасьевич байх аа?

	— Юун Афанасьевич вэ? Зүгээр Костя л гэл дээ!

	— Яаж тэгж болох вэ? Викентий Петровичийг яамнаасаа иртэл танилцацгааж амжина. Цонхоор хар «Волга» нь харагдана. Вика, энэ эрчүүдийг бүү хүлээлгэ, хурдалж үз. Би Константин Афанасьевичтэй жаал яриадахъя.

	Агния Андреевна зөрж үг хэлэх аргагүй дуугаар их захирангуй ярих ажээ.

	— Тийм чухал юм бол ярилцацгаа л даа гэснээ Вика ширэв татан гарч одов.

	— Энд суу. Энэ сандал дээр Викентий Петрович дандаа суудаг юм. Хүний заншлыг хүндэтгэх хэрэгтэй юм шүү. Та чинь хамтран зүтгэгчтэйгээ тэнгэр ямар ч байсан техникийн асуудал үүр цайтал гадуур ярилцаж явдаг нөгөө «зохион бүтээгч» мөн үү?

	— Тийм хэмээн зовсон байртай Костя хүлээв.

	— Би та нарын шивнэлдээнийг үнэлж мэдэхгүй. Та Викентий Петровичид үзүүлэх зургаа авчраа юу? Хэрэв та дургүйцэхгүй бол ганц хоёр зүйл асууя. Та Москвагийн хүн гэл үү? Эх эцэг чинь хөдөөгийн улс уу.

	— Тийм ээ, гэснээ Костя төрөлх хотоо нэрлэснээ, — Ээж тэнд гавьяат багш болсон. Одоо тэтгэвэрт гартал нь гурван жил үлдэж байна...

	— Хүү нь эр болж өсөөд эхдээ эргэж очихгүй байгаа хэрэг үү?

	— Яваандаа учир нь олдоно биз дээ гэж Костя түдгэлзэн хариулав.

	— Хүүгээ ганцаараа өсгөнө гэдэг амаргүй дээ, амаргүй! Би танай эцгийг зуурдаар нас барсныг сонссон. Бид хоёр ганц Викаг өсгөх гэж хэрдээ л сандарцгаасан.

	— Аав минь туршин нисгэгч байсан юм. Тэтгэвэр нь үлдсэн.

	— Харж байгаа биз! Аав чинь танай багахан бөглүү хотод эх орондоо эрэлхгээр алба хааж байж. Өнөөгийн залуучууд, уучлаарай та, Москвад үлдэцгээхийн тулд юугаа ч хайрлахгүй болж. Жишээ нь гэхэд Викагийн найз хүүхнүүд эр нөхөр сонгохдоо ч Москвагийн паспорттай болж сургууль төгссөнийхөө дараа энд үлдэх талыг нь урьдал болгох юм. Тэр ч бүү хэл шалавхан хүүхэдтэй болж авах гэнэ шүү... 

	Чихээ хүртэл улайсныг өөрөө мэдрэн газар ширтэх Костя, шал нэвтлэн орохоосоо ч буцахааргүй сууна.

	— Би таны тухай ярьж байгаа юм биш шүү. Бүү эвгүй юм бодоорой. Бид баахан зай муутай сууцгаадаг. Хоёр өрөө, нэг өрөөг нь мэдээж, сурч буй хугацаандаа Вика эзэмшдэг. Та цаашид юу бодож байна?

	— Аспирантурт сурч байгаа.

	— Байр хөлсөлдөг үү? Түр суугчийн бүртгэлтэй юу?

	— Тийм.

	— Би тэгж бодсон юм. А яа яа энэ залуусын залийг! 

	Хаалга нээгдлээ.

	— Викентий Петрович ирлээ. Бид хоёр хар «Волгийг» нь харсангүй өнгөрөөж дээ. Викентий Петрович! Викагийн зохион бүтээгч ирээд байна.

	— Бас шатарчин байх аа? гэж аятайхан хүнгэнэсэн хоолойгоор хэлсээр нэг гартаа боолттой юм, нөгөөд нь асаатай янжуур барьсан Нелидов орж ирлээ. Түүний байдал хэт элэгсэг мэндчилгээнээс болгоомжлох мэт. Тийм ч тарган хүн биш аж. Гоёмсог нүүр царай нь Костяд яагаад ч юм саяхны өрсөлдөгч, мастер Верейскийг санагдуулна.

	— Битгий бос, битгий бос, энд бидэнд хэрэг болох зүйл ч бий. Алив, эзэгтэй нар аа эртний орос заншлаар дорвитойхон санаа тавиадхаарай. О-о! зургийн сав. Олон улсын инженерийн хэлэнд би тун дуртай! Константин Афанасьевич байх аа.

	— Костя, зүгээр л Костя хэмээн зовсон зочин үглэнэ.

	— Костя бол Костя! Алив дэлгээрэй, энэ ширээн дээр

	— Яаж болох вэ, Вика? энд бид ширээ засна... 

	— Манайд хоёр Вик, юу гэмээр юм бэ дээ хэмээн өгүүлснээ инээд алдаад, — Вика өөрөөр хэлбэл би, бас Вика - тэр охин. Би эндүүрэгдэхээр юманд их дуртай, ер нь шүтдэг хүн! Би хоёр хөгшнийг дуудахад дандаа хоёулаа дуугардаг. Энэнд чинь бас нэгэн сайхан юм байгаа юм шүү!

	Өрсөлдөгчийн давамгай хүч бид хоёрыг сэтгүүлийн ширээ рүү хөөв шив дээ. Та биднийг өршөөгөөрэй, зай муутайхан л сууцгааж байна. Яам удахгүй, гурван өрөө байр өгнө л гэсэн юм сан.

	— Бүү хөвсрөгд! хэмээн Агния Андреевна оролцсоноо, — Байгаа юмныхаа л тухай ярьж бай гэв.

	Викентий Петрович эрхэмсгээр мэхийснээ цааш эргэх эхнэрийнхээ араас гараа нэгэнтээ дохиод, сэтгүүлийнхээ ширээг суллан, цэцгийн сав, ширээний гэрэл тэргүүтнээ шалан дээр тавив.

	— Хүнд оногдох тогтоосон хэдэн метр надад тусгүй санагдах юм. Өрөөгөөр бол зүгээр сэн дээ! Танай байр хэдэн өрөөтэй вэ?

	— Тэг хэмээн Костяг хариулахад Викентий Петрович тас тасхийтэл сүртэйеэ инээснээ

	— Онц сайн! Тэгж л эхэлдэг юм. Би ч гэсэн тэгж эхлээд одоо харж байна уу, арван дөрвөн давхарт гарч ирээд байна. Гурваас дээшгүй давхарт шинэ байр авна даа. Ер нь ч тэгээд нас явчихлаа. Хүлээж байгаарай гэж зургаа дэлгэж эхэлсэн Костяг зогсоосноо, — Эхлээд шатрынхаа бүтээлээс үзүүлээч. Би инженерийнхээ хэрийн шатарч биш ч гэлээ, таны тухай их сонссон. Охиноосоо, бас хэвлэл дээр ч харж байсан.

	Костя бүр ч сандарна. Яригч этгээдээ үл ойшоон өөрсдөдөө гүн итгэлтэйгээр ярих гэрийн эздийн ярианы өнгө түүнийг бүрэн балмагдуулав.

	Костя халаасныхаа шатрыг гарган Викад ч үзүүлээгүй шинэ этюдээ Викентий Петровичид үзүүлэв.

	Сонирхолтой, тун ч сонирхолтой хэмээн үглэн байснаа «Зам нээх» сэдэв гэж хэлсэн байх аа? Тэмээгээ буланд татна... 

	— Ахиад тэмээ булан руу юу? гэх Викагийн дуу сонсогдсон оо, — Би магад тэмээ болж хувилаад булан руу татуулах байх шүү гэв.

	Костя эвгүйцэн хөлгөө хаагаад

	— Би танд сүүлд үзүүлье гэв.

	— Өөрөө л мэд гэж тамхи татах зуураа Викентий Петрович өгүүлснээ

	— Тамхи татдаггүй, юу? Тун харамсалтай. Амтархахын сайхныг мэдрэх боломжоо өөрөө хасаж дээ. Амьтад амьгүй биесээс мэдэрдгээрээ ялгаатай байдаг. За алив үзье. Тэнгэр баганадсан яндан гэсэн байх аа? Вика надад ярьж байсан. 

	Тэрээр бүхнийг өө сэв эрэх лугаа Костягаас нарийн асууж эхлэв. Викентий Петровичид яндан дотор байрлуулсан хөвүүрүүд таалагдсангүй.

	— Шүүрхий байна гэж дүгнэснээ, — Би бол дээшээ нарийсах яндан хийнэ дээ. Тэгвэл арай ухаалаг болох биз.

	— Би ч тэгж бодсон юм. Тэгтэл Вика... 

	— Эмэгтэйчүүдэд бүү сөгд. Зөвхөн дүр үзүүл. Тэдэнд жижиг сажиг зүйлд бууж өгч бай. Харин томоохон зүйлд... гээд тамхиныхаа утааг учиртайяа суунаглуулав.

	Хонхны уянгалаг дуу гарлаа. Вика онгойлгохоор гүйснээ захиа барьсаар орж ирлээ.

	— Костяг шинэ бүтээлийн хорооноос хариу аваагүй байхад би авлаа. Бас баталгаатай шүү.

	— Надад ч бас очоо байлгүй.

	— Үзье л дээ. Анхаараарай хэмээн Вика баясгалантай хэлээд дугтуйг задлан захиаг гаргаж иртэл

	— Хар булан гэж Костя дор нь ажиглаж хэлэв.

	— Юу бидний «хар булан» ямар хамаатай юм бэ? хэмээн Викаг гайхахад

	— Татгалзлыг дандаа ийм хуудсан дээр бичдэг юм гэж Костя тайлбарлав.

	Викентий Петрович охиныхоо гараас захиаг аваад голыг нь уншсан нь:

	 

	«Орчин тойронд тархсан эрчим хүчийг ашиглан ажиллах мөнхийн хөдөлгүүрийн нэг хувилбарыг санал болгож байгаа учир хэлэлцэх шаардлагагүй» 

	 

	гэсэн байлаа.

	— Хэний гарын үсэг байна? гэж барайн зогсох Костя асуув.

	— Шинжээч, үл мэдэх инженер С. А. Верейский гэсэн байна.

	— Өнөө л мастер Верейский! гэснээ Костя захиаг аван духаа үрчийлгэн уншиж эхлэв.

	— Ширээнд сууцгаагаарай! хэмээн Агния Андреевна урьснаа, — Хоол унд болсныг үл анзааран ажлаа хийгээд байхыг би тэвчиж чаддаггүй юм гэв.

	Костя Вика руу эргэв. Тэрээр Верейскийд хожигдсон хожигдлын нь дараа харж байсан шигээ егөөтэй, хүйтнээр харах шиг санагдсанд ихэд аягүйцэв.

	
ХОЁРДУГААР ХЭСЭГ : ШУУРГА

	 

	Амьдрал өөрөө

	Зүүд, хөдөлгөөн, чимээгээрээ ч

	Нүдэнд өртөх сүүдрээрээ ч 

	Шатрын тухай

	Миний бодлыг сэрвэлзүүлнэ

	А. Безыменский

	НЭГДҮГЭЭР БҮЛЭГ : «Хар шинжээчид тавьсан мад

	 

	Костя Куликов, шинжээч Верейский хоёрын тэмцэлдээн хэдэн сар үргэлжилж байна. Бичгээр тоглох шатрын өргийн тухайд бол бас хэдэн сар болдог билээ. Өрсөлдөгчдийн өмнө шатрын хөлөг, өдий төдий алдаа эндэгдэл гарахын гол шалтгаан болдог цаг хоёр байсангүй. Шатрын тухайд бол өрсөлдөгч хоёр ээлжит нүүдлээ нам гүмхэн өрөөнд, үгүй бол зэлүүд хээр хөдөө нутагт, эсвэл зааж зөвлөж өгөх нөхөдтэйгөө шатрын клубт суун бодож болдог тэр ч байтугай шатрын их хүмүүс тухайн тохиолдолд хэрхэн нүүж, ямар үр дүнд хүрч байсныг номын санд суугаад ном хэвлэлээс үзэж ч болно. Гэвч үүнээс болоод бичиг захидлаар тоглох өрөг олны өмнө тусгай танхимд цагаар тоглох өргөөс дутуу тэмцэлтэй болох гэж байдаггүй юм.

	Шатрын мастер Верейский, шатрын бодлого зохиомжийн мастер Куликов хоёрын бичгээр явуулж байгаа тоглолт чухам л хэн хэн нь шийдвэрлэх тавилаа тоглож байгаа мэт хурц зөрчилтэй явагдаж байлаа. Тэр хоёрын аль аль олон юм уншиж элдвийг бодож сэдэж, туйлын эрс шийдэмгий тэмцэлдэн, хэн нэгнийхээ доор орохгүйг хичээж байлаа. Гэхдээ тэр хоёр бичиг захидалдаа шатрын нүүдэл бус, цахилгаан яндангийн талаар бичиж байв.

	Анхны цохилтыг Верейский өгчээ. Тэрээр агаарын дулаанаас эрчим хүч гарган авах оролдлого бол дулааны динамикийн (ТД) хоёрдугаар зарчимд харшлах учраас бүтэшгүй хэмээн батлаад «гараан дээр» шийдвэрлэхүйц давуу байдал олж авахыг оролдон, улмаар «Энэ мэт мөнхийн хөдөлгүүр» бүтээх гэсэн санаа бол үндэсгүй зүйл гэж ээ.

	Шинжээчийн ирүүлсэн буландаа хар тэмдэгтэй захидал Викагийн уур омгийг хөдөлгөснөөс

	— Энэ ч ойлгомжтой зүйл! Хар шинжээч «нэгэнт болохгүй учраас хэзээ ч бүтэшгүй зүйл» гэсэн байна аа даа. Энэ чинь Антон Павлович Чеховын «Эрдэмтэн хөршдөө илгээсэн захидал»-аас авсан үг байна шүү дээ хэмээн Вика өгүүллээ.

	Гэвч Костя «тоглолтоо» зохих тэвчээр гарган үргэлжлүүлсээр. Тэрээр шинжээчид хандан сэдэж олсон бүтээлийг маань шинжлэх ухааны үндэсгүй зүйл гэдэг тань буруу. Энд, агаар мандалд тархсан нарны дулааныг биш, харин нарны эрчим хүчийг ашиглах тухай өгүүлж байгаа шүү дээ. Дэлхийн гадаргуу дээрх дулаан, өндөрт, тухайлбал нэг километр өндөрт байгаагаас хавьгүй илүү. Ийнхүү байгаль дээр дулааны эрс ялгаатай байдал байна. Үүнийг ашиглах л хэрэгтэй шүү дээ. Энэ эрс ялгаатай төлөв байдал нь Карногийн зарчмаар дулааны хөдөлгүүрт түлшний шаталтын хүчээр үүсгэдэг нөхцөлтэй дүйнэ. Ялгаа нь гэвэл, бидний дэвшүүлж буй энэхүү бүтээлийн бүдүүвчид халаагчийн үүргийг шаталтын хайрцаг буюу уурын зуухны түлээ түлш биш, харин дэлхийн гадаргууг халаах нар, дэлхийн гадаргууг хучсан агаарын давхарга байгаа юм. «Хөргүүрийн үүргийг сэнс, автомашины радиатор бус, харин сансрын орон зайн агаар мандлын дээд давхраа гүйцэтгэнэ. Иймд энд шинжлэх ухааны үндэсгүй ямар ч зүйл байхгүй» хэмээн зохиогчдын өмнөөс албан ёсны эсэргүүцэл явуулав. Вика, Костятай цугтаа, шинжээчид явуулах хариу бичиг дээр гарын үсэг зурж байхдаа:

	— Чи яаж ингэж биеэ барьж сурсан юм бэ? Энэ өөдгүй бүдүүн амьтныг би бол зүгээр л харааж харааж орхисон.

	— Шатарт нударган зодоон оролцдоггүй юм. Хэрүүл ч гойдын зэвсэг биш. Харин өрсөлдөгчийнхөө зэвсгийг хураан, байрлалын давуу байдал олж авч байгаад бут цохих хэрэгтэй гэж Костя өчив.

	— Чи минь лут эр юм! Би саянаас л чиний энэ шатрыг бахдаж эхэлж байна.

	Вика эцэгтээ шинжээчтэй харилцсан бичгээ үзүүлэв. Нелидовынд байнга очдог болсон Костя, нэг орой эднийд ирээд байтал Викентий Петрович үгийн далимаар:

	— Шинжээчтэй тавьж байгаа өрөг чинь юу болж байна?

	— Яах вэ дээ, гэснээ Костя, — Тавил шиг л тавил болж байгаа. Өрсөлдөгч гараандаа давуу байдал олж чадаагүй. Одоо довтолгооноосоо хамгаалалтад бараг шилжих биз ээ гэлээ.

	Викентий Петрович удаанаар инээж байснаа гоёмсгоор нүдээ онийлгон:

	— Зүй-тэй! Та шинжээчтэй хийх өрсөлдөөнөө гараа, дунд үе, төгсгөл гэж шатрын маягаар хуваахаар шийд ээ юу?

	— Шатарт амьдралын зарим тохиолдол дайралддаг юм шүү гэж Костя дуугарахад

	— Тэр тийм байж магадгүй. Гэхдээ би та нарт шинэ юмыг хүлээн зөвшөөртөл тохиолдох гурван шат байдгийг сануулъя. Нэгдүгээрт «шинжлэх ухаанд харшилна» гэж сийлсэн байна. Эхний шатан дээр арай гэж тогтоод, хоёр дахь дээр хөл тавихыг завдтал тань «Ямар ч үндэслэлгүй» гэж сийлсэн байна. Энд хүрч ирээд аар саар олон жижиг зүйл дээр хөлсөө асгаруулан зовох болно. За тэгээд хамаг л зүйлээ дахин үзэх, гонсойж гомдсоор янз бүрийн эсэргүүцэл эргэлзлийг няцаах, үл ойлгох, заримдаа бүр арчаагүй тэнэг явдал, тэр ч бүү хэл дайрч доромжилсон, зориуд хорлох гэсэн, санал бодлыг ч тэвчээртэй давж туулах хэрэг гарна.Үүнийг бас даваад гартал... 

	— Тэгвэл бас яана гэж? Өөр зам баймааргүй л юм хэмээн Вика сониучирхав.

	— Та нарын оргилуун сэтгэлийг дарах хэрэггүй л байсан юм. Гэсэн ч сургамжийн журмаар хэлье. Алив нэг нэг хундага хийчихье. Их Петрийн дуртай сархад шүү! Тэрээр Катеринушкадаа болж л өгвөл захиалдаг байсан гэдэг. Та бүхний эрүүл мэндийн төлөө! Шинжээчид мад тавилын төлөө! Дуустал нь, дуустал нь ууна шүү! Ажил үйлс бүтэхгүйд хүрнэ гэж хэлэв.

	Вика эцгээ анхааралтай харсаар хоосон хундагаа тавилаа.

	— Шинжээчид мад тавина! гэж барайн суух Костя уунгаа амлав.

	— Тэрнээс чинь өмнө та нарыг мухардуулчихна даа.

	— Яаж?

	— Аль хэзээний мэдээжийн зүйл. Ямар ч шинэ зүйл алга гэцгээнэ. Энэ бол нөгөө гурав дахь шат нь

	— Үгүй, яалаа гэж! хэмээн Костя, Вика хоёр эсэргүүцлээ.

	Викентий Петрович сандлынхаа түшлэгийг налан, энэ хоёр залуу хэр бие биедээ дүйцэж байгааг ажиглах мэт сууснаа:

	— Нээлт, шинэ бүтээлийн хороо та хоёрт хуримын бэлэг барих болтугай гэж чин сэтгэлээсээ хүсье гэв.

	— Хөгшин болсон биднийг хуримын ордонд оруулахгүй болов уу гэж айж байна хэмээн Вика эсэргүүцэв.

	Залуусын цаашдын хувь заяа үнэхээр сунжран үргэлжлэх тэмцэлдээний эцсийн шийдээс хамаарахад хүрсэн юм.

	Инженер Врейскийтэй тавих өрөг үргэлжилсээр «Муйхар хар хүч» шүүгч нар шинжээчийн талд үйлчилж байв. Дунд үе яг л Викентий Петровичийн хэлсэн «Ямар ч иш үндэсгүй, ашиггүй зүйл» гэсэн төлөвлөгөөний дагуу үргэлжиллээ. Верейский өвөл үү, зун уу, эсвэл өдөр үү, шөнө үү гэх зэргээс шалтгаалан! «Дулааны эрс ялгаатай төлөв тогтмол биш байдаг тул цахилгаан яндан тогтвортой ажиллагаатай байх нөхцөлгүй. Учир иймээс эл төхөөрөмжийг олигтой хэрэг болно гэж үзэх аргагүй» гэж бичиж байв.

	Вика, Костяг яаруулж тэвдүүлэхийг оролдовч шинжээчид явуулсан хариу нь мөн л төлөвхөн байлаа. Уг хариунд «Цахилгаан янданг ганц нэгээр нь биш, харин дэлхийн бөмбөрцгийн хэмжээнд их олныг байгуулж, бүх нийтийн эрчим хүчний нэгдсэн Цагаригт холбох тул дундаж чадал нь тогтмол нэг хэмжээнд байх юм. Цахилгаан янданг бас жилийн аль ч улиралд Дэлхий рүү ижил хэмжээтэй цацагдах нарны эрчим хүчийг ашиглахаар бусад тоног төхөөрөмжтэй хослон хэрэглэж ч болно» гэж бичжээ.

	Шинжээч «зохион бүтээгчдийг хүүхдийн гэнэн зан гаргаж байна» гээд цааш нь «ийм олон цахилгаан яндан барихаар тооцно гэдэг уран зөгнөлт зохиолд ч хэрэглэхэд бэрхтэй» хэмээн шоглонгуй тэмдэглэжээ.

	Вика ихэд дургүйцэн «Туркийн султанд» (тарган шинжээчийг Вика ийнхүү нэрлэх болжээ) бичих захиаг өөрөө үйлдэхээр шийдэв. Далд хорон үгээр дүүрэн захидлаа бичиж байхад нь Репиний) зургийн тав гэзэгт эр шиг Костя уурлаж ч, инээж ч үзжээ. «Шинжээч, эрчим хүчинд хийхээр завдан буй их эргэлтийг няцаахыг эрмэлзэхдээ, өөрийнхөө нээсэн, атомын эрчим хүчийг ашиглахыг эсэргүүцсэн Резерфордтай ижилсэхийг хүс ээ юм болов уу? Техникийн талын давагдашгүй хэмээх зааг ямагт сүйрсээр ирснийг санахад зүгээр сэн» гэж тэд хариу бичигтээ дурджээ. Туркийн султан запорожийн казакуудтай захидлаар мэтгэлцэхийн оронд шууд юлдээ шүүрсэн гэдгийг бид мэдэх билээ. Хилэгнэсэн шинжээч ч бас нэг гогцоо олоод шүүрэн авч, хоёр зохион бүтээгчийг өөрсдийн ажлыг атомын эрчим хүчтэй адилтган үзсэнээрээ хориотой мэх хийлээ гэжээ.

	«Запорожчууд» ихэд хөгжин инээцгээж ээлжит нүүдлээ улам ч ончтой хийхээр хоорондоо уралдав. Тэгээд Костя нь бодлого зохиогч болохоороо давж түрүүлэв. Шинжээчид бичсэн захидалдаа «Агуу их эрдэмтэн Резерфорд атомын эрчим хүчийг техникт ашиглахыг үндэсгүй үгүйсгэсэн хэрэг бус. Энэ бол тэр эрдэмтний гаргасан алдаа биш, харин холыг харсан нигүүлсэнгүй үзэлтний бодол юм шүү! Цөмийн задралыг ашиглах нь юунд хүргэж болохыг гүнээ ойлгон, хүн төрөлхтнийг сөнөл сүйрлээс сэргийлэх гэсэндээ Резерфорд эрдэмтдийг энэ аюулт замаас зайлуулахыг эрмэлзэж байсан юм. Гэтэл манай шинжээчид үүний адил болгоомжлох ямар үндэс байгаа бол оо?» гэж дурджээ.

	«Туркийн султаны» тэвчээр алдарлаа. Дээрх үгсийн төлөө «шоронд суулгасан ч багадна». «Эрин үеийг эзлэх их нээлт хийсэн алдарт эрдэмтдийн үйл ажиллагааг дур мэдэн, ургуулан үзэх эрх хэнд ч байхгүй» гэж ширүүлжээ.

	Вика эцэгтээ тэр бичгээ баяртайяа үзүүлэв.

	Викентий Петрович гараа тэлээд

	— Манай яаманд ийм захидлын шанд юу хүртэхээ чи мэдэж байна уу? Костя, үнэхээр таалагдах боллоо. Резерфордын талаар дэвшүүлсэн таамнал үнэхээр ухаалаг болж! Шийдмэг, тэгээд ч эрдэмтний нэрийг улам ч өргөсөн! Бүхнийг ухааран, цөмийн эрчим хүчийг эзэгнэх их аяны эхийг тавьсан хүн гэхэд ийнхүү төөрөлдөнө гэж яаж байх вэ. Тийм биз дээ? Чи юу гэж бодож байна, Агния Андреевна?

	— Юу ч бодохгүй байна. Ганцхан л хожим охин маань зохион бүтээгч хүнтэй гэрлэж аз жаргалгүй байхгүй байгаа гэж зовж байна.

	— Зохион бүтээгч гэдэг нэр бахдалтай сонсогдож байгаа биз дээ гэж Викентий Петрович илт өдсөн маягаар өгүүлэхэд

	— Бахтай нь яамай! Одоохондоо «Сайхан» л сонстож байна. Гэвч орон байргүй, аятай тохитой ажил ч үгүй, болохоор хойшдоо чухам яаж сонсогдохыг нь мэдэхгүй байна. Таныг зохион бүтээх ажлаа орхисон хойно л сая бидний аж амьдрал ёс журмандаа орсон шүү дээ.

	— Цаг үеэ олж болих гэдэг тун чухал! гэж сургамжлан өгүүлээд Агния Андреевнагийн зөөхийгөөр хачирлаж, цаасанд ороон жигнэж өвөрмөц аргаар бэлтгэсэн нугасны махтай таваг дөхүүлэв. Гойд амттай болсон махыг нь тойроод зөндөө их шүүс тунаж тогтсон байв.

	Вика тавгийг огцом зайлуулах үе, түүний нүд гялалзан гялтганан үзэгдэв.

	Яг энэ үед нь Костя, Викаг харсан бол үнэхээр эртний, Египетийн хатан хаан Хатшепсуттай адилхан байгааг нь олж үзэх байсан болов уу?.. 

	Костя тэвчээр алдран Верейскийтэй наадах тавилаа шатрын хөлгөнд тусгахаар шийдэв.

	Цагааны талын уран чадварт автан, хүчний хувьд илүү ч гэсэн харын талын «нүсэр хүч хүчин мөхсөдөх тавилантайг» харуулах этюд зохиохоор зорьжээ. Тэрээр яаралгүй нүүдэл бүр нь (эцсийн байрлалаас эргүүлэн хөөж байгаа аж) уран сайхан бодлого зохиохыг хичээн сууна. Хар тал тэрэгний эсрэг тэмээ бэрс хоёртой тоглох авч, өрсөлдөгчийнхөө эрхшээлд орж заналхийлэх мадаас сэргийлэн хүчтэй бодуудаа ноёноо тойруулсан тул цагаан тал өчүүхэн хүүгээр шийдвэрлэх цохилт өгөх боломж олж авч байдаг.

	Этюд туйлын гоё бүтээл болох шинжтэй. Канад хүн ван дер Ланге Костягийн санаанд оров. Хэрэв түүнд энэ зохиомжоо үзүүлбэл үнэлж чадах хүн дээ! Эртнээс сураг тасарлаа. Далайн чанадад цахилгаан яндангаар олны анхаарал татаж чад аа болов уу?

	Шинжээчтэй шинэ бүтээлийн тухайд эцэс төгсгөл нь үл мэдэгдэх маргаан хийж буй Костя Куликов гэнэт Канад инженертэй уулзвал ямаршуу байдалтай байх сан бол? Шинэ бүтээлээ «Цагаан эхлээд хожно» гээд үзүүлэх сэн байх даа.

	Аль эсвэл Верейскийн юу бичиж буйг үзүүлэх болов уу? Тэрээр сүүлчийн захидалдаа гаднын хүчтэй салхины үед эгц салхи янданг тогтоож чадахгүйг тооцоолон үзүүлжээ.

	 

	Нарийвчлан тооцох үедээ онгоцны далавч лугаа төстэй өргөгч хавтгайн тухай тооцон үзэж болох юм. Өргөх хүч гаднын хүчтэй салхи хоёрын нөлөөнд яндан аяндаа ашигтай байрлал сонгон унахгүйгээр тогтож байх болно гэж Костя хариулав.

	Шинжээчтэй тавих өрөг төгсгөл рүүгээ оржээ.

	Костя хараагаа хөлөг рүү шилжүүлэв.

	Ийм байдал амьдралд тохиолдохгүй гэж үү? Хараар шинжээч наадах бөгөөд цагааны ганц тэрэгний эсрэг бэрс, тэмээ хоёртой байгаа нь дур зоргоор бусдыг хүч түрэн буруушаадгийг нь үзүүлжээ. Харин Костя эхэлж нүүх юм.

	1. Трb7+На6 2.Нb8 гэж а8-д мадаар заналхийлнэ.Хар бэрс эл хэрэгт оролцохоос өөр замгүй боллоо.

	2... Бh8 + 3 Нс7 одоо шууд заналхийлсэн аюул үгүй мэт. Тэгээд ч хар тал цаг алдалгүй тэмээгээ хаяж өгөөд хурцадмал байдлаас гарахыг эрмэлзэнэ. 3... Т:d5 

	Энд л цагаанд нөөц мэх бий ажгуу. Аятай сан болов уу? 4. а8Б. + Тийм ээ тийм, Гүнээ хүндэт хар шинжээч минь: Бэрсээ хаяж өгье. Зайлшгүй авах шаардлагатай. Хар хүүг та хүсвэл авна, ч, няцаана ч! Зохион бүтээгчид бас "сөрөг нүүдэл" бий. Одоо ямар байна? Хар хүч! Бэрс аваа юу? 4... Б:а8 Зүйтэй, сайн байна! Цааш нь үргэлжлүүлье. 5 Трb6 + На7 6b5 Яаж байна? Эвгүй байна уу? Бэрсээ өгмөөргүй байгаа биз? Тэмээ хүүгийн хөл дээр үлдэх нь гэж харамсаж байна уу? Яавч тусалж чадахгүй нь а6-д мад байгаа нь ойлгомжтой. Тэмээгээ тат, Хамгаал 6... Тb7 

	Эцсийн ганц арга чинь энэ! За одоо ингээд Мандтугай болох нь ээ! 7. Тра6 + Т:а6 8.b6х Мад! Шинжээчид хар шинжээчид мад! Энэ гайхамшгийн сайхныг Вика ойлгодог ч болоосой!

	Утасны болон хаалганы хонх зэрэг хангиналаа.

	Утас нь гарах хаалганы ойролцоо байдаг аж. Костя нэг гараараа утсаа авч нөгөө гараараа үүдээ нээв. Шуудан зөөгч нээлт, шинэ бүтээлийн хорооноос захиа хүргэж иржээ. Нелидов гэрээсээ биш, анх удаагаа яаман дээрээсээ утасдаж байлаа.

	— Константин Афанасьевич уу? Юун сайн юм бэ? Бие чинь сайн уу? Сайн байна! Та над дээр яам руу маш яаралтай ирэх хэрэгтэй болоод байна. Нарийн бичгийн дарга таныг угтана. Дахин хэлье. Онц шаардлагатай шүү. Цагт хавчигдсан мэт. Шалавлаарай. За одоо ингээд хүлээж байя.

	— Юу юм бол? Хуримын тухай арай ингэж ярилцдаг юм биш байгаа? Викагаас чимээ алга. Аль эсвэл эцгийнхээ бодлыг мэдээгүй юм болов уу? Хашир ч охиныхоо талд л даа. Агния Андреевна л... 

	Хүргэн хүүгийн ёсоор (хэд дэх удаагаа ч болж байна даа!) шинжээчид мад тавьсан хөлөг рүүгээ хялалзсаар яаран хувцаслах зуураа гэнэт нөгөө захиаг санав. «Таны санал болгож буй байгууламжид ямар ч шинэ зүйл алга. Үүнийг бүр Гюнтер эрчим хүчний чиглэлээр ашиглахыг дэвшүүлж байсан удаатай учраас шинэ бүтээлд тооцож болохгүй» хэмээн захидалд бичжээ.

	Костя гайхсанаа исгэрэв. Нелидов ямар сүрхий онов оо? Яаманд, өндөр албан тушаалд байдаг нь талаар бус бололтой! Урьдчилан хэлсэн шинийг хүлээн, зөвшөөрөхийн гурав дахь шат яг дүйлээ. Яг л зүй зохисоороо шүү: «Аль хэзээний мэдэгдэж байсан зүйл». Хүндэт хар шинжээч та яах гэж шинжлэх ухааны үндэслэлгүй, ашиггүй, бүтэшгүй гэх мэтээр толгой эргүүлж байв. Аль эртний мэдэгдэж байсан зүйл гээд л болох байж шүү дээ!

	Нелидовт үзүүлэхэд сонин доо. Өөрийнх нь зөв болоход дуртай байдаг хүн билээ.

	Костя, шинжээчийн сүүлийн захиаг аван, бас мэдээж, хэрэг шатраа халаасандаа хийгээд яам руу гүйлээ.

	Аятайхан төрхтэй нарийн бичгийн даргын дагуулан орсон өндөр тушаалын даргын хүлээх өрөөнд Александр Максимович ван дер Лангег үзээд гайхсан нь хэмжээлшгүй. Тэр өнөөх л хямсгар нүүрэндээ ёсорхог инээмсэглэл тодруулсаар Костяг угтан ирэв.

	— Нөхөр Нелидов, одоо зөвлөгөөнөө завсарлаад та нарыг хүлээж авна гэж нарийн бичгийн дарга учиртайхнаар мэдэгдэв.

	Канад хүн элэгсгээр толгой дохино. Костя яаруулах маягтай хүлээх өрөөний голд зогсоно.

	Бүрээстэй давхар хаалганы цаанаас энгэртээ төрийн шагнал, одон медаль эгнүүлсэн албаны дүртэй хүмүүс гарцгаана.

	Нелидов баясгалантай дүртэйгээр хүлээх өрөөнд орж ирлээ. Түүний найрсаг инээмсэглэлийн нь цаана сэтгэл хангалуун боловч зав чөлөөгүйн тэмдэг илрэх мэт.

	 


ХОЁРДУГААР БҮЛЭГ : Хариу барьсан нь

	 

	Нелидовыг бичгийн ширээнийхээ ард бус зочныхоо урдаас харсан зөөлөн сандалд, Костя Куликов хажууд нь зэрэгцэн суух зуур

	— Нэрийг нь төлөөлөх завшаан надад олдсон «Электрик пайп компани» гэсээр инженер Ван дер Ланге яриагаа эхлээд ноён Куликов, хамтран зохиогчийнхоо хамт зохион бүтээсэн «Цахилгаан янданг» ашиглах эрхийн бичиг худалдан авах бүрэн эрх надад олгосон юм. Танай оронд төрсөн, техникийн энэ үр ашигтай санал Зөвлөлт - Америкийн хамтын ажиллагааны дүнд урган дэгжиж, дэлхийн эрчим хүчинд хийх ирээдүйн их хувьсгалд дөхөм үзүүлнэ гэж би бодож байна хэмээв.

	Костя, Викентий Петровичийн нүүрний хувирлыг анхааралтай ажиглана. Эрхийн бичгийн тухай өгүүлэхэд нь түүний зочломтгой чанар, ажил хэрэгч шинж гэрэлтэн гийсэн нүүр царай нь жишим ч үгүй. Тэрээр гадаад орны патент байтугай, ЗСБНХУ-ын дотор зохиогчийн гэрчилгээ олгогдоогүй байгаа энэ үед эрхийн бичгийн тухай яриа байж болшгүйг сайн мэдэж байгаа билээ. Харин Костягийн зүг үл мэдэг хяламхийлээ. Викентий Петровичийн биеэ ийнхүү барьж буйг ажиглаад муугүй шатарчин болж чадах сан даа гэж Костя бодож суув.

	Канад хүн бодлоо хэлж гүйцэхэд нь Нелидов инээмсэглэн

	— Хүн төрөлхтний ирээдүй бол сансарт ч, эх дэлхий дээр ч гэсэн тэргүүний хөгжилтэй орнуудын хамтын ажиллагаа юм. Энэ талын анхны оролдлогууд багагүй амжилтад хүрээд байна. Бид дэлхийн эрчим хүчний салбарт хамаарах шинэ асуудлыг танай пүүсийн зүгээс сонирхож байгааг үнэлж байна. Цахилгаан яндангийн хэтийн төлөв нь цаг уурын янз бүрийн бүсэд өргөн хэрэглэхэд л оршино.

	— Ө-ө, тэгэлгүй яах вэ, хэмээн Канад хүн зөвшөөрснөө, — Тийм ч учраас манай компани «Электрик пайп компани» гэж нэрлэгдэж байгаа юм. Өргөн хэмжээгээр барих цахилгаан янданг Дэлхий дахины нэгдсэн Эрчим хүчний өндөр хүчдэлийн цагаригт зайлшгүй холбох шаардлагатай. Нэг газрын нарлаг сайхан өдрүүд нөгөө нэг газрынхаа цаг уурын тааламжгүй нөхцөлийг дэлхийн бөмбөрцгийн умард хэсгийн зун нь өмнөд хэсгийн өвлийг тэгшитгэх учиртай. Аль болохоор Эрчим хүчний Цагаригийн нийлбэр чадлыг нарны цацраг лугаа адил тогтмол байлгахыг эрмэлзэх ёстой гэв.

	— Энэ мэт техникийн нүсэр их ажил олон орны найрамдал, хамтын ажиллагааны үед л гүйцэлдэх ёстой хэмээн Нелидов цохон хэлэхэд

	— Яриа алга, тэгэлгүй яах вэ гэж Ван дер Ланге зөвшөөрснөө, — Би танай Зөвлөлт Оросын маягаар ялимгүй сэтгэдэг болсон. Манай компани байгуулах бодолтой байгаа дэлхийн бөмбөрцгийг бүсэлсэн Аугаа их Эрчим хүчний энэ Цагаригийг «Бүх ард түмний Найрамдлын Цагариг» гэж нэрлэж болох юм. Тийм биз?

	— Их зөв санаа хэмээн Викентий Петрович өгүүлснээ, — Таныг дургүйцэхгүй байх гэж найдаад яаралтай, дээш нь мэдэгдэхгүй бол болохооргүй гайхалтай сайхан санал байна. Ноён ван дер Ланге та намайг орчин үеийн холбооны ид шидийг үзүүлэх хооронд, эртний танил - инженер Куликовтойгоо хэсэг зуур элдвийг хүүрнэн, тухайлбал, сонирхол ижил болохоор шатрын тухай ярилцаж байгаач гэж хүсэв. Та үүнийг таалах сан болов уу? Харамсалтай нь манай дүрс дамжуулах холбоо тусгай өрөөнд байдаг юм. Та нар намайг уучлаарай гэж хэллээ.

	— Тэгэлгүй яах вэ, ноён Нелидов! Маэстро Куликовтой ярилцах болсондоо баяртай байна. Шатрын шинэ этюд ч байгаа байх гэж найдна.

	— Би эргээд ирнэ. Уучлаарай гэж дахин хүсье хэмээн өгүүлсээр үүд рүү яаран зүглэв.

	Костя Куликов Викентий Петровичийн юу хийх гэж байгааг мэдэхгүй ч ямар нэмэлт хүч ажил хэрэгт нь орох болж байгааг тааж Нелидовыг гаргаж өгөнгөө шинжээчийн сүүлчийн захиаг атгуулав.

	Костяг эргэн орж ирэхэд, Нелидовыг гарахад нь хүндэтгэн боссон зочин тавлан суусныг үзэж зэрэгцэн суулаа.

	— Константин Афанасьевич, миний өвөгчүүлийн эх орон болох танай орноор аялсны эцэст төрсөн сэтгэгдэл ямар байсан гэж санана? Орост үзсэн бүх зүйлийг эцэг маань сонирхон асуусан. Тэрээр шинэ тутам байгуулсан компанийн нэг даргаар нь ажиллаж байгаа. Бид мэдээж хэрэг АНУ-аас хөрөнгө мөнгө авахгүй байж чадаагүй. Америкийн том том компаниуд хувь нийлүүлж байж бидний ажил бүтлээ. Тэгсэн ч гэсэн бид «биеэ даасан байдлаа» хадгалсаар байна. Тэгэхдээ энэ бол «хэмжээ хязгаартай бие даасан байдал л даа» гээд инээд алдав.

	— Александр Максимович та багагүй ажиллаж ээ дээ.

	— Та зөвшөөрвөл, ноён Куликов бидний аж төрөл таны гайхамшигт этюдээр эхэлсэн гэж би ч шүтлэгтэй хүн болохоор боддог шүү. Одоо эхлэх гэж байгаа шинэ үеийг нэгэн гайхамшигт бүтээлээрээ тэмдэглэнэ гэж би найдаж байна.

	Викентий Петровичид шаардагдах цаг хожих хэрэгтэйг Костя ойлгож байлаа. Тэрээр шууд холбооны хэрэглүүрийн өмнө шинжээч Верейскийг юм уу, түүний удирдагчдын нэгийг урьж ирүүлээд ярилцан суух Викентий Петровичийг төсөөлөн бодно. Нелидов, шинжээчийн энэ бол Гюнтерийн гаргасан санал тул «ямар ч шинэ зүйл алга гэхийн эсрэг үгэнд цохилт өгч чадахуйц ойлголттойд эргэлзэхгүй байлаа. Гюнтерийн санаа Куликовынхтий төсөөтэй нь үнэн. (Үүнийг Костя өөрөө ч сайн мэднэ) Гюнтер мөн л өндөр янданд үүсэх эгц салхины хүчийг ашиглаж эрчим хүч гаргаж болохыг дэвшүүлж байсан бөгөөд энэ санаагаа цааш нь дэлгэрүүлсэнгүй зөвхөн тухайн тохиолдолд сахрын өндөр дэвцгийг бараадуулан, эрчим хүчний төв байгуулахаар сэдэж байжээ. Костя Вика хоёрын зохиож бүтээж, бодож гүйцэлдүүлсэн газар бүр байгуулж болох байгууламж нь Гюнтерийнхээс эрс ялгаатай билээ. Ер нь аливаа сэдэл санаа төдийг шинэ бүтээлд худалддаггүй, жинхэнэ хэрэгжүүлсэн зураг бүтцийг худалдаалдаг билээ. Харин тэр санааг Викентий Петрович «Нээлт шинэ бүтээлийн хорооны удирдах хүмүүст тайлбарлан хэлж бүрнээ чадах билээ. Далайн чанадах улс оронд Зөвлөлтөд анх бүтээсэн бүтэц байгууламжийг эргэлт буцалтгүй зүгээр хэрэгжүүлж яахин болох билээ. Тийм гашуун туршлага ч тун олон доо. Тухайлбал ЗХУ-ын профессор Ощепковын зохион бүтээсэн радиолокацийг гадаадынхан урьдаж ашиглачхаад аугаа их эх орны дайны дараа сая хилийн чанадаас эргүүлж авч хэрэглэсэн билээ.

	Костя энэ бүхний тухай бодсоор Александр Максимовичид өнөөдөр төвийн нэгэн сонины шатрын буланд «Верейскийд зориулав» гэсэн тусгай тэмдэглэлтэй гарах ёстой, хамгийн сүүлд зохиосон этюдээ үзүүлэв. Өчигдөр орой уг сонины энэ булангийн эрхлэгч нийтэд алдартай, их мастерын хүсэлтээр утсаар танилцуулсанд ихэд таалагдан шууд хэвлэхээр шийджээ. Энэ ч гэсэн зэргэлдээ өрөөний телефон утсаар Нелидовын ярьж байгаа хар шинжээчийг буруутгах ширүүн үг дээр бас нэмэр хандив болог.

	b6-д цагаан хүүгээр тавих хурц сонин мад Александр Максимовичид, нөгөө их мастерт тоогдсоноос ч дутуугүй таалагдсанд дахин дахин харж шагширна.

	Эргэж орж ирсэн Нелидовын баясгалантай хангалуун дүр, сүрлэг дохио зангаа, итгэл төгс ярианы өнгөнөөс үзэхэд Костягийн Верейскийтэй сар гаруй сорилцсон маргааныг таслахад арваад минут хангалттай байсан нь илт.

	— За, ноён ван дер Ланге! гэсээр Нелидовыг орж ирэхэд боссон зочноо суулгангаа, одоо тэдний харилцаа өөр тийшээ эргэж буйн тэмдэг болгон өөрөө ширээнийхээ цаана суух зуураа

	Дэлхийн цахилгаан техникийн нэгдлийн өмнөөс та бүхний тавьж буй саналыг бид нааштай үзэж байна. Танай зүгээс татгалзахгүй бол, цахилгаан янданг мэдээ баримтаа бие биетэйгээ нууж хаалгүй солилцон, туршилтын журмаар манай оронд болон танай тэнд нэгэн зэрэг байгуулж эхлэхэд бидний зүгээс татгалзах зүйл алга. Бидний ойлгож байгаагаар бол аль ч тал нь тохиолдож болох ямарваа нэг бэрхшээлийг амжилттай туулах эрмэлзэл төгс байна. Патентын асуудлын талаарх Женевийн хэлэлцээр ёсоор бид патент бүртгэх ажлаа танай тэнд нэг жилийн турш хийх ёстой шүү дээ.

	— Бидний тавих гэсэн төсөл төлөвлөгөөг ноён Нелидов та нар өөрсдөө тавьж байгаад би их баяртай, байна хэмээн Канад хүн илт сэргэж ирээд: — Санхүүгийн талын асуудал бидний хамтын чармайлтад төвөг чирэгдэл оруулахгүй гэдэгт итгэж байна гэв.

	— Энэ бол миний мэдлийн хэрэг биш. Би гагцхүү, техникийн асуудлыг л хариуцна. Та энэ талаар лиценз худалдах асуудал хариуцсан манай санхүүгийн зохих байгууллагуудтай тохиролцох хэрэгтэй болж байна.

	— Би энэхүү ажлын амжилтад өчүүхэн ч эргэлзэхгүй байна. Ер хөрөнгө зөөрөө арвижуулж өсгөхийн тулд эхлээд мөнгө зарах хэрэгтэй гэж канад хүн хэлэв.

	Ажил төрлийнхөө талаар холбогдох зохих газруудын хаяг авсан канад хүн баяртайгаар салах ёс үйлдээд гарахдаа, Костяд орой шатрын клубээс утасдана гэж амлав.

	— Шатарчид гэгч нэг ёсны масоны нөхөрлөл юм шүү! гэж Нелидов руу харж гэмшингүй инээмсэглэн хэлэв.

	 

	 

	Нелидов Костяг өрөөндөө үлдээн:

	— Хамтран зүтгэгчдээ, та хоёрт шинэ бүтээлийн гэрчилгээ олгох болсон гэж дуулгаарай! Шинжээч Верейскийн учир утгагүй татгалзлыг өөрт нь хэлж өгсөн хэмээн албаны байдлаар ярьж байснаа, — Ер нь та, амлаж байсан мад аа тавилаа гэж санахад болно гээд Викентий Петрович ивээнгүйгээр инээмсэглэн: — Тэр тусмаа, гээд ширээн дээрээс сонин аван, — Константин Афанасьевич та шатарч олны сонорт энэ этюдээ хүргэж чадсан чинь бүр ч сайн хэрэг гээд сонины сүүлийн хуудас дээрх С. Верейскийд хандсан тусгай зориулалттай этюдийг нь харуулав. Шатар ойлгогч хүн бүр хүүгээр тавьсан тэр мадын цаад учрыг ухах нь лавтай!

	Сергей Александрович Верейский байж ядна. Нээлт шинэ бүтээлийн хорооны өө согоггүй шинжээчийн нэр төрөө ихэд нандигнах энэ хүн гэм хийсэн сургуулийн хүүхэд шиг зэмлүүлж сураагүй аж.

	«Куликовын цахилгаан яндан ба К°»-тай холбогдсон энэ явдал нэр төрөө туйлаас хамгааламтгай энэ хүний сэхүүн занд мэдэгдэхүйц цохилт өгчээ.

	Инженер Верейскийг ховор авьяаслаг хүн гэж ярилцдаг. Тэрээр чадалтай инженер, нэрд гараагүй зохион бүтээгчдийн аянга, шатрын нэртэй мастер, алдартай их мастеруудын халгаатай өрсөлдөгч төдийгүй тал бүрийн өргөн их мэдлэгтэй нэр цуунд гарсан хүн аж. Шатарчдын тухай муугүй өгүүллэгүүд биччихдэг энэ хүн бүхэл ном туурвиад хэвлүүлэх гэж байгаа аж. Бас театр их сонирхдогоор барахгүй үйлдвэрийн тагнуулын тухай хоёр жүжиг бичиж театрт тоглуулсан. Мөн Англи, Францаар чөлөөтэй ярихаас гадна дэлхийн сонгодог зохиолуудыг эх хэл дээр нь судалсан тул дээд сургуульд ч энэ талаар лекц уншихуйц мэдлэгтэй болжээ. Түүний цахилгаан мэт хурдан уншдаг чадварт нь хэн боловч атаархмаар. Тэрээр юмыг үе, үг, мөрөөр нь биш бүтэн нүүр нүүрээр нь уншаад л шууд тогтоодог. Гэтэл олонх хүн ингэж уншихын ашигтайд эргэлздэг. Верейский үл итгэгчидтэй бооц тавих дуртай. Түүнд урьд нь үзээгүй бүтэн нэг хуудас өгөхөд ганц гүйлгэн хараад л урьд нь бүр нарийвчлан судалсан юм шиг үг үгээр нь алдахгүй давтан хэлнэ. Ийнхүү үл итгэгчдийг шийтгээд зогсохгүй тавьсан бооцыг нь хатуу нэхнэ. Түүнд өрсөлдөгчөө элэглэх нь бага хэрэг, өөрийнхөө өмнө сөгдүүлж байхыг хүснэ.

	Энэ нь Верейскийн хувьд хөзөр, шатар зэрэг дуртай тоглоомын нь нэгэн байв.

	Верейский өөрийнхөө энэ «сул тал»-ыг шоглонгоо тоглоом наадмын завсар дээд язгууртан гарлынхаа тухай үг хавчуулах дуртай ажгуу. Иймд Верея хот түүний өвөг дээдэстэй холбоотой биш биз гэж гэнэн хүмүүс шохоорхон асуухад, дотроо баясан, нэг их тайлбарлах гэдэггүй байв.

	Сергей Александрович ямар ч хүмүүстэй ялангуяа эхнэр хүүхнүүдийн дунд байхдаа хамаг амьтныг өөртөө татаж чаддаг. Түүний гадаад байдал, намба төрх, ер бусын их юм уншсан мэдсэн нь хүндлэх хайрлахын сэтгэл хүмүүст төрүүлдэг байв.

	Түүнийг сайн таньж мэдье гэвэл өөрийгөө бусдаас онцгойруулах гэж бүхий л байдлаараа хичээдгийг анхаарч ажиглах хэрэгтэй. Эх нь, эцгээс нь салж явсан тул Верейский бүр хүүхэд байхаасаа бие даан, амьдралдаа хэрэгтэй бүхнийг дан өөрийн хүчээр олж авчээ. Ийм ч учраас өөртэй нь өрсөлдөж болох хүнийг дайсагнаж үзэх зарим нэг бодол бүрэлдэн тогтсон байж магадгүй. Тэгээд ч Верейский маргаан тэмцэлд ч тэр тоглоом наадамд ч тэр заавал ялж гарахыг хичээх болжээ.

	«Тийм ба үгүй» нэртэй дуулиант өгүүллээрээ инженер Верейский шинэ бүтээлийн шинжээчийн үүрэгт тохирохоо харуулсан байна. Тэрээр ямар ч салбарын хариуцлагатай ажилтан хүний хувьд бол «тийм» гэхээсээ, «үгүй» гэж хэлэх нь илүүтэй гэж бичсэн ажээ. «Тийм» гээд хэлчихвэл ямар нэгэн зүйлийг хүлээн зөвшөөрөх үүрэг өөртөө тохчихно гэсэн үг. Хүлээн зөвшөөрсөн зүйл нь буруудах шинэ гэсэн зүйл нь техникт үр ашгаа өгөхгүй болох, шинжлэх ухааны нээлт нь эс батлагдах, аливаа зохиол бүтээл нь үзэгчдийн санаанд эс нийцвэл «тийм» гэсэн хүн л хариуцлага хүлээх болно. Харин «үгүй» гэх өөр хэрэг ээ. «Үгүй гэсний төлөө шүүх нь үгүй!»

	Үгүйсгэгч хүн буруудвал түүний тухай баахан шуугихаас өөр зүйлгүй. Ийнхүү Сергей Александрович хаяагаа манагч хоцрогдсон этгээдүүдийг довтолжээ. Үгүйсгэхдээ хүлээн зөвшөөрөх лүгээ адил ултай баталгаа, үндэслэл гаргахыг уриалжээ. Учрыг үл ухан «үгүй» гэснээс алдах нь сохроор хүлээн зөвшөөрснөөс ч дутуугүй эвгүй зүйл гэж бичсэн аж. Олны анхаарал ийнхүү татсан өгүүллийнхээ дараагаар нэгэн эрдэм шинжилгээний хүрээлэнгийн ерийн л ажилтан, гайгүй шатарчин гэхээс өөр алдаршсан зүйлгүй явсан инженер Верейский ингэж «нээлт, шинэ бүтээлийн хорооны» шинжээчийн албан тушаалд уригдан ажиллах болжээ.

	Шинэ албан тушаалд дэвшсэн Верейский өөрийгөө тэс ондоо талаас нь харуулж бараг бүх шинэ бүтээлийн мэдэгдэлд сөрөг хариулт өгөх болж үүнийгээ нэр төрийн хэрэгт тооцдог болжээ. Ямар ч шинжээчээс илүү, үгүйсгэсэн хариу өгч чаддагтаа ихэд бахадна. Зохион бүтээгч нартай хийх энэхүү нэгэн төрлийн тэмцээнд заавал ялж байх хэрэгтэй гэж Верейский үзэх болсон бөгөөд энэ нь ч хүслээр нь болсоор өдий хүрчээ.

	Иймээс ч Сергей Александрович бухимдан цухалдсаар давхар бүрээстэй хаалгаар гарч ирэв.

	Гоёмсог эр Верейскийг хамт ажилладаг олонх хүүхнүүдийн нэгэн адил битүүхэн хайрлах болсон нарийн бичгийн дарга, эгэл нэгэн бүсгүй Лиза аятай үйл хийхийг хичээн, шинэ сонин өгөнгөө

	— Энд таны тухай, үгүй ээ танд зориулжээ гэснээ санаа алдан, — Олонд алдартай байх ямар сайхан бэ? гэв.

	Верейский бүсгүйн гараас сониныг хайхрамжгүй үзтэл К. Куликовын «С. Верейскийд зориулав» «Цагаан эхлээд хожно» гэсэн этюд нүдэнд нь тусав.

	«Дахиад Куликов! Дөнгөж сая энэнээс болж зэмлүүлсэн. Хэрэгтэй, хэрэггүй юм зохиох нь багадаад этюд хэвлүүлж байдаг. Элэглэж дооглох сонирхолтой мадтай байгаа биз. Гайгүй ээ, инженер Куликов! Зохиомжийн мастер гуай минь! Цахилгаан яндангийн маргааныг дээрээс өгсөн дэмжлэг хавчилтын хүчээр дийллээ. Шатрын хөлөг дээр бол гагцхүү туйлын үнэн л «ноёлох ёстой шүү» гэж бодлоо. Ингээд мастер Верейский юу ч болсон тэрхүү «туйлын үнэнийг» олж, өөрт нь зориулсан этюдийг няцаахаар шийдэн, Куликов, Нелидова хоёрын захиалгыг бичихээ ч хойшлуулж, шатрын байрлалыг нягтлан үзэж гарав.

	Зогсохыг үл мэдэн хангинах утсаа аван, эртхэн ирэхийг хүссэн, өөрийг нь туйлаас хайрладаг эхнэртээ, ажилтай байна гэж ширүүвтэр хариулав.

	Мастер Верейский чадалтай шатарчин бөгөөд үргэлж тогтуухан тоглодог сон бол их мастер ч болж чадах хүн. Ийм учраас хөндөгдсөн сэхүүн сэтгэлийн занал хорслоо зангидан, тоглолтын ур чадвар бүхнээ дайчлан Куликовын этюд рүү довтлов. Үр дүн нь ч тэр дороо тарлаа.

	Зохиогчийн бодсон 1. Трb7 + На6 2.Нb8 Бh8 + 3.Нe7 гэсэн хэдэн нүүдлийн дараа үүсэх байрлалд хар талын хамгаалах нөөц мэх илэрчээ. Зохиогч хар тал d5-д тэмээгээрээ хүүг идэн хаяхад нь хэд хэдэн гайхалтай хишиг хүртээсний эцэст хүүгээр унагахаар боджээ. Тэгтэл хар арай зальжнаар тэмээгээ e6-д хаяж 3... Те6! гэж тоглож болох аж. Энэ тохиолдолд зохиогчийн бодол амжилтад хүрэхгүй. Учир нь 4.а8Б + Б:а8 5.Трb6 + На7 6. b5 гэхэд хард бэрсээрээ с8-д шалах авралт нүүдэл гарч ирэв. ямар ч мад алга!

	Сергей Александрович утсаар дуудан нөгөөх сонины шатрын булангийн эрхлэгч олон улсын их мастерыг олоод засмал харамсах дүр гарган: — Надад зориулсан энэ этюд алдаатай болсонд ихэд харамсаж байна. Гэвч «Платон миний нөхөр ч гэсэн үнэн эрхэм чухал» гэсэн зүйр үг байдаг. Иймд эндээ байгаа алдааг уншигчдад хүргэхийг хүсье гээд өөрийн залруулгыг уншиж өгөв.

	Ийнхүү өглөөнийхөө хожигдлын хариуг барив. «Та нарыг сургах хэрэгтэй! гэж үл үзэгдэх өрсөлдөгчдөө хэлэв. Энэ бүхний дараа К. А. Куликов, В. В. Нелидова хоёрын «зохиогчийн гэрчилгээг бөглөж (энэ Нелидова гэдэг нь эл хэрэгт оролцсон Нелидовын охин биш байгаа? гэж бодно) эхлэв.

	Ажлаа дуусгаад, сая өнөөдөр эрт ирэхийг нь хүлээх эхнэрээ санаж гараа утас руу сунгав. Тэрээр өөрийг нь бишрэгч олон шатарчин бүсгүйчүүдийн нэг рүү утасдлаа. Өнөөдрийн олзоо ойлгож чадахуйц хүнтэй хуваах эрх түүнд бий биз дээ!

	Костя тэр өдрөө шатрын клубт Александр Максимовичтой уулзахаар очихдоо л шилдэг хожлын этюдээ няцаагдсаныг мэджээ.

	Тэдний ширээ рүү содон маягтай хувцасласан хар үстэй хүүхэн дөхөж ирээд, жуулчныг цоргих мэт харснаа Костяг түр зуур өөр ширээ рүү очихыг хүслээ.

	Тэнд мастер Верейскийн шавь Москвагийн зэгсэн шатарчин эмэгтэй Зоя Крейцер, этюд хэрхэн няцаагдаж байгааг үзүүллээ.

	«Хорт хар мэдээч» гэж дотроо шоглон бодовч баярласнаа илэрхийлээд эргэхдээ өөрийнхөө хэт яарсанд харамсан хараана.

	— Юу болов? Гоёмсог хатагтай таныг гомдоочхов уу? хэмээн Костяг дөхөж ирэхэд ван дер Ланге асуув.

	— Зүгээр зүгээр, бид мастер Верейскийтэй дэвжээн дээр лугаа адил харилцан нударгалалцсан юм. Хамгийн сүүлд тэр намайг цохилоо.

	Ван дер Ланге Костягийн холдох ширээ рүү хяламхийснээ

	— Одоо таны нүүдэл шүү дээ! гэв.

	 


ГУРАВДУГААР БҮЛЭГ : Нөхөд болцгоосон өрсөлдөгчид

	 

	«Хайрт Катя минь! Цаг хугацаа гэгч ямар хурдан өнгөрнө вэ? Бид хоёр амласнаа биелүүлж захидал бичилцдэггүй нь тун харамсалтай. Би, энэ алдаагаа залруулан хамаг сониноо биш ч гол зүйлүүдийг бичихээр шийдэв. Чи ч гэсэн миний мөрөөр ороорой.

	Юунаас эхлэхээ мэдэхгүй л байна шүү. Хамгийн гол нь юү бил ээ? Чи бидний хурим дээр байсан. Энэ ч мэдээж гол зүйлийн нэг. Миний хувьд хамгийн гол нь Никитка юм гэдгийг одоо л ойлгож байна.

	Ямар өчүүхэн гар хөлтэй, хайр хүрэм бяцхан хөөрхөн амьтан гэж чи санана! Гайхсан нүдээрээ бүлтийн харж байхад нь юм ойлгодог болов уу гэж бодох юм. Удахгүй юм ойлгодог болно. Ямар хүн болдог бол оо?

	Никиткаг төрмөгц л ээж биднийг өөрсөд дээрээ ирэхийг шаардаж эхэлсэн. Аавд дөрвөн өрөөтэй байр өгсөн. Гайгүй нэг их шахцалдахгүй л байна. Бид гуравгүйгээр тийм том байр олоход төвөгтэй л байсан байх. Аав тун хангалуун байдаг болсон. Аргагүй биз. Би ч амь нь шүү дээ. Ээж хүүг минь надад ч мэдүүлэхээ байсан. Зохих цагт нь хооллож байна уу гэдгийг ч хянана. Тэврэхийг тас хориглоно. Ер нь ээжгүй бол яах байсан бол, бүү мэд. Усанд оруулах гэж сүртэй юм болдог. Энд эцэг, өвөө хоёр нь хүртэл дэмжилцэнэ. Сонирхолтой нь би энэ бүхнээс жинхэнэ жаргал гэгчийг амтлах юм. Чи өөрөө удахгүй энэ бүхнийг үзэх юм чинь дээ. Би чиний төлөө баяртай байна.!

	Чи ээжийг мэднэ шүү дээ. Бүгд нарийн дэгтэй. Ааваар хүн хийсэн гэж санадаг. Одоо намайг том инженер болгохыг мөрөөддөг юм. Тиймдээ ч миний цагийг хүүхэд харах мэтийн хоёр дахь зүйлд зарцуулахгүйг хичээдэг биз. Ер нь эмээ ээж гэдэг сайхан юм. Чи ямар ч яриа байхгүй. Воронежаас ээжийгээ авчир.

	Костя бид хоёр ингэж л хүү охин хоёроо өсгөж байна даа. Охин гэж «тэнгэр баганадах яндангаа хэлж байна шүү дээ.

	Костя бид хоёрын бүтээлийг «Электрик пайп компани» пүүстэй хамтран турших тухай гэрээ байгуулсны дараа Москвад нэгэн эрдэм шинжилгээний хүрээлэн түшиглэн тусгай бүлэг байгуулагдлаа. Эл бүлэгт Костя бид хоёроос гадна хашир туршлагатай мэргэжилтнүүд орсон. Иймд манайх ч хүүхэд саатуулах газар биш шүү!

	Цахилгаан яндангийн туршилтын төсөл - төхөөрөмж боловсруулах ёстой байв. Бидний танил канад хүн, Александр Максимович Москвад хэд хэдэн удаа ирсэн. Аз туршихаас үргэлж зайлсхийх түүнийг зөвхөн хувь нийлүүлэгчдийн сонирхол, ашиг олзны тухай бодол л эзэлнэ. Зальжин эр ээ!

	Бид эхлээд ЗХУ, АНУ-д хоёр төхөөрөмж барихаар тохиролцсон юм. Гэтэл гэнэт биднийгээ араар тавин хувь нийлүүлэгчдийнхээ санаанд нийцүүлэн «салхин яндангийн» эрчим хүчийг баараггүй хүлээж авахыг хүсэхдээ эцгийнхээ шинэ заалтаар шалтаглан өмнө тохиролцсоноо буцчихав. Түүний эцэг (компанийн эрхлэгч) «Байцат ууланд» бэлийг нь дагуулан, их асга ашиглан хатуу материалаар төхөөрөмжөө барьж бие даан туршихыг шаарджээ.

	Бидний өргөн хэрэгцээний зөөлөн яндангаас ашгийн хувьд хол дутуу болохыг хөөс сахруулан баталж эхлэв. «Наранд бага ч болсон ээгдэх, Байцат ууланд дулааны ялгавар хангалттай үүсэхгүй, энд цасны ус ч тус болохгүй.

	Ийнхүү улайран маргахдаа Александр Максимовичид зөндөө эвгүй үг хэлчихсэн. Дараа нь Костя, чи ч өөрийнхөө занг бүрэн таниуллаа даа. Одоо намайг лав өрөвдөж байгаа даа гэсэн. Миний ааш ч тийм муу биш шүү! Чи мэднэ шүү дээ. Ээж л зөвшөөрч магадгүй.

	Байцат ууланд барих гэсэн төхөөрөмжөөс болоод бага зэрэг муудалцсан ч гэсэн Канад хүний тухай муу үг хэлж чадахгүй. Бусад талаараа надад таалагддаг, ухаалаг, хүмүүжилтэй, хүүхнүүдэд санаа тавьж чаддаг. Манайд нэлээд ирдэг, ээжийг бүр бишрүүлж орхисон. Костя тэр хоёрын яриа шатрын хөлгийн цаана төгсөх нь олонтоо.

	Сониноос, би энэ ухаалаг тоглоомын гүнд орохоор шийдсэн. Костягаас нууцгайхнаар жирэмснийхээ амралтын үеэр шатрын олон ном үзэж, олон бодлого бодсон. Би өнөө хүртэл шатарт сохрын нэгэн байсан. Одоо бол өөр хэрэг. Би Костяг санаандгүй байтал нь гайхуулах гэсэн юм. Энэ нь Костягаас далдлах миний ганц нууц. Хэрэв би цагаас нь өмнө өөрийгөө мэдүүлчихээс айгаагүй сэн бол аавыг ч амархан хожмоор санагдаж байна. Тэгэвч энэ бүхэн миний санаанд хүрэхгүй л байгаа юм. Чи намайг юу хийсэн гэж санана? Шатрын нэрт мастер, сурган хүмүүжүүлэгч Верейскинд шавь орсон! Тийм ээ, өнөө Костя бид хоёрын бүтээлийг багалзуурдах шахсан Верейскийд. Чи янз бүрийн авхай нар хөлөө хугалчих гээд байдаг энэ гоолиг төрсөн эрийн тухай сонссон шүү дээ. Би түүнийг ер үздэггүй. «Хар шинжээч» гэж нэрлэдэг байсан. Бидний мэдэгдлийг сунжруулснаас болж овоо шан хүртсэн гэнэ лээ. Тэгэхдээ шатарт хор шараа гарган Костягийн нэг шилдэг этюдийг няцааж орхисон.

	Чи учир ойлгогдохгүй оньсого шиг хүн ээ дээ гэж бодож байна уу? Миний шавь орсонд гойд юу байх вэ дээ. Харин Верейский миний энэ явдлыг тун ч тусгүйгээр ойлгоод байгаа. Бага жаалхан охин байхдаа, мөн жирэмсэн явах үедээ би түүний хувьд үгүйтэй адил байжээ. Харин одоо бие гүйцэж, буйр орохын цагт өөр нүдээр харах болсон доо... юу гэж санана. «Толгойд нь эргэлдээд байгаа даг». Шавь нараасаа намайг онцгойлон үзэж, тэднийхээ хэл амыг үл ойшоон тусгай цаг гаргадаг ч болсон. Түүний шавь нэгэн сүрхий бүсгүй Зоя Крейцер намайг бүр өрсөлдөгчөө гэж боддог боллоо. Верейскийн төрхөөр Зоя Крейцерийн аашийг ойлгож болох л доо. Верейский бүр элдэв арга чаргаа барж байгаа. Надад энэ бүхэн хөндлөнгөөс ямар харагдах нь огт хамаагүй... 

	Костяд шатраа гайхуулах маань ч бүтсэнгүй. Тэрээр миний Верейскийд шавь орсныг мэдээд хэдий сайшаасан ч аадрын үүлнээс ч бараан царайлж явах боллоо. Балай ч амьтан даа! Зөвхөн өөрийн нь төлөө, хайрт хүнийхээ амьдралд хүндтэй байр эзлэх шатрын гүнд орохын тулд энэ бүхнийг хийж байна гэж ойлгохгүй байдаг. Хэрэг болбол би Верейский мэтийн хүний амыг таглаж дөнгөнө.

	Верейский ямар ч урьдчилан мэдэгдсэн зүйлгүйгээр гэв гэнэт л Костятай «Шатар тоглохоор» орж ирдэг хэрэг шүү. Чамд ямар санагдаж байна? Костя гайхсан эвгүйцсэн ямар ч дүр үзүүлээгүй. Зочин маань найрсаг, ялдамхан, хурц мэргэн, жавхаалаг байдлаараа ээжийг ч бүр бишрээчихсэн. Манай ээж ийм улсыг их хүндэлдэг ч хүн л дээ. Костяг хүмүүс аятайхан хүн гэдэг бол Верейский дутах нь үгүй гэж ээж хэлж байсан. Тэднийг шатрын хөлгийн цаана оюун санааны хурц илдээ зөрүүлэлцээд шатар түргэн тоглогчдын хэлдэг гашуун үгээр бие биесээ давахыг хичээцгээхийг нь үзвэл огт танихгүй улс мэт санагдана. Тэдний юу ярилцсаныг бичиж авсан юм, чи сонс л доо. Сонсохоос чих өвдөх шиг! Рабиновичийн адил таныг нэг шалаадахъя! «Алехин ч ингэж тоглох байсан тэгэхдээ өөр нөхцөлд л дөө», «Алив маэстро яваарай, хүүд хүрсэн бол цохиоч дээ! «Яваарай гэж хөлөг онгоцны ахмадын тавцангаас л хэлдэг үг, харин цохь гэж хамар луугаа нударгалуулчихсан хүн л хэлэх дуртай байдаг сан даа», гэх юм уу, эсвэл «Яаруулах ч цагт хавчигдсан үед хүү хулгайлах л арга даа», «Ямар өмхий нүүдэл вэ? Женевийн хэлэлцээрийг гарцаагүй зөрчлөө. Бас дээр нь орчноо бузарлаад!» «Шатрын хорт хийн баг зохиовол дээргүй юу!» Харанхуй газар очиж гэрээслэлээ бичнэ үү гэх мэтийн гаж ярианууд. Хөндлөнгөөс харахад хийх юмгүй мэт энэ хоёрыг харамсмаар санагдах авч очоод сонирхохын цагт гаж үгс нь гээгдэн, гагцхүү шатрын тэнгэр Каиссын үзэсгэлэнт дүр тодрох аж.

	Миний оюуныг бишрэх дүр үзүүлэн худал маасганан Верейский намайг Каисс хэмээн нэрлэхийг оролдоход нь би тэр дор нь дарж суулгасан. Костя ч уг учрыг мэдэж, тэр хоёрын хооронд үл үзэгдэх өрсөлдөөн явагдах боллоо. Костя хардах мэтийн дорой зан ер гаргаагүй. Тэр Верейскийн дуудлагыг тайвнаар хүлээн авлаа. Тэд нэг биш удаа үзэлцэж, Костя хэдийгээр нэг чухал тэмцээнд хожигдсон боловч цахилгаан яндангийн тухай гол маргаандаа хожил авсан юм. Верейский хариуд нь түүнд зориулж Костягийн зохиосон мадын этюдийг няцааж нэг давсан. Одоо Костя өрсөлдөгчөө хөлөг дээр нам цохихоор шийдээд байна. Эдний өрсөлдөөнийг харан суухдаа дайчин эрсийн зүрхийг булаан эзэгнэх гэсэн хүслийг оргилуулагч шатрын дагина Каиссын гэгээн дүрийг үнэхээр олов уу гэлтэй. Шатарт өрсөлдөгч нар жад сэлмээр биш, хурц ухаанаар тулалддаг юм.

	Өрсөлдөгчдөө шийдвэртэй цохилт өгөхийн тулд буцаж няцалтгүй, хурц сэргэлэнгээр эрэх, хайх хэрэгтэй байлаа. Энэ бүх эрхэм сайхан чанар төгс эзэгнэгч Костя минь наддаа зүйрлэшгүй эрдэнэ билээ. Сэтгэлийн өрсөлдөөн шатарт хэрхэн туссаныг нь хар даа.

	Костягийн бодож төлөвлөснөөр цагаан эхэлж нүүгээд хожих юм, гаднаас нь харахад бол цагаан тал тэнцвэл баярламаар санагдана. Гэтэл цагаан хожих ёстой. Хар даа

	Ваняг хамт үзье гээрэй.

	1. Трb7! гэж а8-h1 шугамыг хаан дөрвөн нүүдлийн мадаар заналхийлнэ: 2. Тd1 + На5 3. b4 + На6 4.Те2 мад! Хард тэмээний нүүдэл хаан е2-ийг бэрсээрээ хамгаалж тоглох боломжтой 1... .Бе5 гээд d5 хүүг тэмээгээр аван хожих алсын бодол агуулна. Гэсэн ч цагаан талд тун хурц төлөвлөгөө байна. 2. Тd1 + ! Ямар хэрэгтэй юм бэ? гэж гайхаж байна уу? одоо ойлгогдоно.

	 

	2. На5 3.b4 + На6 4. Тe2 + хэдийгээр тэмээг бэрсээр авахаар байвч шална. 

	Тэмээг авбал b 8 бэрсийн хөлийг зайцуулан ноёндоо зам нээх сайн талтай. Өрсөлдөгч огтхон ч цааргалалгүйгээр 4... Б. е2. 5.Нb8 гэж харын ноёныг шинээр гарах бэрсээр а8.д мад тавих аюул заналхийлнэ. Хамгаалах л хэрэгтэй 5... Бе5 + 6.Нс8 Бе8 + 7.Нс7 цагааны талаас заналхийлэх аюул үгүй мэт. Иймд хар тал d5 дахь гайт хүүг авч болмоор шиг санагдах ажгуу. Гэтэл 7... Т:d533 гэсэн цагааны бэлдсэн хавхыг үзэхэд тийм ч амаргүй. 

	8. а8Б + !Б:а8 9.Тр b6 + ! На7 10.b5 

	Хар даа, Катя ямар догь вэ? Харын хүчирхэг бодууд ноёныхоо хоёр жигүүрээр үл үзэгдэх хүчинд хөтлөгдөн тус тусын байрлал эзлэх нь тэр. а6-д заналхийлэх мадаас бас л хамгаалах хэрэгтэй боллоо. Улам хурдан хожигдохоор бэрсээ зарлагадалтай биш дээ. 10... Бd8 + 11Н:d8. Нb6 12h7! Эцсээ хүртэл хамгаалах л үлдлээ. 10... Тb7 11Тра6 + Т:а6 12.b 6 мад!

	Гайхамшигтай гоё нүүдэл бус уу? Би одоо Костягийнхаа бас нэг талыг харж улам ч ойлгон, түүнийхээ төлөө, шатрын нь төлөө ихэд санаа зовних боллоо. Надад шатрын этюд гайхамшигт зураг лугаа адил санагдах болжээ. Зургийг хулгай хийж, хутгаар сийчин хорлож болно. Этюдийг бол хамгийн «ил аргаар» л устгаж болно. Өчүүхэн боловч алдаатай бол этюд гэх учиргүй. Би Костяд хэлэлгүй, алдаатай этюдийг нь хэвлээд эвгүй байдалд орж байсан сонины газрын нөгөө танил их мастер дээр гүйн очиж байсан. 

	Верейский одоо бас л унтахгүй суух байх даа!.. 

	Гайхамшигтай эелдэг хүн байв. Надад Костягийн этюд дээр шатрын гайхамшгийг үзүүлж байснаа хэрхэн няцааж болох зам эрэлхийлэхэд нь миний сэтгэл ихэд түгшлээ.

	Долоо дахь нүүдэл дээрээ цагааны хүүг тэмээгээр авалгүйгээр Бе5 + 

	8.d6 Б:d6 + 9. Н:d6 Н:b7 

	10. a8Б+ Н:а811. Нс 7 гэж тоглож болох байжээ. Xар тал нүүргүй хоёр хүүгийн эсрэг ганц тэмээгээр яаж ч чадахгүй хүчин мөхсөдөх аж. Энэ хувилбар хэдийгээр анхныхтайгаа харьцуулахад гайхуулах зүйлээр бага ч өөрийн онцлог талтай нь бахдууштай. в7 ба h7 тийш ацандах цагаан тэмээний байдлыг толигор мөсөн дээр дэнжгэнэх үнээтэй зүйрлүүштэй бус уу? хэмээн их мастер хэлж билээ.

	Их мастер нягтлан бодож үзээд, зохиогчийн бодсоноос өөрөөр хожих боломж алга. Хоёр дахь нүүдэл дээрээ «h»-ийн хүү түлхээд нэмэргүй 2.h7? Т:d5

	3.Тd1 +На5 4.b4+На6 5. Те2+Б:е2. 6. h8Б Цагаан хэдий бэрстэй болж байгаа ч 

	6... Т:b7.+7 Нb8 Бb5 гэхэд дандаа шалахаас өөр юм үлдэхгүй байна. 8Ба1+НЬ6 9.Бd4+На6

	— Мадаггүй тэнцээ гээд намайг үдэх зуураа, — Өөр зам ч алга шив дээ гэв. Энэ, дэлхийг тойрон аялж олон сонирхолтой замын тэмдэглэл, шатрын ном зохиол бичсэн алдарт шатарчин, шатрын төгсгөлийн их мэдлэгтэй хүнийг би сонирхон ажиглав. Тэрээр хүнтэй харьцахдаа гайхмаар энгийн бөгөөд ярихдаа үл мэдэгхэн ээрнэ.

	— Хэрэв би тэмцээний шүүгч байсан бол энэ этюдэд тэргүүн шагнал олгох байсан гэж яриагаа дуусгав.

	Энэ хүн төгөлдөр хуурчдын юм уу, уран барималчдын тэмцээн шүүж чадна даа! Тохиолдож болох л зүйл хэмээн бодов.

	Би шатар болон шатарчдыг гүнээ хүндлэх боллоо. Бидний танил канад хүн Александр Максимович шатарчдыг «Масоны нөхөрлөлтэй» зүйрлүүлдэг нь үнэний хувьтай байх. Би масоны нөхөрлөлийн тухай, Верейскийн тухай үргэлжлүүлэн бичихийг хүсэж байна.

	Сергей Александрович хэдийгээр Костягийн шинэ этюд өөр лүү нь чиглэсэн цохилтын нэгэн болохыг мэдэж байвч юу ч болоогүй мэт дүр үзүүлнэ. Тэрээр надтай ойр байхыг санаархаж байгаагаа элдвээр мэдэгдэхийг оролдон, манайхаар ирэх нь олширлоо. Түүний ажил үйл хангалуун дүрийнхээ адил амжилттай биш байгааг би олж мэдсэн. Сергей Александрович бидний цахилгаан яндангаас болсон маргааны дараа ихэмсэг шазруун эрийн зангаар нээлт-шинэ бүтээлийн хорооны хаалгыг саван гарч ... шатрын дасгалжуулагчийн ажил хийх болжээ. Хоёр хэсэг хүмүүс дасгалжуулна. Анхныхаа хэсгийг нэгэн том үйлдвэр түшиглэн байгуулжээ. Хоёр дахь нь мэдээж эмэгтэйчүүдээс бүрдэнэ!.. Энэ хэсэг рүү нь л би явах болсон юм даа.

	Хэдийгээр бидний өрсөлдөгч ч гэсэн чадалтай инженер болохоор нь харуусах сэтгэл төрөх юм. Юу ч гэхэв дээ. Би зөөлөн сэтгэлтэй эмэгтэй хүн, тэгээд ч улс хүндлэн хайрлах сэтгэлээр хандаад эхлэхээр нь үнэлэх юм. (хэн ч үнэлэхгүй байж чадах вэ дээ) Гэсэн ч бидний бүтээлийг гишгэчих шахсаныг нь мартаагүй. «Би эм хүнээс л гарч болох заль» хэрэглэн түүнийг өөрсдийнхөө талд ажиллуулахаар шийдлээ. Хэрэв намайг шохоорхоод л байгаа юм бол миний дэгээнд гогодуулах л байх. Манайд ээжтэй францаар, аавтай англиар элдвийг хүүрнэн байдгийг нь шагшрах далим гаргангаа франц, англи хэл бидний очих ёстой Канад, АНУ хоёрын гол хэл шүү дээ гэсэн санаагаа дөнгөж цухалзуулсан юм.

	Тэрээр нэг хөмсгөө өргөн, гайхсан нүдээрээ цоргих мэт харсан боловч юу ч хэлээгүй.

	Би бодлоо яаралгүй биелүүлэхээр шийдлээ. 

	Нэг удаа Костятай ярьж байгаад санаа алдан, ван дер Лангегийн хүссэн ёсоор далайн чанадах орныг хамтдаа зорьж чадахгүй болсноо, мөн Костягийн англи хэл мэддэггүйд хэчнээн харамсдаг зэргээ ярилаа. Бас бүх чухал уулзалт дээр надад л орчуулагчийн үүрэг тохогдох байх гэж ярьж байснаа гэнэт миний оронд хэл гоц сайн мэдэх Верейскийг авч явж болох юм гэж хэлэв.

	Костя маань ихэд гайхсанаасаа алмайран суухад нь түүний хоёр нүд Никитенкагийн нүд шиг бүлтийчихсэн байсан. Тэрээр, надад Верейский бидний дайсан, «хар шинжээч» байсныг сануулсан. Би ингээд алдсанаа түүнд шатар тоглоход хэн нэг нь заавал хараар тоглодгийг хэлсэн авч, Костя намайг ойлгохгүй л байлаа. Тэгэхэд нь би тайвнаар өрсөлдөгчөө эсрэг эгнээнд байлгаснаас өөрийнхөө дэргэд байлгахын давууг ухуулан хэлсэн. Верейский ажлын явцад эсэргүүцэх зүйлээ хэлж л байг. Бидэнд төхөөрөмжөө барихад улам ч ашигтай, сайн байх болно.

	Масоны нөхөрлөл энд ямар ч хамаагүй. Верейскийтэй шатар тоглох, тэр ч байтугай этюдээ үзүүлэхэд хэзээд бэлэн. Гагцхүү хамаг сэдэл санааг минь хайр найргүй баллахыг завдсан хүнтэй хамт ажиллахыг хүсэхгүй гэж зөрсөөр байлаа.

	Алсын хараатай гэж санадаг аавдаа хандан тусламж эрэхээс өөр аргагүй боллоо. Аав миний ярихыг сонсоод удаан инээж байснаа намайг үнэхээр, эртний Египетийн Хатшепсут лугаа адил хатан хаан байж чадах байсан тэр цаг үед төрсөнгүй гэснээ, миний энэ бодол бол эмэгтэй хүнийх, тиймдээ ч бас эр хүний гүжир зарчимч бодлоос ялгаатай байна... ариухан хонгор охин» шүү гээд намайг үнсэв. 

	Тэгээд Костяг дуудуулсан.

	Энэ үеэр яриа хөөрөө болж буй эрэгтэйчүүдэд хэрэгтэй юмыг нь ээж маань даруй гаргаж тавьсан юм.

	Аав, Костя хоёр коньякийн илч дор юу ярилцсаныг нь мэдэхгүй.

	Костя ихэд баяртай хүрч ирснээ, намайг үнсээд чамтай «Долоо дахь тэнгэр»-т маш их азаар учирчээ гэсэн.

	— Амьдралд шатар наадахын адил өрсөлдөгчтэйгөө нөхөрлөдөг байх хэрэгтэй бус уу?

	Маргааш нь Сергей Александровичийг дөрвөн тоглолтоос гурван оноогоо авахаар (тэдний, гэрийн уулзалтын ерийн харьцаа) ирэхэд нь Костя хамтран ажиллах саналаа хэлэв.

	Сергей Александровичийн гоёмсог нүүрэн дээр үнэхээрийн гайхсан дүр тодров. 

	Миний бодлыг хэдийний ойлгосон Костя

	— Бидний төсөл зохиох бүлгийнхэнд өөрсдийн дасгалжуулагч, няцаагч хэрэгтэй байна. Танаас илүү хэнийг олох вэ? Удахгүй Канад, Америк руу туршлагын төхөөрөмж барьж эхлэх «Байцат уул» руу явах хэрэгтэй байна. Хамт явцгаая л даа гэхэд Сергей Александрович бодъё гэсэн ч, энэ талаар бүүр түрүүн бодчихсон байх гэж би санаж байгаа юм. Надад ойр байхыг эрмэлзээ биз дээ... 

	Алив, миний нээсэн үүдээр орооч дээ тэгээд!

	Дараа өдөр нь инженер Верейский бидэнтэй ажиллахыг зөвшөөрөв.

	Аав яамнаас бидний ажиллах хүрээлэн рүү утасдан, инженер Верейскийг ажилдаа авахыг санал болголоо.

	Би чамайг хэт нуршуу захиагаар залхаав бололтой. Уучлаарай, би хэзээ ч олон юмнаас гол зүйлээ ялгаж чаддаггүй юм. Магадгүй би одоо л гол зүйлдээ дөхөв бололтой.

	Би чамд их удахгүй тун хэрэгтэй болох бариувч, бойтог, хүүхдийн малгай зэргийг явуулна. Манай Никитенок өдрөөр бус минутаар өсөж байна. Танай ээж Воронежаас явах замдаа Москвагаар дайрч манайхаар ороод аваад явж чадах болов уу гэж санах юм.

	За энэ ч бас болоогүй л байна шүү дээ. Би бас тэгсхийгээд чамд захиа бичээд хариу амжиж авах байх гэж найдна.

	Танай Уралд ямар байна даа? Сониноос танай Уралд ч цахилгаан яндан барина. Битгий хүнийрхээд байгаарай. Километрийн өндөрт танай тэндэх цас мөснөөс ч гэсэн хавьгүй хүйтэн шүү дээ. Чи өөрсдийнхөндөө ингэж байна гээрэй.

	Чанга тэвэрье, хайрт найз минь. 

	Чиний Вика»

	 


ДӨРӨВДҮГЭЭР БҮЛЭГ : Тэнгэр тулам яндан

	 

	«Энхрий дотно Катя минь! 

	Бид хоёрын тогтмол захиа бичилцэцгээнэ гэсэн маань нэг л бүтэлгүй байна даа. Би чамд гомдохгүй ээ, би ч бас энэ талаар дутуугүй буруутай шүү дээ. Товч тодорхой олон захиа бичиж байхын оронд бид хоёроос өөр хэнд ч сонирхолгүй нэг их юм болно.

	Би чиний тухай бүгдийг мэдэж байна. Дам яриа чих цохисон. Ваня та хоёрт баяр хүргэе. Чи түүнд гомдоогүй биз? Чи тун удаан хугацаагаар ажиллаагүй шүү дээ. Эх бол эх л гэсэн үг. Эмээ ээж ч бүхнийг төлөөлж чадахгүй. Танай Леночка, манай Никинтенок хоёр нэг бариувч өмсөж өссөнд би тун их баяртай байна. Хэзээ нэгэн цагт энэ тухай санацгаагаад хувь заяагаа нэгтгэх ч юм бил үү? Инээд муутай амьтан минь, хөхөрч л байгаа биз дээ. 

	Хэрэв?.. 

	Юу болохыг хэн мэдэх вэ? 

	За больё, больё, тоглосон юм, гүйцээ.

	Захиа бичилгүй хэчнээн ч удаа вэ? Бас л юунаас эхлэхээ мэдэхгүй байна. Миний өмнө юу байгааг таа даа. Далай мэт их алтан зул.

	Ямар үзэсгэлэнтэйг чи лав төсөөлөхгүй байх даа! Александр Максимовичийн авга ах нь бусдын нэг адил «Алтан зул» цэцгээ тарьж Европыг хангаж байдаг гэнэ. Тэнд тал дүүрэн ярайж байдаг гэнэ лээ. Тэгсэн ч ээрэм цөлд ургасан бидний алтан зултай яахин зүйрлэх билээ. «Хорин мянган ваттын чадалтай анхны цахилгаан станц ээрэм цөлийг амьдруулсан нь энэ. Өгөөж баян байгаль бидний төхөөрөмжийн шимийг хүртсэн нь энэ буюу. Дундад Азийн зарим чийглэг нутагт хавар цагт алтан зул ургадгийн адил энд ч дэлбээлсэн байна. Удахгүй хөвөн тарьж эхэлнэ. Ингээд л бодоход зүрх сэтгэл баяслаар дүүрэх юм.

	Улаан шар, алаг эрээн алтан зул! Саяхан энэ газар, гүрвэл могойн мөрөнд эрээлэгдсэн, халсан элснээс агаарт нь зэрэглээ татсан нэгэн янзын уйтгартай элсэн манхад байж билээ. Гэтэл одоо алаг цэцгэн хивс бидэртэн үзэгдэх нь эрээлжлэн давлагаалах цэцгэн далай гэнэт царцан зогссон шиг сэтгэгдэл төрүүлнэ. Могой гүрвэлээс би их айдаг сан. Одоо энэ амьтад сахлаг өвсөн дотор яажшуу байдаг бол доо.

	Бид төхөөрөмжөө туршихаар урьд өмнө нь усжуулах гэж зовж зүдэрдэг байсан «Элст Манх» хэмээх энэ газрыг зориуд сонгосон юм.

	Төхөөрөмжийнхөө шахуургад энэ нутгийн төөнөх нарны эрчим хүчийг ашиглахыг зорьсон юм.

	Костя, Верейский, бид гурав өөрсдийгөө «Хүсэл тэмүүллийн штаб» хэмээн шоглон нэрлээд нутгийн байдалтай танилцахаар Москвагаас очсон юм.

	Сергей Александрович төөнөм халуунд байж ядахдаа гайт нарнаас болж урсах нь гэж үглэж байсан. Тэгэхэд нь би түүнд Цасан охины «Нууцхан хайрласаар...» гэдэг үглэл дуу аялж өгөв.

	Намайг, санаа алдан сонсож зогсохыг нь харахаас үнэхээр өрөвдмөөр байсан шүү. Харин цыган нүд нь хар шилнийхээ цаанаас харагдаагүй.

	Костя ажилдаа дарагдаад юу ч ажиглаагүй.

	Манай «Хүсэл Тэмүүллийн Штаб» газрын байдалтай танилцан, ирээдүйн машины танхим — «турьхан тулгууртай бяцхан байшингаа» хаана барихаа тэмдэглэсэн. Энэ байшин өндөр багана дээр баригдах бөгөөд дороо халсан агаар сорох амсартай байх юм.

	Дараа нь бид төслөө гүйцээхээр Москвад эргэж ирсэн.

	Костя, Сергей Александровичтай хамт Америк руу яваад ирсэн. Тэр үед Никитенок хэтэрхий бага байсан. Одоо бол ч би явж дөнгөнө.

	Нүсэр том Каньон дотор «Электрик пайп компани»-ийн туршилтын төхөөрөмж баригдаж эхэлжээ.

	Костя «каньон гэж олон зуун жилийн турш усны урсгал  идэгдэн үүссэн их жалга юм байна» гэж ярьсан.

	Каньон нь олон зуун километр урт хэдэн арван километрийн өргөн, эрэг нь нэг мянга таван зуу орчим метр гүн ажээ. Эргийн нь өндрийг манай «нөгөө тооцооломтгой» Александр Максимович ашиглахаар шийджээ. Баттайг бодож дээр нь нэг километр хагас орчим нэмэрлэнэ гэнэ. Шаардлагатай татах хүчний нөхцөл ч хангагдаж байна л даа. Гэхдээ тэдний компанийн хамаг хөрөнгийг л барчих болов уу даа. Үүнд Александр Максимовичийн санаа огт зовсонгүй. Тэрээр их үйлсэд их хөрөнгө зарцуулан, нарны сул эрчим хүчнээс дорвитойхон хүртэж эцэг Макс ван дер Лангегийнхаа хэлснээр «нарны акцыг» эргэлтэд оруулахаар зорьжээ.

	Костя, Верейский хоёрыг дахин очиж уулзах үед акцаа1 эргэлтэд оруулах яагаа ч үгүй байжээ. Манайхныг заавал өндөр ууланд бус хаана ч барьж болох «зөөлөн яндан»-гийнхаа төслийг танилцуулахад Америк инженерүүд эргэлзэн толгой сэгсэрч байсан гэнэ. Тэдэнд дэндүү зоримог төсөл шиг санагдсан байх л даа.

	Бид «Элст манх» хэмээх энэ газар заавал зорьсондоо хүрэхээр шийдсэн юм. Бидэнд ямар ямар үйлдвэр, албан газар тусалсан гэж санана. Химийн, хөдөлгүүрийн, нисэх онгоцны, цахилгаан техникийн, нэхмэлийн үйлдвэрүүд гээд л тун олон! Бүх яамтай хоршин ажиллаж байгаа юм шиг надад санагдсан. Энэ бүх газартай холбоо тогтоох ажил очиж очиж над дээр л тохогдсон юм. Аав намайг яам хоорондын ажлын арга ухаантай болгосон нь их тус болсон. Харин эмэгтэй хүний хувьд ... Би ч энэ талаа хэдийнээ ашиглачихсан шүү дээ.

	Намайг «төхөөрөмж угсралтын ерөнхий инженерээр», Костяг даргаар нь томилсон. Костя төрсөн хот руугаа явж, өнөөх бидний, Останкиний цамхгийн хажууд дайралддаг буурал өвгөн Иван Тимофеевичийг олж уулзаад өөрсөдтэйгөө нэгдэхийг ятгасан юм. Учир нь цэрэгт байхдаа барилгын суманд алба хааж байсан Иван Тимофеевич гуай бидний залууст гойд тус болох хүн. Дундад Азид барих туршилтын «цахилгаан яндан» залуусын хүчээр бүтэх ёстой байлаа. Оюутны сайн дурын барилгын отряд, тэдний дарга нар гээд л цөм комсомолын гишүүд байв. Тэгтэл бидэн дээр зөвлөлтийн армийн ахмад явснаа дараа нь сэргийлэхийн ажилтан болсон, өвгөн ах Черномор  — Гусаков намын зохион байгуулагчаар ирсэн юм. Гэхдээ энэ бол урт сахлынхаа хүчээр нисдэг Черномор биш, харин далайн эрэгт үзэсгэлэнт гучин баатар (арван нэгэн эмэгтэй)-ыг татаж гаргасан өвгөн Черномор билээ.

	Бидний хийх ажил хэдий сүртэй нэртэй ч дөнгөж гучин залуу ажиллаж байсан.

	Энэ байдлыг нэг нөхөр овжин ашигласан юм. Чи хэн гэж бодож байна? Верейский! Сергей Александрович гуай! Тэр гэнэт, манай бүлэг хүмүүст насаар тохирохгүй гээд Дундад Ази руу явахаас эрс татгалзсан юм. Би их өөдгүй хэрэг хэмээн үзэн түүнд юу бодож байгаагаа хэлж орхилоо. Миний хэлсэн бүхнийг тэр зөвшөөрөн хүлээж байв. Москвагийн унаган хүн, хот орон газар дассан энэ хүнд комсомолын отрядынхны бадрангуй ажил үйл огтхон ч сонирхолтой биш. Тэгээд ч Москвагаас холдохыг хүсэхгүй байгаа бололтой. Бас морин тойруулгын газар, тотализатор хоёроо хэрхэн орхих вэ. Өөрийн олон шавь нараа (мэдээж, шавь хүүхнүүдээ!) дасгалжуулах ажлаа бас яаж орхих вэ. Товчоор хэлэхэд дасаж дадсан амьдрал хэвшлээ яаж өөрчлөх вэ! Сергей Александрович Верейский бол их ухаалаг, найр наадамд дуртай, аргагүй л хатагтай нарын сэтгэлийг уяраагч хүн. Энэ бүхнийг нь түүнээс салгах аргагүй.

	Аавын ятгахад хариуд нь яагаад та өөрөө яаман дахь ажлаа түр орхин, туршлага багатай инженер Куликовын оронд явахгүй байна вэ? гэжээ. Чамд ямар санагдана? Аав түүнд явахад бэлхэн байна, гагцхүү сайд тавьж өгөхгүй байна гэж хариулжээ. Ээж Сергей Александровичийг хорт ажил сэдэж аавыг элдвээр хэллээ гэх зэргээр уурлав. Аавд, Верейскийн хэлснээр хувь заяагаа турших шаардлагагүй. Гэнэт эзгүй цөл рүү бүр илгээж орхивол яана Москва дахь байраа яах вэ? Тэгээд ч Костя гомдоно... 

	Эрэгтэй, эмэгтэй нийлсэн үзэсгэлэнт гучин баатар өвгөн Черноморын хамт үлгэр домог мэт «Сунадаг хэл» босгохоор «Элст манх» чиглэн одов.

	«Элст манхны хавь орчин хэр үзэсгэлэнтэй харагдах болсныг би түрүүн бичсэн. Элсэн манхнуудыг дамнан хэвтэх тод цэнхэр өнгийн яндан ямар харагдаж байсныг хэзээ ч би мартахгүй. Түүнийг шүхэр эвхэхийн нэг адил эвхсэн. Тун нандин ажил! Энэ ажлыг бидний аз болоход цэрэгт явахаасаа өмнө шүхрийн спортын мастер байсан Иван Темофеевич удирдсан юм.

	Ямар сайхан гайхалтай бөх нийлэг эд байсан гэж санана. Хэчнээн их өмд цамц оёж болох бол гээд л охид шагшиж байсан сан. Харин одоо нэг км-ийн урт аварга шуумаг хэлбэртэй оёгджээ. Хүчтэй урсгалаас үүдэн гарч болох аюул, яндангийн гадна дотнын даралтын ялгавраас хамааран хунирч болохоос сэргийлэн ижил зайд олон бүслүүрүүд хийсэн нь агаарын урсгал дотор байрлуулсан хөвүүрүүдийг тогтоон байх аргамжийн үүрэг давхар гүйцэтгэнэ. Бүслүүр, хөвүүрийг хоор хооронд нь орооцолдохоос болгоомжлон тун эвтэйхэн дэлгэсэн.

	Бид урьдчилсан ямар ч туршилтгүйгээр эцсийн дүнгээ үзэх ёстой байв. Ер нь бидний ажил ч туршлагын чанартай шүү дээ. Хэн ч километр өндөр яндан босгож байгаагүй бөгөөд хэн ч юу болохыг сайн мэдэхгүй байв. Турших л хэрэгтэй байлаа!

	Янданг босгоход туслалцахаар нисдэг тэрэг ирэв. Бахим биетэй, бөх хүн шиг цээжээ түхийлгэн таахганан алхлах намхан нисгэгч наргианч хошин яриагаараа бүгдийг хөгжөөнө.

	Энэ нисгэгчтэй бидний нэг урагшгүй өдөр холбоотой билээ.

	Эхлээд би ээж, Никинтенок хоёрыг яндан босгох энэ баярт өдөр амжиж ирж чадаагүйд нь харамсаж байснаа сүүлдээ бүр баярласан шүү. Эгц дээш улам алслах нисдэг тэрэгний араас цэнхэр тууз намирна.

	Би яндангийнхаа өнгийг өмнөдийн тэнгэр шиг цэнхэр байлгах гэж их хичээсэн юм. Чи өөр өнгө, тухайлбал шаргал дээр байсан гэж бодож байна уу?

	Их манхнуудын дундаас хөх могой тэнгэрийн зүг сунагар огторгуйн номин цэнхэр өнгөнд уусан алга болно. Ёроол нь турьхан баганууд дээрх бяцхан байшинд маань холбогджээ.

	Бид тэр байшинг ерөнхий нэг гол дээр байрлах салхин хөдөлгүүр генератораас бүрдэх цахилгаан станцынхаа гадаад төрхөөр ийнхүү нэрлэсэн юм. Яндангийн ам бяцхан байшингийн шаланд байрлан цөлийн халсан агаарыг сорно.

	Хамгийн хүндтэй мөч боллоо. Салхин хөдөлгүүрээ ажиллуулан «нарны хүчээр» анхны чийдэн асаах ёстой байв. Би алчуураараа дохиолон зөвшөөрөл олгов. Гэтэл Цахилгаан станцын хаалган дээрх гэрэл ассангүй. Гайхсан бид гүйж хүрлээ. Хөдөлгүүр ажиллаагүй, янданд ямар ч таталт үүсээгүй байлаа. Бид бие биеийнхээ нүүрийг харахаас эмээн гудайн зогсоцгоов.

	Костя гэнэт духаа алгадан:

	— Тэнэг! Ямар тэнэг вэ! Ажиллах ямар ч нөхцөл алга! гэв.

	Юу хэлэх гээд байгааг нь анхандаа би ойлгохгүй байснаа гэнэт яндан доторх агаар гаднахтайгаа яг адилхан тул дулааны ямар ч ялгавар байх ёсгүйг ухаарав.

	Нисгэгч янданг тавьж болох эсэхийг радиогоор асууна. Нэвсийгээд л уначихна шүү дээ! Учрыг ойлгосон залуусын нэг хэсэг нь их түүдэг асаах, нөгөө хэсэг нь салхин хөдөлгүүрээ дизелийн хүчээр түр зуур ажиллуулан сорогч болгон ашиглах гэх зэрэг санал дор дороо дэвшүүллээ.

	Харин Костя өөрөөр шийдвэрлэн нисгэгчид буулгахыг тушаав.

	Цэнхэр могой манхнуудыг дахин дамнахад яндангийн дээд ам руу гүйлдэн очив. Янданг, халсан агаараар дүүргэн даралтын бэлэн ялгавар урдаас үүсгэхээр шийдлээ. Үүний тулд дээд амыг нь таглан нэг өдөр хүлээхээс өөр мэхгүй боллоо.

	Нэг хоногоор хойшлуулсан маань сайн болж, ээж Никитенок хоёр ч амжиж ирсэн. Костя бид хоёрын хамтын амьдралын хамгийн баярт мөч ойртлоо. Хайрт хүнтэйгээ зөвхөн хайр сэтгэл, гэр бүл, үр хүүхдээрээ төдийгүй, ажил үйлсээрээ ижилсэн баяр гомдол бүхнээ хуваалцах ямар сайхан бэ!

	Аварга том тэмээлзгэнэ лугаа адил нисдэг тэрэг дахин хөөрөн нисэхэд бэлэн боллоо. Никитенок сэтгэл нь их хөөрсөн байдалтай бяцхан гараа сарвалзуулан гүйнэ.

	Цаг гэж. Саяхан л нүдээ эргэлдүүлэхээс өөргүй байсан чинь одоо удахгүй цэцэрлэгт явна! Би зөөлхөн сэвлэг үсийг тайрахдаа уйлах алдсан юм сан.

	Нисдэг тэрэг янданг дахин болгоомжтой өргөв. Хязгааргүй хөх огторгуйд яндан дахин сүндэрлэхийн цагт бидний үзэсгэлэнт гучин баатар, өвгөн Черноморынхоо хамтаар баяр жавхлангийн их далайд умбан шумбаж байв.

	Нисгэгч яндангийн амсраас хаалтыг нь авлаа гэж мэдээлтэл агаарын хүчит урсгал дээш олгойдов. Хүслэнт «татах хүч» үүслээ. Цөлийн халсан агаар эгц дээш олгойдохдоо цэнхэр янданг тэнгэр баганадуулан тогтоов! Бид энэхэн агшинд доошилж буй тэмээлзгэнэ ээ үзлээ. Костягийн минь бодож олсон яндан урьд хожид огт үзэгдээгүй аварга ургамал дэлбээлэх мэт сүндэрлэв. Энэ бол бидний ялалт мөн!

	Костя бид хоёр харц солилцсоноо, машины танхимын анхны жижүүр байсан Иван Тимофеевичийн охин Людад дохио өгөв.

	Тэгтэл бяцхан байшингийн үүдэн дээр ээрэм талын хурц нартай энэ өдөр дөнгөж ялгарах өчүүхэн гэрэл гялсхийлээ. Энэ эзгүй цөлд, аагим халуун нарны нь хүчээр ассан анхны гэрэл энэ ээ!

	Юу болсон гэж санана, Катя!

	Залуус баярласан сэтгэлээ багтаан ядан галын баяраа хийх улангассан зэрлэгүүдийн дүрийг бүрнээ олж гүйж, харайж, инээж, эргэлдэн хөрвөөснөө үсрэн босож тойрон гүйж байлаа. Би ч бусдаас юу дутах вэ. Хамгийн гол хөгжөөгчийн нэг Вакха нь байсан гэж ээж хожим хэлж билээ.

	Би Костягийнхаа гараас шүүрэн аваад л хүүхэд шиг эргэлдэн гарсан сан. Ганцхан Черномор өвөө л зайтайхан зогсоод сахал дороо инээмсэглэн байв.

	Миний сэтгэлд энэ өдөр, эргэлдэхийн өдөр болон хадагдсан. Салхин хөдөлгүүрийн сэнс (энэ өдөр тэссэнгүй!) эргэлдсэн, Салхин станцыг бүтээгчид, баригчид, бид ч эргэлдсээр...

	Костя тэмдэглэлт өдрүүдийг тохиолдуулан этюд зохиодог заншилтай. Энэ өдрийн эргэлдэж хөөрсөн баяр жавхланг тусгасан этюд зохиохыг хүссэнд зөвшөөрч удалгүй хэлсэн амандаа ч хүрсэн юм.

	Шинэ этюд баярт энэ өдрийн дурсгал болоод ч тэр юм уу, надад их таалагдсан. Ваня чамайг шатарт сургасан нь тун сайн. Шатрын донтой болсон чинь таашаалтай. Гагцхүү энэ өвчнийг эмнэх хэрэггүй. Чи b6-д хүүгээр тавих мадтай этюдийг сайн ойлгосон гэж бичсэн байсан. Харин Костягийн сүүлчийн этюд бусдаасаа нэлээд өвөрмөц. 

	Хожлын буюу жилийн өвөрмөц төгсгөлөөс зохиогдсон бус харин бодууд сайн хөллөснийх юм. Цагаан ноён харын бэрсийн эсрэг халз тулалдаанд эрэлхгээр орон, түүнийг аюултай бүс рүү түрэн оруулахад цагаан морь ацан шалаа тавина. Эхний байрлалд цагаан бэрсийн эсрэг хоёр морьтой хожно гэхэд үнэмшилгүй үзэгдэнэ.

	Костяд ч харын бэрсийг номхотгох дуртай даа!

	Юу ч болов энэ байрлалд «цагаан эхлээд хожно». Чиний тэсвэр хүрвэл захиагаа далд хийгээд өөрөө бодсоныхоо дараа гүйцээж уншаарай, за юу? 

	За Катя минь? Яав? 

	Уншихгүй байж дөнгөв үү? Этюдээ бодсон уу? Алив, ханиндаа шалгая.

	1.Мf5+Н: Ь7. 2g6 + Нg8. 3. Мс6

	хар яаж нүүх вэ? Магадгүй 3... Бg5 тэгвэл 4. Мсе7+Нf8. 5.g7+ гэхэд хар бууж өгөх ёстой нь g7 юм уу g8-д солилцсоны дараа тодорхой болно. Хард с6 дахь гайт морийг дарахаас өөр зүйл үлдсэнгүй. Хойшдоо энэ морь эргэлтийн төв болохыг үзнэ. 3... Бс7. Халз тулалдаан эргэлдэн эхэлж байна.

	4. Нb5! Ноёноороо b4-ийн хүүг авч болохгүй байсан. Учир нь 4.Н:b4? Б:с6 5.Ме7+Нf8! 6g7 + гэхэд 6... Н:е7 нүүж хар хожих боломжтой болно. Иймд с6 дахь морио ноёноороо хамгаалж байх шаардлагатай боллоо.

	Бd7. Хар дахин морь дарахаас өөр аргагүй. Цагаан ч дараанаас гарах нүүдэл хийнэ. 5 Н:b6 хар дахиад л дарна. 5... Бе6 Цагаан дараанаас гарахыг эрмэлзэн: 6. Нс7. Бс4 7. Нd6 Ба6.

	Хэрэв 8. Не5? гэвэл алдаа болно. Учир нь 8... .Бb5 +9.Н:f4 Бf1+ гэхэд цагаан тал нүүдлээ давтахаас өөр мэхгүй. Хэрэв 10. Нg 5 гэж нүүвэл 10... Бg2 + 11.Н16 Б:с6+ гээд хар хожно. 

	Иймд цагаан тойрог ороон (харын бэрс тайлан) эргэлдсэний эцэст л хожих юм. 8. Нс5! гээд л дуусмаар, хар үргэлжлэн дарсаар аргагүйн эрхэнд аюултай буудал с8-д бэрсээ тавина. Аюултай зүйл үгүй мэт харагдах авч бас бодох хэрэгтэй. Цагаан, харын эцсийн ганц мэхийг үл тоон урагшлав. 8... Бс8 9. Ме7+Нf8 10.g7+! 

	цагаан тал харын эцсийн урхи мэхийг тойрч гараад ноёныг нь g7 буюу f7-д оруулж, мориороо шалан f-ийн хүүг гүйцнэ. 10... Н:g7 115 М: с8 гээд хожно. Үзүүлбэл 11...f3 12. Мd4 f12 13. Мf5+Нf6 14. Ме3

	 

	Сүндэрлэн боссон номин цэнхэр яндангийнхаа дэргэд Костя бид хоёр ингэж л эргэлдэж байсан.

	Эрхэм найз минь миний бичих гэсэн зүйл энэ.

	Бидний цахилгаан яндангийн өгөөжөөр тал дүүрэн ургасан алтан зулд нүд бэлчээд л нарны илчинд сэтгэл санаа ивээгдээд нэг л өег. Чамтай уулзаж баяр баясгалангаа хуваалцах сан!

	Никитенок, ээж хоёр манай барилгыг хүлээн авах комиссынхонтой аавыг иртэл энд байна.

	Хөөе Катюня минь ээ! Ваня та хоёр (мэдээж Леночкатай) манай энэ манхан элсээр зочилбол яана вэ? Энд дээд зэргийн амралтын газар гэсэн үг. Хүрээд ирээч! Тэгэх үү?

	Хайрт найзыгаа үнсье. 

	Вика чинь»

	 


ТАВДУГААР БҮЛЭГ : Аюулт шуурга

	 

	Залуус цэцэгт тал дундуураа төхөөрөмж хүлээн авахаар ирж буй хүмүүсийг угтан гүйлээ. Тэдний дунд төхөөрөмж угсралтын дарга, ерөнхий инженер Костя. Вика хоёр ч байлаа.

	Тэднийг арай ёсорхуу, төлөв алхлан угтах ёстой байсан биз. Гэсэн ч барилгачид маань бүгд залуус шүү дээ.

	— Сергей Александрович! Таны ирсэн явдалд бид их баяртай байна хэмээн Вика амьсгаадан хэлэв.

	— Сайн байцгаана уу! Салют! хэмээн Верейский, Викагийн гарыг барин зүг бүр эелдгээр мэхэлзэн байснаа: — За харж байгаа биз дээ. Эндэхийн жигнүүрийн таваг шиг тамын халууныг тоолгүй хүрээд ирлээ. Харин одоо тэмээ уралдуулахгүй бол чинь бид барилгыг чинь хүлээж авахгүй шүү гэв.

	— Би өөрөө гүйнэ... Үгүй ээ, нисдэг тэрэг хараад хэдийнээ гүйчихлээ шүү дээ. Одоо тэмээ гэдгээ л батлах үлдээд байна хэмээн Костя, Верейский хоёрыг мэндлэх зуур Вика дуржигнуулав.

	Комиссын гишүүд нисдэг тэрэгнээс уван цуван гарсаар. Энэ хүмүүс эрчим хүчний шинэ чиглэлийг амьдралд хэрэгжүүлэх бичиг олгох ёстой улс байлаа.

	Комиссын тэргүүлэгчээр Верейский ирсэн нь Костя, Вика хоёрт аятай бөгөөд жигтэй учрал байлаа.

	Цахилгаан янданг сайн мэдэх, олныг шуугиулсан «Тийм, үгүй» өгүүллийн эзэн Верейскийн ирсэн явдалд хэнээс ч илүү «бодит» шүүмжлэлтэй хандахыг нь сайн мэдэх Викентий Петровичийн нөлөөгүй өнгөрөөгүй гэдгийг Вика гадарлаж байв.

	Сергей Александрович цав цагаан цамцныхаа захыг яраад машины танхим зүглэв. 

	Тэрээр нэлээд эгц шат зүдрэн давж ороод амсхийх зуур:

	— Ажиллаж байна шүү! гээд Вика тийш нүд ирмэхэд, цаадах нь толгой дохив. — Сэнс хэмээн Сергей Александрович хүзүүгээ арчингаа нэмэн өгүүлэв.

	— Миний сэдсэн өчүүхэн бялдуучлал хэмээн инээмсэглэснээ, — Танд л гэж тусгайлан цахилгаан сэнстэй машин танхим байгуулсан юм. Энд «Нууцхан хайрласаар!» гээд дуулалтай биш дээ.

	Сергей Александрович ялдамхан инээмсэглэснээ:

	— Энэ дууны үгийг эргүүлээд танд хэлэхэд бэлэн байна гэв.

	Энэ үгийг сонсоод Вика ичингүйрч улайж байтал Костяг дөхөж ирэхэд Верейский:

	— Бид сэнсний тухай ярилцаж байна гэв.

	— Энэ бол даргыг тав тухтай байлгах гэсэн Викагийн санаа, миний хувьд бол комиссынхныг хоргоож удаахгүй л санаатай

	— Яагаад тэр вэ? хэмээн Верейскийг гайхан асуухад,

	— Хүлээн авсан тухай баримтаа одоо ч үйлдсэн болно. Бүгд бэлэн. 

	Верейский дооглонгуй жуумалзсанаа

	— Цагт хавчигдсан биш. Жаахан хүлээе.

	— Юу хүлээх гэж? хэмээн Костяг гайхахад

	— Салхи! хэмээн Верейский огцом хэллээ

	— Ямар салхи?

	— Ширүүн шуурга.

	— Тэнгэр ийм сайхан байгаад байвал юуныхаа салхийг хүлээх вэ?

	— Цэцэгт талын захад суугаад тэнгэрийн байдал өөрчлөгдөхийг хүлээцгээе.

	— Тэнгэр муухайрахыг... хэмээн Вика дургүйцсэн дуугаар залруулахад Верейский эвтэйхнээр инээмсэглэснээ

	— Та чухам голыг нь онох юм гэв.

	 

	 

	Уйтгартай, барагдашгүй урт өдрүүд үргэлжилсээр. Аагим халуунд хийх ч зүйлгүйдээ бүгд энэлнэ. Гэнэт хүрэлцэн ирэгсдийн толгой дээр нэг зүйл тоорцог малгай буй болсон нь Викагийн хийсэн ажил ажгуу. Аагим халуунд үргэлж сэрүүн байх машины танхим диваажинд тооцогдоно. Энд бүгд багтахгүйн учир хоёр хоёр цагаар ээлжилнэ.

	Цаг уурын мэдээг горьдлого тасралтгүй чих тавин чагнана. Хоёр ч удаа цаг агаар өөрчлөгдөх тухай мэдээлсэн боловч тэр нь ташаарал болж таарав. Хүчит салхины тухай юу ч үл дуулдана.

	Москвагаас Нелидов уг байгууламжийг хүлээн авах ажлын явцын тухай сонирхов.

	— Муу хүн зар, зарсан хойноо өр гэж уурсангуй өгүүлснээ, — Би өөрөө очно. Верейскийг би нэгэнт л мэдээд явуулсан хойно... бас ятгахаас гэв. Гагцхүү нөр их ажил нь түүнийг яамнаас хөндийрүүлэхгүй байлаа. Тэрээр цаг уур судлалын хүрээлэнтэй холбоо барин Дундад Азид долоо хоногийн дараа «хар салхи» болох шинжтэйг олж мэдэв. «Элст манх» хэмээх энэ газрын хувьд ирэх долоо хоног там болон хувирах шинжтэй тул Иван Тимофеевич Гусаков нэг арга бодож олжээ. 

	Тэрээр:

	— Хүлээхээс өөр зовлонтой зүйл үгүй юм шив дээ хэмээн Костя, Верейский хоёрт хандан учиртайяа өгүүлэв.

	— Өгсүүр газар чарга чирэхтэй адилгүй гэж Верейскийг өгүүлэхэд

	— Чирэх эсэх нь яах вэ. Зугаацах хэрэгтэй байна даа.

	— Яаж? хэмээн Костяг асуухад

	— Шатраар

	— Шатар аа? гэж Верейский гайхсанаа, — Намайг зэрэг тоглолт хийгээсэй гэж хүс ээ юу? Та нарт хүрэлцэхүйц шатар байхгүй болов уу гэж эмээж байна. Тэгээд ч ганц үдшийн л зугаа.

	— Үгүй ээ, ганц хөлөг л бол оо! Куликов, та хоёр хэд хэдэн тавилаар халз тэмцээн явуулбал, манай залууст тэр чинь бөөн зугаа.

	— Зүгээр санал байна. Хэрэв сонирхогчид нь талцаад үзэлцвэл бүр ч зүгээр. Танай залуус комиссын гишүүдээс хавьгүй олон болохоор баахан тэнцвэргүй юм даа.

	— Гэсэн ч хөлөг дээр хүч тэнцүү шүү дээ хэмээн Гусаков итгүүлэхийг оролдоно.

	— Та тэгж бодож байна уу? хэмээн Верейский толгой гилжийлгэн асуухад

	— Би тоглолтын эхний байдлыг л тухайлан хэлж байна гэж Иван Тимофеевич хүлцэнгүй өгүүлэв.

	Тэмцээнээ зургаан тавилаар тогтон, их салхи эхлэхээс өмнө дуусгахаар шийдвэрлэцгээв.

	Үзүүлэх хөлгөө турьхан тулгууртай бяцхан байшингийнхаа өмнө байрлуулаад шатраа наамал банзаар хийн өөрсдөө будлаа. Үзэгчид хоёр тэнцвэргүй хэсэгт хуваагдан, тоглогчдын төлөө санаа тавьцгаана. Верейскийн урьдчилан хэлсэн ёсоор комиссын гишүүд түүний талыг, залуучууд Костягийн талыг барина. Иван Тимофеевич шүүж байлаа.

	Эхний тавил хайнцаж, үзэгчид өөр хоорондоо шүүн ярилцаж, хоёр дахь тавилыг тэсэж ядан хүлээнэ. Уйтгарт уруу байдал тэр даруй замхрав.

	Хоёр дахь тавилд Костя Куликов хожив. Уул нь Верейскийг хөнгөн тоглолтод тэр бүр хождоггүй байсан юм... 

	Энэ хожлын дараа юу болсон гэж санана! Залуус яг л яндангаа эгц дээш нь босгосон өдөр шигээ баярлалдан, баяр хөөр нь багтаж ядан, эргэлдэн эргэлдэн наадна.

	Верейский барилгачдын хүлээн ядаж буй үүл манан шиг бараан царайлан, машины танхимын цонхоор хөөр баяр болсон залуусыг харан зогсоно. Сэтгэл хорсовч удаах тоглолтод бас хожиж чадсангүй. Костя найдвар муутай байдлаас овжин нүүж мултраад жид хийв.

	Өрсөлдөгч хоёрын хэн нь ч шийдэмгий нүүдэл хийлгүй болгоомжилсноор дараах хоёр тавил ч бас эвээр төгсөв. Гагцхүү удаах тавилд нь Верейский хожлоо. Энд түүний тэмцээний их туршлага, гарааны онол тус болсон бөгөөд энэ талаараа Костягаас илт давуу ажээ.

	Зургаа дахь тавил эхлэх үеэр далайн чанд дахь орны хүн, инженер ван дер Ланге харилцан мэдээлэх гэрээ ёсоор зочлон иржээ.

	Александр Максимович урьдын адил их цэмцгэр, тайван, элэгсэг байх агаад шатам халууныг ч үл хайхран өнөөх л эрвээхэй зангиагаа зүүжээ. Гагцхүү завж нь унжсан, царай нь баахан ядрангуй үзэгдэнэ.

	Нарны хүчний дээжийг хүртэх гэсэн Америкчуудын хүсэл бүтэлгүйтэн, Их каньон дахь ажил нь сунжирснаас «Электрик пайп компани» сүйрч хоосрох шахаад байв. Дундад Азид оросууд амжилт олбол хэвлэлээр дамжуулан тараах дуулиан нөхөрлөлийн кассад хүслэнт доллар оруулна байх гэж Ван дер Ланге найдна.

	Тиймдээ ч хөх цэнхэр огторгуйн гүнд одох цахилгаан янданг бахдан баясах сэтгэлээр шохоорхон харж, үүл шүргэх модны тухай үлгэр шиг юм хэмээн шагширна. Бүртийх үүл, үлээх салхи огт үгүй. Канад хүн ээрэм цөлийн нүүр царай хэрхэн өөрчлөгдсөнийг хийгээд турьхан хөлтэй байшин, мөн зохион бүтээгч үзэсгэлэнт бүсгүй Викагийн зургийг янз бүрээр нь кино аппаратаар завсар чөлөөгүй авна. (Америкчууд, сэтгүүлийн нүүрэн талд тавьсан ийм хүүхнүүдийн зүс царайг таашаадаг) Мэдээж хэрэг бас хөх огторгуйд цойлон одож зөвхөн «онгоцны мөнгөлөг далавч» л үзэгдэх цахилгаан яндангийн зургийг авсаар байв.

	— Та яагаад энэ зургуудад ийм их найдвар тавиад байна вэ? «Аварга Каньон» дахь байгууламжийн тань зураг танай сурталчилгаанд хүрэлцэхгүй байна гэж үү? хэмээн Вика зургаа авхуулах зуураа асуухад:

	— Тийм л болоод байна даа. Манай машины танхим танай орос үлгэрийн бяцхан байшинг бодвол уужим тавиу... гэлээ ч гэсэн хаалга дээр нь ийм сурталчилгааны гэрэл асаагүй гээд чийдэнг заав. 

	Барилга байгууламжийн дарга, уг байгууламжийг хүлээн авах комиссын дарга хоёрын халз тэмцээний шийдвэрлэх зургаа дахь өргийг тэсэж ядан хүлээцгээж байгааг сонсоод ван дер Ланге ихэд хөгжин:

	— Надад ийм бодол яагаад төрсөнгүй вэ? Хэрэв Их Каньонд хүнд жингийн боксчдын юм уу, эсвэл Фишерийг оросын нэг шатарчинтай халз тоглуулсан бол бид дэлхий нийтийн анхаарал татаж акцаа тарааж болох байсан биш үү? гэж бодлоо.

	Куликов, Верейский хоёрын зургаа дахь тавил барилга байгууламжид нь орлого эс оруулахаар боловч олны анхаарал ихэд татав. Үзүүлэх хөлгийн дэргэд машины танхимын жижүүр, тоглогчид, шүүгч нараас бусад нь цугларчээ. Комиссын гишүүдийг хүргэж ирсэн нисдэг тэрэгний нисгэгч үзүүлэх хөлгийн үйлчлэгчийн үүрэг гүйцэтгэлээ.

	Тоглолт Куликовт маргаангүй муугаар эргэж байлаа. Верейский цагаанаар наадан гараандаа Костягийн үл мэдэх шинэ нүүдэл хийн нэлээд давшингуй байдал эзэллээ.

	Хорин нүүдлийн хойно дараах байрлалд хүрчээ. 

	Ихэд догдлох Вика, хүндэт зочин ван дер Ланге хоёр машины танхим руу орлоо. Өрсөлдөгчид өмнө өмнөөсөө харан сууна. Куликов ялимгүй бөгтийн, хамаг анхаарлаа тоглолтод чиглүүлсэн байдалтай, харин Верейский эзэрхүү налайн суугаад хөлөг рүүгээ хайхрамжгүй харна. Иван Тимофеевич халдашгүй тайван байх бөгөөд ээлжит нүүдэл бүрийг үйлчлэгчид цонхоор хэлж өгнө.

	Вика ихэд догдолно. Ингэх ч учир байлаа!

	Верейский санаачилга авах гэж хүү шидэж өгөөд, давшилтад бэлтгэж байна.

	— Яах вэ? Юу хийх вэ? гэж канад хүнээс Вика шивгэнэн асууна.

	Канад эр хуруугаа гозойлгон уруулдаа хүргэж чимээгүй байхыг дохиод, тоглолтын байдлыг хэлэлцэхээр машины танхимаас гарлаа.

	Александр Максимович эгц шатан дээрээс бууж амжаагүй байхдаа

	— Одоохондоо онц юм алга. Манай зохион бүтээгч хамгаалах арга зам олно гэдэгт би бат итгэж байна гэв.

	Тэгэвч Верейский 21. Бе7 гэж харын байрлалыг довтолж эхэллээ.

	Канад эр нүүснийг хараад толгойгоо барин

	— Бурхан минь! Ямар лут довтолж байна аа! Бэрсийг нь авч болохгүй, хатан хаанаа ноёноороо хамгаалахаас өөр аргагүй боллоо! гэж өгүүллээ.

	Куликов ч тэгж тоглолоо 2... Hg8

	— За яаж байна? Их аюултай байна уу? хэмээн Вика догдолно.

	 Ээ мэдэхгүй... Цааш нь яах юм бол оо гэснээ Ван дер Ланге

	— Уг нь ч санасан болгон бүтэх албагүй дээ.

	Верейский хүчлэн бодно.

	Салхи болохыг хэдий хүлээж байсан ч гэнэт цэцэг ногоо налуулан өнгөрсөн салхины түрүүчийг тэд ажигласангүй. Мэддэг мэддэггүй бүх хүн шатрын хөлөг ширтэнэ.

	Хөлөг дээр итгэмээргүй юм болж байлаа.

	— Цагаан бэрсээ хаялаа! хэмээн шатар ойлгогчид хашхирлаа.

	— Юу болж байна аа? Яагаад? гэцгээн бусад нь тайлбар шаардана. Үнэхээр Верейский 22. Б:d8 гэж мориноос бэрсээ солихоор тоглолоо.

	Куликов 22 ... Б:d8 гэж өгсөн хишгийг нь тайвнаар хүртчихэв. Үзэгчид дуу алдлаа. Вика ч дуу алдав. Верейский тоох янзгүй мориороо шаллаа. 23 Ме7 + Hf8. Костяд шилэх нүүдэл үлдсэнгүй. Верейский ноёныг нь мориороо элдэнэ. 24. Мh7+Не8 25. Мd5

	Верейский өөрийнхөө байрлалыг илэрхий таашаан бахдангуй харснаа босон цонх руу очоод дуугаа хураан уруухан сууцгаах үзэгчдийг сонирхон харав. Тэр л салхины түрүүчийг ажигласан байж магадгүй.

	— Ямар завхарсан юм бэ? хэмээн канад эр дуу алдсанаа, — Костя бэрстэй байж ганц аятай нүүдэлгүй юм! Үгүй ээ бас, энэ булай морины с7-ийн шал аа!

	Мэдээжээр энэ бүхнийг тооцоолсон Куликов ноёндоо аль болох их зай үлдээн 25 ... Бb8 гэж тоглотол 26. Мс7 + Нd8. 27.1f4! гэж Верейский тайван хянуур тоглоно. Хар тэмээнд f2 хүүг аван, улмаар g3-т буух боломж өгч болохгүй. Хэрэв ингэвэл гол найдвар d6 хүүгээ алдаж болзошгүй юм. Костя хариуд нь зальжнаар тэмээгээ d8-д буух алсын бодолтой 27 ... Нс8 хэмээн нүүтэл Верейский дор нь хязгаарлан 28. Мg5! Те1 нүүв. Бэрсийн жигүүрээр тэмээгээ татаж авах Костягийн оролдлого замхарлаа. 29. Мf7 Тd2 гэснээр тэмээ d8-д буухаар заналхийлэх аюулгүй боллоо. 

	Цагаан f5 дахь хүүг заавал авах хэрэгтэй. Тэгэхгүй бол хар нэг л цагт f4-өөс d6 хүүг довтлох болно. 30. Н:f15 Тс1! 31. Мb5

	Костя шиг л өөрт нь ч бас амьсгалах юу ч үлдсэнгүй мэт Викад санагдана.

	— Үнэхээр авралгүй гэж үү? хэмээн Вика ширвэгнэснээ8 — Олон тонн жингээрээ амьсгаа өгөхгүй дарж байна даа гэхэд

	— Өршөөгөөрэй. Гоголийн зохиолд "Тарас Бульба хорин пүү жингээрээ морины нурууг хотос хийлгэлээ" гэж гардаг байх аа. Уран сайхны хэтрүүлэл биз дээ? Тийм үү?

	— Юун хэтрүүлэл! хэмээн Вика дургүйцсэнээ, харж байна уу, Ма7+? заналхийлж байгааг?

	Костя цорын ганц нүүдлээ хийв. 31... Ба8 32. Ма7 + Нb8

	— Залхааж байна! хэмээн Вика хорсолтой өгүүлснээ, — Хуншгүй зан гаргаж байна! Костя манай энэ барилгыг барьж дууссан өдөр хоёр мориор бэрс ялж байгаа этюд зохиосон юм. Гэтэл одоо энэ этюдийг нь Костягийн өөрийн нь эсрэг хэрэглэж байна гэв.

	— Байз даа! Би нүүдлийг нь тоолчих шиг боллоо. Огт аюулгүй юм. Верейскийн бодож олсон санаа соньхон ч гэсэн эндүү ташаа юм байна. Бэрсээ а7-д солилоо ч, тэмээ d6-гийн хүү рүү довтолж амжиж байна.

	 

	
— Би таныг үнсэнэ гэж Вика ам алдав.

	Үйлчлэгч хөлөг дээрх дүрсүүдийг хөдөлгөнө. 33. Ме5 Б:а7 34. М:d7 +

	— Ээ, эзэн тэнгэр минь! Завсрын шалаа байж! Одиссейгээс ч зальжин эр юм! Шатарчдыг горойлгож орхих хүн юм. Би нэг бол ичих улайх, үгүй бол бахдан бишрэх хэрэгтэй болох нь!

	Үйлчлэгч хөлөг дээрхээ хөдөлгөнө. 

	34... На8. 35. bа Та3

	Хэрэв Верейский холын хараатайгаар f4-д буух тэмээний хөлийг хаагаагүй сэн бол энэ буудлаас с!6 хүүд буун, хайнцахад хүрэх байлаа.

	Энэ агшинд хүчтэй салхи гэнэт дэгдэн, ханын самбарыг ганхуулж шатрын дүрснүүд хадааснаасаа мултран газарт унаж байв.

	Өрсөлдөгчид сүүлчийн нүүдлээ хийцгээнэ. 

	36. Мb6 + Н:а7 37. d7 Те7 38. Мс8 +! гэж ацлав,

	Костя босон Верейскийн гарыг барьснаа

	— Гайхамшигтай тоглолт боллоо.

	— Юу гэнэ ээ? хэмээн Верейский лавлан асууснаа, — Гайхамшигтай тавилаа? Өөр яах вэ дээ? Этюд зохиогч та нарт сургамж өгөх хэрэгтэй гэв.

	Энэ салхинд нисдэг тэрэг явах аргагүй байсан учир Викентий Петрович «Элст манханд» гэгээтэй хүрэхээр машинаар гарав.

	Тэрээр биеэ цуваараа ороон жолоочтой зэрэгцэн суужээ. Цонх хаалга бин битүү хаасан боловч хүзүү, гар, тэр ч байтугай аманд элс шажигнана. Саяхан л халуун шатаж байсан чинь одоо Нелидов жихүүцэн атирчээ.

	Эргэн тойронд юу ч үл харагдана.

	Машины брезент бүрхүүл элст талын их шуурганаа дэрвэх нь шаагих усанд дэлдүүлэх мэт ажгуу. Жолооч чигээ луужингаар олж явна. Харанхуйлах элсний цаанаас үл ялиг гэрэл ёлтойх нь нар болов уу гэж таамагламаар.

	Би гэж хүн амь насаа хайрлалгүй албан үүргээ зориг гарган гүйцэтгэж явна. Гэвч хэн энэ тухай бичих бил ээ? хэмээн Нелидов бодно. Эргэлдэн хуйлрах их элсийг ардаа орхин өвст талд давхин хүртэл орчноо харахтай боллоо. Алсад тахианы хөл мэт суурь дээр барьсан барилгын дээр хүчит салхин хөх цэнхэр янданг нугачин, газарт наалдуулахыг завдан тахийлгасан үзэгдэв.

	Машин, станцын гол байр луу чиглэн давхина. Нелидов суудлаасаа зууран суух авч, үсчин хэлээ хазчих шахна. Сүрлэг төхөөрөмжийг хүчит салхи хэрхэн тасчин, тулгуур далавчийг нь урж хаяхыг нүд салгалгүй ширтэнэ.

	Аварга том хөх яндан арчаагүйдэн газарт унасныг харж Нелидов уруулаасаа цус шүүртэл хазав. Яндан амь тэмцэх мэт хэсэг дэрвэлзэн байснаа нүсэр том могойн арьс мэт таталдан хөдөлгөөнгүй болов.

	Машин зогслоо.

	Нелидов машинаасаа гаран, урагдаж тасчигдсан эд, хумигдан үнгэгдсэн далавч сэлтийг харав. Одоо энэ бүхэн сүрлэг байгууламжийн сэг төдий болжээ.

	Хүмүүс гүйн дөхөж ирэхэд Нелидов тэргүүнээ огцом өргөн, Куликовыг хараад,

	— Их үнээр олдож байгаа ч туршилтын сөрөг дүн бас ашигтай. Яамны нэрийн өмнөөс турших ажиллагааг хаалаа. Үлдсэн бүх хөрөнгийг энд баригдах хамгийн энгийн ч гэлээ найдвартай улигт дулааны цахилгаан станц барихад шилжүүлнэ гэв.

	— Өршөөгөөрэй, ноён Нелидов! гэсээр канад инженер урагшлан «Электрик пайп компанийн» худалдан авсан эрх, гэрээний тухай яах вэ? гэсэнд

	— Таныг бид багагүй сүйрлээс аварлаа гэж бодож байна. Байцат ууланд, таны сонгосон зам илүү ашигтай бололтой. Бид танай туршлагыг хэрэглэх болно.

	Дараа нь Нелидов Костяд дөхөн, мөрөөр нь тэврээд ихэмсгээр

	— Чи миний найз нөхөр ч, үнэн энэнээс ч үнэтэй! хэмээн өгүүлэхдээ, охинтойгоо харц мөргөлдөхгүйг хичээн, сэмхэн ийш тийш харав. 

	Викагийн халз ширтэх харцнаас нүд бууруулах ч боломжгүй байлаа.

	
ГУРАВДУГААР ХЭСЭГ : ХАР САЛХИ

	 

	Амьдрал, шатар хоёрт

	Адил тал бий нь үнээн

	Амьдрах гэдэг тэглээ ч

	Арай ч тоглоом биш ээ.

	А. Безыменский

	 

	НЭГДҮГЭЭР БҮЛЭГ : Аз турших эрх

	Вика, ажил тарсны дараа зам зуураа дэлгүүрээр дайран, хоёр түнтгэр цүнх юм чирч ирсэн боловч Костягаас түрүүлж ирэв. Гадаах хаалга онгойн танил алхаа гарахыг Вика гал тогооноос сонсон зогсоно. Агния Андреевна «өрөө гэрээсээ» зориуд гарахгүй суух тул гэрийн бүх ажил Викад тохогджээ. Никинтенкагаа хуучин байрнаасаа холгүй хорин дөрвийн цэцэрлэгт оруулжээ.

	Костя, хадмын уужим байранд хоёр залууд гаргаж өгсөн оногдох өрөө рүүгээ оронгуут, хувцсаа ч солилгүй диван дээрээ тэрийн унав.

	Вика өрөө рүүгээ шагайсан боловч юу ч хэлсэнгүй. Адар ширтэж гөлрөх Костя түүний зүг эргэж харсан ч үгүй.

	Вика гал зуухныхаа өрөөнд эргэн ирээд хогоо хаяхаар угаагуурынхаа доод нүдийг татсанаа ганхан гөлрөв. Хогийн савнаас танил дэвтрийн булан цухуйна. Өөртөө ч үл итгэн Костягийн эрдэнэ мэт нандигнадаг дэвтрийг таргаж ирэв. Хожим нэгэн цагт ном болгохыг мөрөөдөн балчир ахуйн «Харилцан жид»-нээсээ эхлээд бүх туурвилаа бичсэн дэвтэр нь энэ билээ.

	Викагийн сэтгэл хүйт даав. Ямар хэцүү юм болж байна вэ?

	Үнгэгдсэн хуудаснуудыг хямгадан тэнийлгээд шатрын энэ их эрдэнэсээ гал тогооныхоо хэрэгсэл дунд нууснаа, гараа угаагаад Костя руу очлоо.

	Хөх цэнхэр яндан бүтэлгүйтэн сүйрсэн, мөн Костягийн ээжийг хөдөөлүүлсэн (Костя, Иван Тимофеевичийн хамт очсон), бас Викентий Петровичийн бие муудсан, эцэст нь болсон эвгүй хэрүүл маргаан энэ бүхнээс болж гэрийн дотоод харьцаа тэсэхүйеэ бэрх болжээ.

	Эр нөхрөө ихэд хүндлэх Агния Андреевна «ургийн холбоогоо ашиглахыг оролдон хадам аа сүйрүүлэх дөхсөн» хүргэндээ хамаг бурууг өгөн, бас Костяг өмгөөлөх Викаг ч үзэж харахаа больсон нь гэр доторх эвгүй байдлын эх сурвалж болжээ. Агния Андреевна унадаг өвчтэй болсон нөхрөө бүрэн асрах нэрээр ачаасаа ч хөндийрчээ. Викентий Петровичийн нүсэр бие нь бэгцийн, сайхан нүүр царай нь хэрхэн түргэн хувирч байгааг харахад ч айдас хүрмээр. Эмч нар аажимдаа зүгээр болно гэцгээгээд люминал бичиж өгчээ. Агния Андреевнагийн эрчимтэйгээр цуглуулсан эл эмийн хэмжээг үзсэн ямар ч хүн гайхахгүй байж чадахгүй биз.

	Викентий Петрович хялбархан учрыг олсон гэх боловч их үглээ, биеэ чагнаач, уцаар ааштай болжээ.

	Вика, Костяг харснаа санаа алдав. Түүний байдал аавынхаас нь хөнгөн гэж үү дээ!..

	Вика гал тогооныхоо өрөөнд хоол зэхэв. Костя тэр хоёр гоёмсог зураг, дэгжин финн мебельтэй өрөөнд хамт хооллохоо хэдийн больжээ.

	Костяг дуудсан авч тэр огт хөдөлсөнгүй. Шийдмэгээр гараас нь татвал сая босон толгойгоо ганзагалан дуулгавартайяа дагав. Вика уйлчих шахаж байлаа.

	Дахиад л юу ч идсэнгүй. Ажил дээрээ ч (Вика түүнийг ажиглаж байжээ) хооллолгүй, бүтэл муутай болсон нөгөөх барилга байгууламжийнхаа зураглалыг дэлгэн дүнсийн суугаад тэвчээртэй гэгч нь засварлан байжээ.

	Викентий Петрович энэ тухай сонсоод ихэд дургүйцэн

	— «Зөрүүд зан гэгч тэнэгүүдийн хаяг мөн»! гэж Княжнин хэлдэг байсан юм, Та нар ч мэдмээр юм! гэв.

	Тэрээр Костягийн оронд инженер Верейскийг төсөл зохиох хэсгийн ахлагчаар томилох хүсэлдээ ч хүрч авчээ.

	Ийнхүү Сергей Александрович дахиад хамт ажиллах болж, Костяг цахилгаан яндангийн тухай ямар нэгэн зүйл сэдэхийг хориглон цагдаж байх үүрэгтэй болжээ.

	Вика болон Костягийн хамт зүтгэгчид, бүр ондоо шинэ зүйл шийдэх хэрэгтэй болов. Элст манханд дулааны цахилгаан станц барьж эхэлжээ. Цөл дамнуулан түлш хүргэнэ гэдэг л том асуудал болж байв. Төмөр зам, засмал зам тавих, түүгээр ч тогтохгүй ойролцоох уурхайгаас хий дамжуулах хоолой татах тухай янз бүрийн төсөл хэлэлцэж, энэ бүхний аль нь ч тэр асар их хөрөнгө мөнгө шаардаж байлаа. Гэтэл нарны үнэ өртөггүй эрчим хүчийг ашиглах ямар хялбар дөхөм байгаа вэ! Гагцхүү Викентий Петрович гэр бүлэрхэг байдалд орж гэм зэмлэл хүлээхгүй гэсэн үгээр хаацайлан «цахилгаан янданг» үргэлжлүүлэн турших тухай сонсохыг ч хүсэхгүй байлаа. Костя ийнхүү харьяа яамныхаа хана туургыг дэмий л мөргөн буцсаар байв. Бүтэл муутай зохион бүтээгчдийн нэг нь түүний охин шүү дээ!

	... Костя тавагтай хоолоо түлхчхээд нэг ч үг хэлэлгүй сууна. Түүнд гэр бүл, ажил, шатар «бүгд ижил» болсныг Вика олж харлаа. Тэр «эвдэрч, бөхөх нь энэ үү... 

	Костяг юу ч үл идэн дэмий л суух зуур, Вика өрөөндөө орон мөрдөн байцаах албаны «мундагчуулаас» дутахааргүй чамбай нэгжлэг хийсэн нь талаар болсонгүй!

	Вика, баглаа эм гартаа барин хэсэг зогссоноо сэтгэл түгшин, боодол, боодлоор нь тоолж эхлэв. Үүнийг ээжээс ав аа юу? Эсвэл өөрөө унтуулах энэ эмийг «үхлийн тун»-гаар нь олж ав аа юу? хэмээн бодсоноо сэжиглэн шидэж орхив. Тэгснээ, шүүрч аваад гагцхүү бүсгүй хүн л чадахуйцаар сайтар нуув. Тэгээд ялдамхан инээмсэглэсээр гал тогооныхоо өрөөнд эргэж ирэв.

	Вика, юу тохиолдсоныг ойлгоод зогссонгүй, Костяг өөрийг нь ойлголоо. Үүнд л эр нөхөртөө хайртай эмэгтэйн хамаг увдис орших болой. Гайхам энгийн төлөвлөгөө бодолд нь орж ирэв.

	Ширээн дээрхээ хураах зуураа өнөөдөр хүүхдийн цэцэрлэгт, Никитенка дээрээ очих ёстой, дуудсан гэж хэлэв. Цэцэрлэгийн хүмүүжүүлэгч эмэгтэй Викад хуралтай гэж үнэхээр хэлсэн боловч хоёулаа ир гээгүй билээ. Үүнийг өөрсдөө шийдэх хэрэг. Хоёулаа бол бүр сайн биз дээ! Костя юу ч үл өгүүлэн, тун хүлцэнгүй дагана. Гүн бодолд дарагдах мань залуу хурал дээр ганц үг унагасангүй.

	Хурал нэлээд сунжирсанд хүүхдүүдийг унтуулахаар хэвтүүлжээ. Энэ нь ч зөв байсан биз. Хүүхдүүдийн сэтгэлийг дэмий хөдөлгөөд яах бил ээ!

	Вика эл хуль гудамжаар бүхнийг умартан мэлрэх Костяг хөтлөн алхана. Хашаанд нь, тэдний учрааны газар «Хар булан! байсан барилга руу гэнэт дагуулж аваачив. Костя энэ бүхнийг дэлгэрэн дэлбээлэх голт борын дэргэдэх хэзээний танил сандалд суухдаа л сая анзаарчээ. Цонхоор нь туранхай муур гарч орж байсан, буулгаж гүйцээгүй байсан нөгөө байшин алга болж, буурин дээр нь тоглоомын талбай байгуулжээ.

	— Болзоонд хайрт залуугаа шатартай ирэхийг, өөрийгөө хүндэлдэг ямар ч эмэгтэй тэвчихгүй гэж хэлж байсныг минь санаж байна уу? гэж Викаг асуухад

	— Шатар хаана байна? хэмээн Костя гэнэт асуув.

	— Хар даа, нөгөө соронзон шатар чинь энэ байна. Хөлөг дээр онц сонирхолтой байрлал байгаа! Чи энэ уран бодлоо гүйцээхгүй юм уу?

	— Ямар уран бодол?

	— Найдваргүй шахуу байдлаас ганц ч солио хийхгүйгээр бэрс, тэмээ морьтойгоо байж жидэнд орох зоригтой бодол!

	— Чи яаж мэдсэн юм бэ?

	— Би, би юү, нэг дэвтрээс хэмээн Вика нөхрөө зальжнаар ширтэн өгүүлэв. 

	Костя дооглонгуй мушийснаа

	— Чи тэр дэвтрийг үзсэн байх ёсгүй л юм сан.

	— За тэгвэл хар, чиний дуусгаагүй этюдийн чинь байрлалыг өрөөдөхье л дөө. Чи бэрс, тэмээ морьтой үед жид хийхийг хүс ээ биз дээ.

	— Миний мөрөөдөж байсан биелшгүй зүйлс бага гэж үү дээ!

	— Мориороо дэмжүүлэн бэрс, тэмээ хоёроороо хамгаалан хэрэмлэх гэдэг аргагүй биелэгдэшгүй зүйл байх даа! гэхэд Костя мөрөө хавчсанаа хөлөг рүү яаран суув. 

	Вика зохиогчийн санааг няцаах нүүдлүүдийг үзүүлж эхлэв. Костя эхлээд дуртай дургүй хариулж байснаа, баахан сэргэж эхлэв. Тэгснээ нэг газар ихэд бодлогоширсноо:

	— Арай өөрөөр оролдмоор юм байна.

	— Бүү оролд!

	— Тэгсэн ч гэсэн ... 

	Өчүүхэн хөлөг дээрх шатраа өрж эхэлтэл муур үсрэн гарч ирэв. 

	Костя:

	— Бас л золбин муур уу? хэмээн үглэснээ, — Байз энэ чинь өнөө муур маань байна шүү дээ! гэв.

	— Манай муужгай юу? хэмээн Вика инээмсэглэлээ нууж ядан гайхаж сууна. Вика өөрөө энд авчраад сандлаас уяж орхисон байжээ.

	Нелидовынд байх зуураа нэлээд хүч орсон муужгай өвдөг рүү нь үсрэхийг завдан Викагийн гарыг шөргөөн байв.

	— Хүлээ, Муужгай. Энд шатар байгааг харж байна уу... 

	Костя хожигдохгүйг хичээх хүслэндээ захирагдан, Вика, муур хоёрынхоо хамт үүр цайтал суув. Голт борын навчсыг нэвтлэх гудамжны гэрэл үргэлж өөрчлөгдөх хөлөг дээрх байрлалыг гийгүүлнэ. Нарны түрүүчийн туяа тусахуй хөлөг дээр доорх байрлал буй болов.51

	— Алив үзүүлээч, яаж тэнцэж байна? гээд Вика Муужгайн сахлаг нурууг илбэн сууна.

	Костя үзүүлж эхлэв.

	— Эхний байрлалд мадаар заналхийлж байгааг харж байгаа биз дээ! 1... Бf3 + Мориороо 1.Ме3 + шалан бэрсээ солиход хожигдоно. 1 ... Тe3 2. Б:d1 Тd1. 3. Т:е3 с3

	4. а7 Тf3 + 5.Нg1 Нс4

	— Тэгвэл ноёноороо л нүүж дээ.

	— Маш зөв. Вика! Сүрхий эр! Аль эсвэл Муужгай чамд хэлчхэв үү?

	— Хэн, хэнгүй л хэлсэн байх!

	— 1. Нg2 Бd2 + хар гагцхүү шалах л хэрэгтэй. Эс бөгөөс 1 ... Бе2 + 2. Тf2 Нс6 За7 Нb7 4аb + На8. 5. Ба1

	Тb2 6. Ба5 гэж тоглоно. Энэ байдалд цагаан бүр хожих ч боломжтой байна.

	Хэрэв хар 2... Бе4 + гэвэл 3.Нg1 Нс6 4.Б:с1 ойлгомжтой биз? Иймд бид тэмээгээрээ хааж тоглоё. 2. Тf2 Хар аюулгүй байдлаа хангахын тулд юуны өмнө бэрс гаргахаар явалгүй цагаан хүүг тогтоох арга эрэх шаардлагатай боллоо. 2 ... Нс6

	— Ойлголоо, ойлголоо гэсээр Вика нүдээ зальжнаар онийлгон толгой дохин сууна.

	— Тэгсэн ч бид өрсөлдөгчийнхөө ноёныг Суворов шиг "зальжнаар аргалж" дөнгөнө За7 Нb7 4 а6 + На8 Мадаар далайлган нэгдүгээр хөндлөөр бэрсээ чөлөөлж авъя. Харж байна уу? 5. Ба154

	Харж байна. Чиний бэрсийг а5-д хөллүүлчихгүйн тулд тэмээгээрээ хаах хэрэгтэй болж дээ.

	Эр хурга! 5 ... Тb2 Нэгдүгээр хөндлөн шугам бүрэн чөлөөлөгдлөө. Эхлээд дөрвөн бод байрлаж байсныг санаж байна уу? Тэгэхээр одоо 6.Бh1 гэх боломжтой боллоо. Харын толгой дээр аянгын хар үүл хуралдлаа! Цагаан бэрснийхээ хөлийг нээн зайцахад хар яаж хамгаалах вэ? Гагцхүү 6 ... Бd11гэж цагаан ноёны хөлийг хязгаарлахын чацуу бэрсээ солихыг эрэлхийлэх л үлджээ. 

	Гэсэн ч цагаан их шаргуу хамгаална". 

	“Зөрүүд зан гэгч бол тэнэгүүдийн хаяг” гэдэг байх аа.

	— Тийм ээ, тэгдэг. Харин бид шаргуу зангийн тухай ярьж байна шүү дээ. Шаргуу зан хүчтэний илд гэлцдэг.

	— Тэгвэл тэр илдээр чинь дахиад нэг цавчаад үзье. 7. Тg1 Одоо хар d2-оос шалж чадахгүй Бe2 + гэвэл удаах шалаанаас сэрэмжлэн мориороо хаана. 7 ... Бf2 + 8. Мf211

	— Хар аа, Вика аа! Ямар гайхалтай байдалд хүрэв ээ! Ганц ч солио хийсэнгүй, ёс болсон «хишиг хүртээлт» ч байсангүй. Гэсэн ч цагаан хамаг хүчээ хуримтлан хөвчирчээ. Мултлаад үз л дээ! Хар ноён үхлийн хүчит цохилт нүд ирмэхийн зуур хүртэнэ, мултрахгүй гэхээр цагаан жидэнд! Болчихлоо шүү, Вика минь! Болчихлоо. Ойлгож байна уу, хайрт минь! Их баярлалаа хонгор минь.

	— Баярлалаа? Надад уу? Харин чамд баярлалаа! гээд Вика урьдынх шигээ сэгсгэр үстэй толгойг нь тэвэрч аваад, учиргүй үнсэж гарав.

	— Ичгүүргүй лүдүүд. Үнсэлдэх газраа олж дээ. Өнөө золбин муур шив дээ, К - шь! хэмээн хашаагаа шүүрдэхээр гарч ирсэн цэвэрлэгч авгай бавтнана.

	Костя, Вика хоёр баахан зовсон байртай боловч баяр хөөртэйгөөр муужгайгаа тэврэн гэрийн зүг хөтлөлцөн алхлаа. 

	Гайхсан цэвэрлэгч авгай дүрлийн харсаар хоцров.

	Кремлийн их ордны Георгийн танхимд хөл тавих завшаан Костя Куликовт олдлоо. Нүд гялбуулах аварга, болор цэцгэн дэнгүүдийн дор толь шиг гялалзах царсан шалан дээгүүр алхлахдаа гантиг ханан дээр нь бичигдсэн Ялгуулсан Георгийн загалмайт гвардийн анги, нэгтгэлүүдийг уншиж явлаа. Бас Бородины тулалдааны тухай, Кутузовын тухай, Наполеон хэрхэн Оросын цасан дундуур зугтаасан тухай бодно.

	Зэргэлдээх Анир хэмээх танхимын хээ хуар болсон гоёмсог адрыг харж нэгэн цагт нүсэр алтан өмсгөлтэй хаад ноёд, оймс, хантааз өмсөж хиймэл үс тавьсан далайн чанадаас ирсэн эрчүүд, том үстэй дээлтэй газрын эзэд, таазных нь хүнхэр дотроос хэрэгт дуртай хатагтай нарын цухалзах нүүр царай тэргүүтнийг тод гэгч нь төсөөлөн бодно.

	Костя хурлын танхим руу явах зуураа алдарт гантиг шатны дэргэдэх ханыг эзлүүлэн зурсан «Куликийн тулалдаан» гэгч гайхамшигт зургийг гүйлгэн харав. Тэнд байгаа улайрч улангассан хүмүүсийн дүр, морьд, өндөрт өргөгдсөн сэлэм жад тэргүүтнийг хараад... ийм дайчин сэтгэгдэлтэй индэрт гарвал зүгээр сэн гэж Костя бодно.

	Зохион бүтээгчдийн их хурал явагдаж байгаа Кремлийн ордны энэ танхим барагдашгүй урт тул арын эгнээнд суугчид хурлын тэргүүлэгчдийг ялган танихад бэрх аж. Гэсэн ч радио багаж хэрэглүүрээр сайн тоноглогдсон танхим энэ бүхнийг бүрэн нөхөж өмнөх ширээнд нь суулгасан чихэвчээр хүссэн хэл дээрээ хүмүүсийн юу ярихыг сонсож байв.

	Костя индэр лүү алхахдаа зүрхээ хэрхэн хүчтэйеэ булгилахыг мэдэрч байлаа. Индэрт хүрээд эргэн хармагц үзэгдсэн олны царайг хараад улам ч балмагдлаа. Юу хэлэх вэ? Юунд уриалах вэ? Бэлэн бичээтэй зүйлээ уншина гэгч ямар дорой хүчгүй байдаг бил ээ! Костя гэнэт бичсэнээ харалгүй ярихаар шийдэв.

	— «Зохион бүтээгч» гэдэг үг бахдалтай сонсогдож байгаа биз! гэж үгээ эхэллээ. Бидний хэн нь ч гэсэн тэгж хүсэх сэн. Харамсалтай нь одоо «зохион бүтээгч» гэдэг энэ үг маань нойтон хамуу шиг салдаггүй, хэнд ч хэрэггүй яршигтай этгээдийн нэр хоч төдий юм шиг болжээ (Танхимд сайшаангуй дуу шуугиан үүсэв). Зохион бүтээгч бидэнтэй тэсрэх аюултай бодис мэт харьцах болжээ. (хүмүүс инээлдэв) Энэ ч зөв юм! (гайхширан гүнгэнэцгээв). Зохион бүтээгчид шинжлэх ухаан техникийн дэвшлийн бялт бус уу (сэтгэл хөнгөрч санаа амарсны чимээ дуурьсав) Бялтгүй бол ямар ч дэлбэрэлт болдоггүйг тэслээч мэргэжлийн хүн бүр ойлгоно. Тэгвэл шинэ бүтээл үгүйгээр дэвшил хөгжил байж болохгүй нь техникийн залуур дээр сууж буй хэнд ч гэсэн илэрхий. Чухам шинэ бүтээл гэж юу вэ? Саруул ухаан уу, аль эсвэл хөлс асгаруулсан нөр их хөдөлмөр үү? Ер нь бүтээлч авьяас чадвар гэж юу вэ? Авьяас билиг, зүтгэл хоёрын нэгдэл байх ёстой. Тэгэхлээр шинэ бүтээл гэдэг бол саруул ухаан, хөдөлмөр хоёрын үр мөн. Шинэ бүтээл бол энгийн нэгэн олдвор биш. Энэ бол эрэлт хайлт! Анхны оролдлогоор бүх зүйл бүтчихнэ гэж байхгүй. Анхны оролдлогоор бүтчихсэн зүйлийг тохиолдлын чанартайд үзэж, чухам яагаад ийм амархан бүтчихэв гэдгийг тодорхойлоход бэрх байдаг гэж үздэг нэрт эрдэмтдийг би мэднэ. Урт удаан бүтэлгүй туршилтын дүнд, илэрсэн шалтгааныг нь засаж арилгасаар амжилтад хүрсэн тэр бүтээл л бат найдвартай, тохиолдлын зүйл биш болно! Эндээс үзэхэд бүтэлгүй оролдлого гэгч бас ач холбогдолтой байх нь ойлгомжтой байна. Амжилтад хүрэх зам, алдаа эндэл сорилт хаалтаар дүүрэн байдаг бус уу? Тиймээс алдах эндэх, аз турших, түүгээр ч үл барам бүтэлгүйтэх эрхтэй байх ёстой бус уу. (зөв гэх сайшаангуй дуу танхимаас сонсогдлоо) Зарим нэгэн «Хойчоо хэт бодогчид» анхны оролдлого бүтэхгүй болохтой зэрэг л туршилт хаах, зогсоохыг яарах юм. Ийм явдал надтай тохиолдсон гээд төлөөлөгч Куликов Элст манхнуудад цахилгаан яндантай нь тохиолдсон гашуун учрал, «нэвтэршгүй бэрх яамны хана туурганы» тухай нэгд нэггүй ярилаа.

	Тэргүүлэгчдийн байранд суух Викентий Петрович анхааралтай сонсох дүр үзүүлэвч дотроо хорсон бухимдаж байв. Тэрээр нэрийг нь заан дурдах үед тэвчиж чадалгүй мөрөө хавчив. Үүнийг нь танхимд суугчид бүгд ажиглажээ. Хэн нэгний «Гутамшиг!» гэх дуу ч гарлаа. Хурал удирдагч босож, ердийнхөө сүрлэг дүрээр сэтгэл нь хэт хөөрсөн төлөөлөгчийг буруушаав.

	— Ганц надтай ч ийм явдал учирсан юм биш ээ. Шинэ бүтээлийн тун өчүүхэн хэсгийг үйлдвэрлэлд ашиглаж байна. Бас тэнд «нэвтрүүлж байна» гэдэг аятайхан үг байгаа биз! Үнэн хэрэг дээрээ хүнд хүчир эсэргүүцлийг даван хэрэгжиж байна. Яагаад ийм байдалд хүрэв? Шинэ бүтээлийг хэрэгжүүлэхэд (арай оносон нэр: улсаас гадна зөвхөн зохион бүтээгчид л анхаарахаас бус үйлдвэр, албан байгууллагын удирдах хүмүүс, хөдөлмөрийн хамт олон сонирхохгүй байгаад хамаг учир оршиж байна. Энэ наазгай явдлаас болж улсын сая сая хөрөнгө алдагдаж байна. Яагаад шинэ бүтээл нэвтрүүлснээс орох хөрөнгөнөөс үйлдвэрийн газрын шагнал урамшлын фонд байгуулж болдоггүй юм бэ? Яагаад, техникийн шинэ шинэ ололт амжилт хэрэглэснээр улсад орох тэр их хөрөнгөнөөс татгалзах учиртай юм бэ? гэсэн асуултаар Куликов яриагаа төгсгөв.

	Сандлын чөлөөгөөр суудал руугаа явах замд нь инээмсэглэл дүүрэн царай, хөгжөөн дэмжсэн харц, түүгээр ч үл барам гозойлгосон эрхий хуруу хүртэл харагдаж байлаа. Тэрээр тэргүүлэгчдийн байр луу эргэн, Викентий Петровичийн «Баярлалаа, охин минь! Хувь заяа минь намайг аятайхан садангаар шагналаа даа!» гэж өгүүлэх шиг болж байгаа зэвүүхэн царайг нь харж чадсангүй.

	 


ХОЁРДУГААР БҮЛЭГ : Викторийн ялагдал

	 

	— Хэлло! Костя гэж биеийн тамирын тод өнгийн хувцастай баясгалант канад эр чангаар өгүүлээд, Костягийн ар шилэн дээр цочтол нь алгадаад авав.

	Би яг л америк хүн шиг байгаа биз? хэмээн нүүр дүүрэн инээмсэглэх Александр Максимович асуугаад чемоданыг нь авч газар тавиад Костягийн араас онгоцноос бууж ирсэн Викагийн гарыг үнслээ. Дөнгөж буусан замын хувцастай хоёр маань амралтын дэгжин зорчигчдын дунд содон үзэгдэнэ.

	Нэлээд зайтай, унтлагын өмсгөлтэй төстэй тод өнгийн гоёмсог хувцастай хархан үстэй бүсгүй баясгалантай инээмсэглэн зогсох нь нэг л танил зүс санагдав.

	Тэрээр гараа урагш сунган элэгсгээр гозгонуулав. Үймэлдсэн олны дундуур дөхөж очтол

	— Танилцацгаа, миний эхнэр Зоя гэж ван дар Ланге өгүүллээ.

	Таныг Сергей Александрович Верейскийгээс шатрын мэндчилгээ авчраа болов уу гэж найдаж байна гэж нүдээ шоглонгуй онийлгон өгүүлэв.

	— Зоя Крейцер уу? гэж Костяг гайхахад

	— Ван дер Ланге гэж залрууллаа.

	«Хэдийдээ эд амж аа вэ?» гэж Костя бодно.

	— Харж байгаа биз дээ? Танай орноор бас ч зүгээргүй явсан байгаа биз? хэмээн Александр Максимович өгүүлснээ, — Би одоо танай оронтой бас гэр бүлийн холбоотой болоод байна гэв.

	— Тэгсэн мөртөө Америкийн иргэн болж байдаг гэх зэргээр үг хаялцсаар нислэгийн талбайг өнгөрөөн онгоцны буудал чиглэлээ.

	— Флоридын тэнгэрийг хар даа. Танай дундад Азийн тэнгэр шиг номин цэнхэр байгаа биз? гэж ван дер Ланге өгүүлнэ.

	— Танай яндан бас хөх үү? гэж Викаг асуухад

	— Үгүй ээ гэж Зоя нөхрөөсөө урьтан хариулаад, — Тэнгэр дэх мөнгөлөг чавхдас л гэсэн үг. Маш гоё! Жуулчдын анхаарлыг их татдаг юм... гэв.

	— Удахгүй өөрсдөө үзнэ гэж ван дер Ланге амлана.

	Тэд онгоцны буудлаас гаран машины зогсоол руу чиглэлээ. Төрөл бүрийн маркийн машинуудыг ойр ойрхон эгнүүлэн зогсоосныг харахад нэг дор бөөгнөрүүлсэн зүсэм бүрийн адуу шиг бөгөөд хаагуур нь яаж шиг гарч болохыг төсөөлөн бодоход ч бэрх.

	— Яаж машинаа олдог юм бэ? гэж Викаг сонирхоход

	— Өө энэ амархан гээд Зоя инээд алдсанаа, — Антенуудаа нүдэнд содон тусахуйц ямар нэг зүйл өлгөчихдөг юм. Тэр хар аа! Хүүхэлдэй, хажууханд нь консервын лааз ч байна. Миний машин дээр ... юү бий гэж санана? Мөнгөлөг өнгөтэй гонзгой хийн бөмбөлөг байгаа. Та хоёрын янданд зориулсан юм. Сашагийнх дээр мөн ижил тэмдэг бий!

	— Та нар тус тусдаа машинтай ирсэн юм уу? гэж Викаг гайхахад

	— Тэр нь дээр. Харчуул ачаа тээшээ аван, цэцэн мэргэн яриагаа дэлгэж яваг. Харин би танд одоо юу их өмсөж байгааг ярьж өгье. Далимд нь хэлэхэд миний хүлэг үнэхээр аргамаг мустанг гэдгийг үзэх болно. Би түүгээрээ орост ярьж заншсанаар цагт 170 км хурдалдаг. Манай энд бол миль-ээр хэмждэг.

	Бүсгүйчүүд шувтан хэлбэртэй, дүүлэн одохыг завдалхийлэн биеэ хураасан мэт навтгар, час улаан машины дэргэд ирэн зогслоо. 

	Зоя, агаарт дэрвэх мөнгөлөг бөмбөлгийг тайлан, түгжээгүй байсан өргөн хаалгыг нь нээн:

	— Бид нүд ирмэхийн зуур л зочид буудал хүрчихнэ. Тэгээд хувцсаа сольчихоор чинь далай руу явцгаая. Флоридад ирээд усанд нь умбахгүй явна гэдэг Ромд очоод хамба ламын бараа харахгүй буцсантай адил гэж Саша ярьдаг юм гэж хэлэв.

	Куликовынхан тавьсан саналаас зөрсөнгүй. Викад Америкийг тал бүрээс нь харахад сонин байлаа. Далай дээрх хачин гайхалтай мянга түмэн нүдэт чулуун баганууд, майами үндэстний орон сууц, байгалийн гоо сайхан зэрэгт Вика алмайран, Зоягийн хэдийнээ ярьж амжсан Ниагарийн хүрхрээ шиг санагдана. Ер нь хөөрхий Викагийн толгойд үзсэн харсан бүгд хутгалдаж гүйцжээ.

	— Хүмүүс ердөө л байгалийн сайхныг хуулбарлан дуурайдаг шиг надад санагдах юм гэж Зоя хэлснээ, — Саша бид хоёр «Электрик пайп компани»-ийн салхин станц барих газар сонгохоор үүгээр түүгээр явж байхдаа Юта уулын «Хөшөөт хөндийд» очсон юм. Элгэн чулуун ханат бүхэл бүтэн хот суурин гэсэн үг! Энэ сүр бадруулаад байдаг барилга байгууламжаас ер дутахгүй гээд л бодоод үз дээ. Жигтэй хачин чулуун дүрснүүдийн засаж янзалсан юм шиг шаталсан пирамид хэлбэртэй суурь. Энэ бүхнийг байгаль өөрөө салхиныхаа хүчээр бүтээжээ гэж ярив.

	«Мустанг машин зочид буудлын өмнө зогслоо. Алтан хиазтай хувцас бүхий нүсэр хар эр ёсорхуу гэгч нь гарч ирээд машины хаалга нээлээ.

	Вика, үүдний өрөөнд ормогц сэрүү татахыг үзээд анхны салхин станцынхаа машины танхимд гардан тавьсан сэнсээ саналаа.

	Викад шаргал үст үйлчлэгч их зуйрганаар түлхүүр гардууллаа.

	Энэхүү гоёмсог өрөөнд өргөн ор, зузаан хөшиг, бүтээлгээс нь эхлээд ханан дээрх учир үл ойлгогдох хийсвэр зураг тэргүүтэн цөм цэнхэр өнгөтэй ажээ. Нэг ханыг нэлд нь эзэлсэн цонхоор их тэнгис, гайхам хөх тэнгэр харагдана.

	Зоя шинэ найз бүсгүйдээ, юу өмсөж зүүвэл тохиромжтойг хичээнгүйгээр хэлж зөвлөнө.

	— Бие шарах газар хоёр саравч ол гэсэн хэмээн Зоя шулганана.

	Нүд эрээлжлэм өнгө бүрийн өмсгөлтэй хүмүүс, алаг эрээн шүхэр тэргүүтний дундах энэхүү саравч нэлээд өндөр бөгөөд түшлэгтэй сандал тавихад зориулагдсан модон тавцантай ажээ. Олны сэтгэл татах энэ газрыг өнгийн харвал, хаа нэг өндөрт хөөсрөн давлагаалж цалгар нэгийг умбуулан наадах тэнгисийн эрэг, үймэн бужигнах хүрэл биет хүмүүс, ундуй сундуй хаялсан эд агуурсаар дүүрэн шуугиант орчлонгийн энэхэн хэсгийг зааглах мэт үзэгдэнэ.

	Бага үдийн хэрд хоёр дахь удаагаа хооллон шоштой шөл, ногоон хачиртай орос маягаар шарсан мах, халуун кофе, мөхөөлдөс идэж уумагц шууд явахаар шийдэцгээв.

	Вика, зэргэлдээ ширээнд суух үнэтэй ч гэсэн үрчийсэн хувцастай цэлхгэр тарган эрчүүд, хээнцэр хиймэл үстэй түхгэр цээжтэй годойсон хатагтай нар сархад их хэрэглэж байгааг ажиглана.

	— Хөнгөн хооллогсод! гэж Зоя учиртайхнаар өгүүлснээ хатагтай нарын зүг толгой дохилоо.

	Зам, алсыг чиглэн дурайн одох Америкийн зам! Хоорондоо огт огтлолцохгүй бие биедээ алгуур шилжих толгой эргэм олон салаа хар зам, байр байшин дээгүүр тавигдсан домогт гүүр зэрэгт үй олон утга уянгын шүлэг найраглал зориулагджээ.

	Халуунд сульдсан негрээр «Мустанг»-аа зочид буудлын дэргэдэх хөлсний зогсоолд хүргүүлээд цааш Александр Максимовичийн «Кадиллак» машинаар явцгаав.

	Вика биеэ барьж чадалгүй тэдний машиныг магтаж орхив.

	— Зээлээр гээд Александр Максимович санаа алдсанаа, хэрэв надад цалин өгөхөө байчихвал «Мустанг» хөөрхий нэг муу пүүсийнхээ төлөөлөгчтэй арилах байсан, «Кадиллак» бол «электрик пайп компани»-ийх. Аавд цус харван ажлаа хийж чадахгүй болоход нь бурхны ивээлээр надад дамжиж ирсэн юм. Би одоо аавынхаа оронд пүүсийн нэг даамал болсон.

	— Өнөө «нарны акц тань юу болж байгаа вэ?

	— Костя найз минь! Өнөөдрийн та нарт үзүүлэх зүйлээр бол зөвхөн нарныхаар тогтохгүй одод ертөнцийн ч акц гаргаж болно.

	Костя дүнсийн дуугаа хураан сууна. Элст манханд болсон золгүй явдлын дараа шаналан байж хийсэн бүх засварыг оруулан, америкчууд флоридад цахилгаан янданг хэрэгжүүлжээ. Нэгэнт америкчуудтай гэрээ хийсэн болохоор Костя ч бас хамаг мэдээ баримтаа яамаараа дамжуулан шилжүүлсэн ажээ. Костя туршилтаа эх орондоо үргэлжлүүлэх гэж зүтгэж байсан нь зөв байжээ гэдэг одоо нэгэнт тодорхой боллоо.

	Костя замын хоёр талаар өнгөрч байгаа орчноо ажиглаж эхлэв. Бүхэл нэг тивийг үр шимээрээ хангагч цэцэрлэгийн хажуугаар давхин өнгөрлөө. Дараа нь битүү ногоон навчсаар бүрхмэл аварга дал модод жирэлзэх боллоо.

	Зоягийн хэлснээр дал моддын араарх намгархаг хөндийд Эверглейдсийн улсын парк оршдог ажээ. Энэ хөндий янз бүрийн хэлбэртэй ногоон мөсөөр хучмал тэнгис лугаа адил үзэгдэнэ. Үй түмэн нуур, шалбааг, дов сондуулын дундаас хөх цэнхэр огторгуй тольдох сонин. Намаг, тэнгэрийн хаяа тэнгисийн мандалд нийлэн хөхрөх алс хүртэл үргэлжилжээ.

	Тэнгэрийн хаяанаа хар үүлс хуралдан зангирч байснаа түдэлгүй нөмөрч ирэв.

	Ван дер Ланге нөмрөн ирэх хар үүлнээс зугтах мэт ихэд шамдан хурдална. Нээлттэй цонхоор салхи сэрхийхэд товч даран цонхоо хаав. Бүгчим халуун болохоор нь сэнс ажиллуулаад тавлаг явцгаах боллоо.

	Модод замын хоёр талаар улам түргэн жирэлзэнэ. Костяд гэнэт нэгэн аварга дал мод давхин өнгөрөхөөс нь өмнө дарж унах нь гэсэн бодол харвах тэр агшинд машин хөндөлдөн зогсов. Ван дер Ланге цааш замдаа орон одох зуураа 

	— Сервомоторгүй байсан бол би амжаагүй ээ гэснээ, — Бид амжихгүй нь бололтой гэж нэмэв.

	— Юу амжихгүй гэж? хэмээн Викаг хөгжилтэй асуухад

	— Виккигээс зугтаж хэмээн битүүлэг хариулав.

	— Надаас уу? гэж зочин бүсгүйн гайхахад

	— Та нарын ирсэнд зориулан Карибийн тэнгист үүссэн хар салхийг Викки, Виктори гэж нэрлэсэн бололтой. Хар салхинд эмэгтэй хүний нэр өгдөг заншилтай юм гэв.

	— Аа тийм вий?

	— Тийм ээ, танай тэнд маэстро Верейскийн хүлээж байсантай адил бид ч гэсэн салхи болохыг хүлээж байсан юм.

	— Биднээс аль болох хэцүү байрлал сонгож авахыг шаарддаг сан гэж Зоя өгүүлэв.

	Энэ мөчид аялагч дөрвийн нүдэн дээр саргар их үндэстэй аварга дал мод ховх үсрэн шидэгдэж зам хөндөлдөн унав. 

	Александр Максимович арай чарай тойрон, саглагар навчсыг нь нухчин дайрч өнгөрөв.

	— Пүү! гэснээ, — Танкаар л явбал аюул багатай юм шив ... гэв.

	Намгийн дээгүүр шуугих хуй салхи нуур, тогтоолын усыг дээш хуйлруулан сорж, нүүгэлтэх үүлэнд тултал усан багана босгоно.

	Энэхүү үхлийн аюулт хуй салхинд дайрагдсан бяцхан байшин нүд ирмэх зуур сүйдлээ. Шаргал өнгийн дээвэр ховх үсрэн зам дээр унан бөмбөрлөө. «Кадиллак» машин дахин учирсан энэ гэнэтийн саадыг арай гэж тойрч гарлаа.

	— Яг л мастер Верейскийн өрсөлдөгчдөө сонгон авдаг нөхцөл мөн дөө гэж Ван дер Ланге хэлэв.

	Ван дер Ланге «Зогссон нь дээр» гэж Зоягийн зөвлөхийг үл хайхран Ван дер Ланге «Кадиллак»-аа хурдлуулсаар байв.

	— Торнадо, Америк орны байгалийн гамшгийн нэг дээ. Энэ гамшгийн үед гол мөрөн үерлэж, гүүр хаалт хашилтаа урсган, хот тосгон усанд автдаг. Бид уг нь торнадогийн тухай урьдчилсан мэдээ авсан л даа. Тэгэхдээ цаг уурынхны мэдээлснээр бол маргааш болох ёстой. Энэ цаг уурынхан гэж үргэлж алдаж байх юм даа гэж хэлэв.

	Өндөр ачаатай онхолдсон машины дэргэдэх хүмүүс өчүүхэн боловч хоргодох газар эрэлхийлэн бөхийн зогсоцгоох нь хөл доогуураа юм эрэх мэт.

	— Том дэрвэгэр юм ч аюултай байна шүү гэж канад эр өгүүлбээс

	— Том дэрвэгэр ий? гэж Вика давтан асууснаа, — Яндан чинь яагаа бол? гэхэд

	— Өө тэр үү? Бүү санаа зов гэж ван дер Ланге цовоолог өгүүлэв.

	Салхи цаг үргэлж чиглэлээ солино. Гэнэт хажуу бөөрнөөс салхи шавхуурдан, бороо асгатал, өмнө нь бас мод уналаа. Зам, борооны түрүүчийн дусаалд тослогдсон мэт гулсамтгай боллоо. Ван дер Ланге жолоогоо улайран мушгих авч, автомобиль толигор мөс шиг зам дээр аргагүйтэн шарвана. Сервомотор ч тус болохгүй байв. «Кадиллак» хөндөлдөн ирснээ дороо эргэлдсээр замын хажуугийн шуудуу руу гулсан оров. Зорчигчид сэгсчигдэн байснаа, урагш шидэгдэн Вика, Зояг, Костя Ван дер Лангег мөргөв.

	— Амар тайван өнгөрлөө гэж Канад эр цовоолог дүр үзүүлэн өгүүлснээ, — Жолоо маань мөргөлтөөс сэргийлсэн нуман хамгаалалттай биш сэн бол ч үнэн алдартны сүмд үдэлтийн дуугаа уншуулахаар байлаа шүү. Ээж минь надад, Монреальд, цагаач хар ламаар загалмай зүүлгэсэн юм шүү дээ.

	Тэднээс холгүй аварга дал мод зам хөндлөн хэвтэнэ.

	— Би санамсаргүй... үгүй ээ, зүгээр л огцом тооромсолгочихсон чинь бид хуй салхинд эргэлдэн бүжсэнээ шуудуунд орчихлоо гэж канад эр өнөө л цовоолог дүр үзүүлэхийг оролдон өгүүлэв.

	— Би бэртэж ч болох байлаа гэж Зояг ундууцахад

	— Би чамайг хаяхгүй байсан гэж тангараглая

	— Тахир дутуу болчихвол чинь би л бүх насаараа бөөцийлж чадахгүй дэг гэж Зоя эгдүүцлээ.

	Саяхан намаг байсан газар нэлийсэн ус болчихсон байхыг Вика дөнгөж сая л ажиглалаа. Усны түвшин харсаар байтал нэмэгдээд байх шиг санагдсанд, усанд автсан зам дүрслэн бодоод эвгүйцэн биеэ хураав.

	Юу бодсоныг нь таамагласан Ван дер Ланге 

	— Модонд авирчихна даа гэв.

	Модонд авирах хэрэг гарсангүй. Гэсэн ч салхины эрч огт буурахгүй байлаа. Автомобиль шуудуунд гүн суусандаа л тогтох аж.

	— Татуулахаас нааш гаргахгүй боллоо. За яах вэ, хоргонд байна л гэж санацгаая. Одоо торнадо бидэнд хөнөөл .учруулахаа өнгөрсөн,

	— Та тэгж бодож байна уу? гэж Вика асууснаа унасан ургаа модны зүг толгой дохин, — Цахилгаан яндан чинь тогтох уу?

	— Хүчээр нугалахаас биш хугалж болдоггүй ёс бас бий шүү дээ хэмээн Александр Максимович битүүлэг хариулснаа, — Бид шинэ байдалд учирлаа... гэв.

	Энэ шинэ нөхцөл тавлагын нэгэн биш байлаа. Бас үер заналхийлнэ. Ван дер Лангегийн ажил хэрэгч машин дээр радиотелефон байж «Электрик пайп компани»-ийн даамал маань хүрч чадаагүй тухайгаа цахилгаан станцынхаа инженертэй яриад

	— Тун тусгүй! гэснээ харилцуураа өлгөх зуураа, — Бүүр усанд автчихсан, машин явахгүй байгаа гэнэ. Хөнгөн онгоцоор хоол унд явуулъя гэлээ хэмээв.

	Ярилцах зүйлээ хэдийн барчихсан тул дор бүрийдээ дуугүй сууцгаана. Машинаас гарах аюултай тул хийх ч юмгүйд цаг тун удаан зовуурьтай урагшилна. Харанхуй боллоо. Зоя, Викад дөхөн арын суудалд шилжээд тэврэлдэн суух болов.

	— За ноёд, хатагтай нар минь... гэж Ван дер Ланге хэлээд, — Би хүнд нөхцөлд сэтгэлээр уналгүй, тэвчээр зоригоороо туулагч оросуудыг олонтоо гайхан шагширч байсан. Челюскинчүүдийг сана л даа! Тэд мөсөн дээр шатар тоглож байсан юм гэдэг. Шатар ч гайхалтай зугаа даа гэж өгүүлэв.

	Костяд үргэлж авч явдаг шатар нь энэ удаа ч байлаа. Ван дер Лангегаас Костяд бэлэглэхээр бэлтгэсэн бас нэг шатар олдлоо. Ингээд л хоёр шатартай болж хоёр хүүхэн тэнцүүхэн шиг үзэлцэж харин Александр Максимович ямар ч урамгүй Костяд хожигдож байвч, тоглож гарчээ.

	— Үгүй ээ, болъё. Би ядарсан шиг байна. За даа. Давсанд явна байгаа даа, өлөн нойрсох идэж идэж унтсанаас илүү ашигтай гэдэг юм шүү гэв.

	— Хүүхнүүд биеийнхээ галбирыг хадгалах гэж хэр зовдгийг одоо л мэдэх болох нь дээ хэмээн Зоя өгүүлээд санаа алдав.

	Вика Костягийн мөрийг дэрлэн нойрсов.

	Удалгүй бүгд унтлаа. Хар салхи «Виктори» исгэрэн шуугьсаар.

	Өглөө нь Александр Максимович хамгийн түрүүнд сэрж, тэр даруйдаа холбоо барилаа. «Торнадогийн» хүч суларчээ.

	— Онгоц наашаа гарсан байна. Биднийг татаж гаргадаггүй юм аа гэхэд, хооллуулах байх гэв.

	— Тэгвэл ч муугүй л байна сан гэж Костя эвшээн суниах зуураа өгүүлэв.

	Гар нүүрээ угаахаар машинаасаа гарцгаав.

	— Цахилгаан янданд чинь санаа зовоод байна шүү гэж бүгд машиндаа орсон хойноо Вика улам шамдангуй: — Саша, сэтгэл чинь яагаад зовохгүй байна?

	— Өө? Хариулт хөлөг дээр байгаа гэж Канад эр инээмсэглэн хариулав.

	— Үгүй ээ, надад шатар тоглох тэнхээ алга. Тоглоомгүй санаа зовж байна.

	— Үгүй ээ, тоглох хэрэггүй. Костягийн мэдэх нэг байрлал өрөөдөхье. Бидэнд учрыг тайлж өгөг гээд шатар өрөв.

	— За яах вэ гээд Костя инээмсэглэснээ, — Шатар ч бидэнд үнэнч зүтгэж байх шив. Миний энэ этюдэд хожих ёстой юм. Цагаан тал бодын эсрэг гурван хүүтэй. Тэгсэн ч харын морьд баттай тогтоож байдаг. Яаж хожих вэ?

	— Цагаан тэмээгээ хөллөх хэрэгтэй гэснээ Вика бид хоёрыг довтолгоонд бүх хүчээ хуримтлуулж бай гэж Верейский сургадаг байсан юм. (1. ТdЗ. Мb8. өөр нүүх ч юм алга! гэв.

	— Уухайс даа, Зоя! Чамтай анх учирсан шатрын клубийг магтавч барахгүй хэмээн ван дер Ланге дуу алдав.

	— Зөв гэж Костя бататган өгүүлснээ 2. а5. Ме6 3.а6 Мс5 4. а7

	— Одоо цагаан талын хүүгийн урагшлахад юу ч саад боломгүй юм шиг байгаа биз. 2. а5 Ме6 3. а6Мс5 4. а7 

	Цагаан тэмээгээ татвал М:а6 гээд тэнцэх учир болохгүй.

	№60

	4. М:d3 + 5. Нd1 е2 + 6. Нс2!

	— Яагаад ийм хачин нүүдэл хийв? Би л бол 6. Нd2 гэж тоглоно хэмээн Зояг гайхахад

	— Алдаа болно. Хар даа 6. е1Б + 7. Н:d3 Бg3 8. а 8Б

	f2 + 9. Не2 Бf4 10.Ба1 f1Б + 11. Б:f1 Б:е4 + тэнцэнэ.

	— Үнэхээр тийм байна гэж Зоя зөвшөөрснөө, — Тэгээд 6 Нс2 гэж тоглож байна уу? Цагаанд юу нь дээр юм бэ? гэв.

	— Амаргүй л байна. Хар тал цагаан ноёны байрлалыг ашиглан 6... М b4 + 7. Нb2 М4 аb! гэж тоглоно. Харын зорьсон зальжин хамгаалалт энэ дээ. Энд цагаан тал а8-д бэрс гаргаад ямар ч хүчгүй нь илт. 

	Цагаан ноён е.f дээрх 2 хүүг урагшлуулахгүй. Цагаан таруу их хүчтэй ч хожиж чадахгүй.

	— Ямар догь вэ! гэж Вика дуу алдана.

	— Би та бүхнээр бахархаж байна гэснээ Ван дер Ланге «Цахилгаан хэлхээ солих» үед «Долоо дахь тэнгэрт» сууж байсан ширээ маань санагдлаа. Бид заавал Атлант явна. Тэнд «Риженси Хайатхаус» зочид буудал эргэлдэгч, тансаг зоогийн газартай болсон. Тэндээс орчны гайхам үзэсгэлэнт дүр зураг тодордог юм. Тэнд очиж өнгөрснөө дурсацгаана даа гэв.

	— Гайхам ий? гэснээ Вика, — Би л энд огт тэгж хэлэхгүй дээ хэмээн өгүүлснээ, асгарах аадрын зүг толгой дохив. 

	Салхи намгийн усыг хуйлруулан босгож тэнгисийн зүг элдэх авч дов сондуулд бут үсрэн сацарна.

	Шуудуунд орсон автомобиль салхинд туугдаад намагт орчихооргүй сайн суусан нь юутай завшаан. Тийм биш сэн бол Костя шиг эд шатар харж суухгүй л байх байсан.

	— Хэрэв бэрс торноос мултарч гардаггүй юм бол ... гэж Костяг хэлтэл

	— Морь бол мултраад гарна шүү дээ хэмээн Зоя таслан өгүүлээд, — Морь гаргая! гэв.

	— Дахиад л энэ чинь нөхөгдөшгүй алдаа болно. 8. а8М? Мс5! гэхэд Мd3 гэх нүүдлийг яах ч аргагүй болж, цагаан тал хожигдоход хүрнэ.

	— Өө тийм байна шүү дээ! Би ч тэвчээргүй хүн дээ.

	— Миний нэг хуучин танил "Яаралгүй яар" гэж сургадаг юм. Одоо "морь гаргах" нөхцөлөө бүрдүүлье. 8е5 Нh7 9. е6 Одоо ч гэсэн морь гаргах эрт байна. Хэрэв 9. а8М? Мс5 гээд өнөө хожлын 10 ... Мd3 нүүдэл хэвээрээ.

	— Ямар их тэвчээр хэрэгтэй юм бэ? хэмээн Зоя дуу алдлаа.

	— Шатар, тэвчээрт сургадаг гэдэг биз дээ. За 9 ... Нg6 10. е7 Hf7 морь гаргах бас л эрт байна. 

	Учир нь 11. а8? М? Мс5. 12. Мс7 Мe4 + 13. Не1 М:f6 гээд тэнцээ. Тиймээс 11. Не1 гэж харын ноёнsг аюултай буудал руу даллана. 11 ... Нe8 Одоо л гарсан морь хар ноёнд занал учруулна даа 12. а8М!

	— Яамай даа! гэж Вика өөрийн эрхгүй дуугарч орхив.

	12 ... Hf7 ноён зугтахыг оролдох авч морь, намнан хөөж 13.Мс7 гэж буугаад цагаан тал хожно. За Саша, энэ этюд танд ямар тус хүргэсэн юм бэ?

	— Энэ этюд чинь, хүндэт Костя минь,  торнадог яаж давах, хар салхины ер бусын хүчийг хэрхэн туулах санааг гаргаж өгсөн юм даа.

	— Би юу ч ойлгохгүй байна гэж Вика үнэнээ хэлэв.

	— Би мэднэ, гэсэн ч амаа хамхия гэж Зоя өгүүллээ.

	— Аа Костя маань бодчих шиг байна.

	Бодох л хэрэгтэй хэмээн Костя булзааруулав.

	«Электрик пайп компани»-ий салхин станцад дөхөх дутам кадиллак машины цонхоор үзэгдээгүй их сүйрлийн мөр улам ч тодорно. Үндсээрээ суга үсэрсэн мод, дээвэр нь хийссэн байшин, нурсан хашаа, онхолдсон автобус. Усанд авагдсан гүүрний дэргэд унаа хөсөг дүүрэн.

	— Жуулчид эндээс тэнгэр дэх мөнгөн чавхдасыг сонирхоцгоодог юм гэж Зоя хэлэв.

	Зах хязгааргүй нэлийх хөх огторгуйн дунд мөнгөн чавхдас нүднээ үл торно. Гүүрний цаанаас намаг дов сондуул үргэлжлэх ажээ. Замын хажуугийн нэгэн саарал байшингаас гүргэр гүргэр бүслүүртэй мөнгөлөг могой тэнгэрийн хаяаг зорин сунайжээ. Аятайхан эвхэж буулгасан тэр янданг босгохыг завдан дээгүүр нь эргэлдэх нисдэг тэргүүд яндан намагт унаагүйг илтгэнэ.

	— За миний морины нүүдэл энэ дээ. Миний шинээр гаргасан морины нүүдэл энэ! хэмээн ван дер Ланге баясгалантай өгүүлснээ, — Гамшигт салхийг агаарт амдан амь өрсөн тэмцэх хэрэг бидэнд байна уу? Боксчдыг, өрсөлдөгчөө дэлсэх чадвараас гадна өрсөлдөгчийнхөө цохилтоос хэр бултаж байгаагаар нь бас үнэлдэг биз дээ. Тэгэхээр хар салхины тухай урьдчилсан мэдээ авмагц нисдэг тэргээр яндангаа буулгачхаж байвал дээр биз дээ. Танайд «Ухаантан уул руу дайрдаггүй, ухаантан уулыг тойрдог» гэсэн нэг мэргэн хошин дуу ч байдаг даа гэв.

	 


ГУРАВДУГААР БҮЛЭГ : Перпетуум мобиле

	 

	Куликовынхон (нэг ойтой охин Марианнатайгаа дөрвүүлээ болжээ) Америкаас ирсэн даруйдаа зохион бүтээгчдийн хувьд шинэ байр авч нүүн оржээ.

	Викентий Петрович гэртээ үл дайралдах хүргэнтэйгээ уулзахаар яам руугаа урив.

	Костя, хөдөө нутгийн хэд хэдэн хүний хамт хүлээлгийн өрөөнд нь нэлээд хүлээх хэрэгтэй боллоо. Ихэд хээнцэрлэн будаж шунхадсан сүрхий ширүүн дүртэй шинэ нарийн бичгийн дарга тэднийг хайхрамжгүй тойруулан харна.

	Цаг дэмий алдах дургүй Костя халаасныхаа шатрыг дэлгэн бүхнийг огоорон шатрын нэг байрлал үзэж сууснаараа нарийн бичгийн даргын нүдэнд бүр ч дорд үзэгдэв.

	Хүлээх өрөөн дэх хүмүүс орж гүйцэхэд нарийн бичгийн дарга шүд нь өвдсөн мэт ярвагараар орохыг урив.

	Костяг ороход Викентий Петрович боссон ч үгүй, ширээн дээрх бичиг сачигтаа ихэд дарагдсан дүр үзүүлэн сууна.

	Костя хүлээн зогслоо.

	— За! гэснээ Викентий Петрович толгойгоо өргөн, — Суух юм биш үү? Хөл чилээж, үнэнд хүрдэггүй гэдэг шүү дээ гэвэл,

	— Гэсэн ч үнэнийг, хөлийнхөө хүчээр л хайх болж байна даа гэж Костя сандлын ирмэг сандайлах зуураа хариулав.

	— Амьдралд үнэнийг олж болно оо! Гэхдээ амьдрал өнгөрчихсөн байж болох юм шүү! гэж Нелидов номчирхсоноо, — Ер нь үнэнийг хайна гэдэг чинь ямар ч найдваргүй зүйл гэдгийг чамд хэлчихье. Тэр тусмаа перпетуум мобиле-гийн тухайд. Залуу минь чи ингэхэд чухам яах санаатай хүн бэ? Энэ суудлаас минь ховхлох гээ юу? Санааны гарз! хэмээн өгүүлээд сүрдүүлэх мэт босов.

	Костя суусан чигээрээ хойш урагш холхих даргатныг ажиглан сууна. Нелидов нэлээд шалхайн, бас толгойны нь халзан нэмэгдэн мэдэгдэхүйц хөгширсөн байх авч зан ааль нь урдынхаараа л дээрэнгүй.

	— Би амархан унаж болохоор өндөрт зогсож байна. Гэсэн ч энэ хэргийн гэм гэр бүлэрхсэн гэм бурууг өөртөө тохох шалтаг гаргахыг огт хүсэхгүй. Вика та хоёрт Америк орох боломж хэн олголоо? Зүгээр аялал байгаа биз? Тэгээд яаж талархъя гэж санаж байна?

	— Яалаа гэж танд талархах бил ээ? Кремлийн ордонд хэлсэн үгний минь хариуд яаран хөдөллөө гэж үү? Хилийн чанадах томилолтоор яс мэт шидэлддэг юм биз дээ?

	— Константин Афанасьевич минь, тойруулж ярихаа больж үз! Америк нөхдөөсөө эргэж ирснээс хойших таны үйлдлийг өөртэй чинь адил хэрхэн тойруулж илэрхийлэхээ мэдэхгүй байна. Хилийн чанадад амжилттай хэрэгжүүлж байгаа бүтээлийг минь хорт этгээд Нелидов баллаж байна гээд л булай бүр дээр бархирвал дээргүй юу!

	— Үнэн дээ тийм байна шүү дээ.

	— Үүнийг бас шалгах хэрэгтэй! Далимд нь бас хэний сонирхлыг хамгаалж явааг чинь ч шалгах хэрэгтэй.

	— Би таны хэлж байгааг ойлгосонгүй.

	— Ойлгож ядах юмгүй. Техникийн ололт гэж нэрлээд зүгээр, салхи сэвэлзэх тоолон буулгаж хураах зараа шиг хариугүй юм хийчхээд, сэтгэл нь огт зовохгүйгээр энийгээ бас атомын эрчим хүчтэй харгалдуулаад байгаа шүү! Элэг хөшмөөр юм! Бас тэгээд сэтгэл зовохгүй хэдэн зуугаар нь барихыг шаардаж байдаг хэрэг шүү. Хувийн талаар өөрийг чинь мэддэггүй сэн бол эдийн засгийг хөнөөх хэрэг гэх сэн. Ер нь тэгээд хүнийг «Ханилсан нөхрөөр нь шинж» гэдэг байх аа. Америкийн нэг компанийн даамал, хөрөнгөтөнтэй ойр дотно нөхөрлөдөг тухайг чинь хангалттай сонссон. Ийм л байна даа!

	— Орос эхтэй, зөвлөлтийн иргэн бүсгүйтэй гэрлэсэн манай орныг зүйл бүрээр талархан сайшаагч Александр Максимович ван дер Лангег та сайн мэднэ шүү дээ.

	— Би тэр наймаачны талархал сайшаалтын тухай юу ч мэдэхгүй. Гагцхүү тэр хүний пүүсийн зар цуу дэгдээх гэсэн «ололт» хэмээгчид тулгуурлан, Зөвлөлтийн эрчим хүчний үйлдвэрлэлд хохирол учруулах, асар их хөрөнгө мөнгө зарцуулах төлөвлөгөө зохиогоод түүнийгээ манай аж үйлдвэрт заавал нэвтрүүлэх гэж таны оролдоод байгааг л мэдэж байна.

	— Хохирол гэнэ шүү, хөгжил өөд хөтлөхүйц гээч, нарны эрчим хүчийг, тухайлбал Цахилгаан яндан байгуулж нарны хүчийг ашиглах явдалд та ч арай одоо саад хийж чадахгүй байх аа, гэхэд нь Викентий Петрович ихэд хилэнтэйгээр эргэн харав.

	— Яаж ийж байгаад өвчнийг минь хөдөлгөн, замаасаа зайцуулахыг хүсэж байгаа бузар санааг чинь ойлголоо!.. Хайран охин минь! Гагцхүү хувийн эрх ашиг, аминч үзлээ хуурамч дэвшлийн үйл бүтээлээр далдалсан ийм хүний үнэргүй арчаагүй амьтантай хувь заяагаа холбох ч гэж!

	Давхар бүрээстэй хаалганы цаана Нелидовын дуу хэрхэн чангарахыг нарийн бичгийн дарга ч хүртэл сонсжээ. Тэрээр хэдийгээр хэлэх үг нь бүрэн дуулдахгүй боловч хилэнт дууг нь ямар ч мадаггүй  ялгаж байлаа.

	Дарга дээр нь орсон хүн огт уруу царайлалгүй гарч ирэн өнгөрөхдөө толгой дохиход нарийн бичгийн дарга хүүхэн үл хариулан, Агния Андреевнагийн зааварласнаар Викентий Петровичид тайвшруулах эм өгөхөөр оров.

	Гэвч Викентий Петрович улиг болсон энэ халамжаас татгалзан эцсийн алхам болсон нэгэн илтгэх хуудас бичихээр шамдав. Тэрээр уул илтгэх хуудсаа цохиулахаар ч өгсөнгүй, дугтуй авчруулан хийгээд өөрийн гараар хаяглав.

	 

	 

	Куликовын шинэ байранд саяхан утас тавьсныг мэдэх хүн ховор тул утас дуугарах бүр гайхацгаана.

	Марианночкагаа яслиас дөнгөж авчраад байсан, Вика утсаа авснаа нөхрөө дуудан:

	— Костя, ярья гэнэ. Эр хүний аятайхан дуу байна. 

	Костя утсаа авлаа. Вика, охиноо оронд нь хэвтүүлээд гэрийнхээ ажилд оров. Таван настай бяцхан Никита ээждээ туслахаар гүйж ирэв. Энэ бол түүний дуртай тоглоомын нэг аж.

	— Тантай, Власов, Николай Сергеевич ярьж байна. Надтай татгалзахгүй уулзах болов уу гэж найдна хэмээх үл таних дуу Костя сонслоо

	— Сайн байна уу? гэснээ тэрээр дуугаа хураав.

	— Хэрэв та зөвшөөрвөл «Россия» зочид буудлын 427-р өрөөнд уулзъя. Би таныг дуртай цагт чинь хүлээж байя. Энд шатар ч бий.

	— Уучлаарай гэж Костя гайхсанаа, хэрвээ шатар гэвэл Гоголийн цэцэрлэгт гудамжны шатрын клубт уулзвал яасан юм бэ? гэв.

	— Тэнд чинь их хөлтэй биз дээ? Танд тэгж санагдахгүй байна уу?

	— Үнэндээ гэхэд үгүй шүү. Шатарчид шатраа тоглож байдаг.

	— Энэ чинь бидний яриа хязгаарлачих байх.

	— Ойлгохгүй л байна шүү.

	— Зөвхөн тантай уулзахын тулд тусгай захиалгаар энэ өрөөг авсан гэвэл хангалттай болов уу. Та чинь шатрын мастер, ухаалаг хүн шүү дээ.

	— Одоо л ойлгож эхлэв бололтой. Хэзээ очих вэ?

	— Цагаа та өөрөө тогтоо.

	— Тэгвэл хойш тавиад яах вэ, ингэсхийгээд л очъё. 

	Вика царайгаар нь Костягийн байдлыг ойлголоо. Хожим учрыг хэлье гээд өөр юу ч нэмж хэлэлгүй Костя гарч явлаа. 

	Вика түгших сэтгэлээ даран хүүхдүүдээ бөөцийлнө.

	427-р өрөөний үүд нээгдэхэд Костягийн өмнө ухаалаг төрхтэй, нэвт шувт харцтай, өөрийн нь хэрийн насны бадируун эр гарч ирэв. Сайн чанарын дэгжин костюм биед нь яг таарчээ.

	— Константин Афанасьевич, ирсэнд чинь их баярлалаа. Орооч дээ. Тан шиг шатрын их урлаачтай уулзсан энэ завшааныг насан туршдаа мартахгүй. Би шатраа бэлдчихсэн.

	Костя нэгэнтээ хөмсөг зангидав. Шатрын л тухай ярих юм гэж үү?

	Энд таны нэг этюд өрчхөөд байна. Нэгэн цагт бид хилийн заставаараа бодоод чадаагүй орхисон. Би цэрэгт хил дээр байсан юм гэв. 

	Костя хөлөг рүү харав. А-а энэ этюд юм вий.

	— Энд яаж тэнцэх вэ, ер санаанд буухгүй юм гэж Власов ярьсаар...

	— Хэрэв та үүний төлөө дуудсан бол дуртайяа хэлж өгье.

	— Урьсан гээч. Энэ бол шал өөр хэрэг. Танаас туслалцаа эрж урьсан юм.

	— Яаж туслах вэ? Бодох шийд нь хэвлэгдсэн сэтгүүл өгч үү? Чадна шүү. Цагаан хариугүй хожигдох гээд байгаа биз?

	— Яг л тан шиг тун эвгүй байдалд орж дээ.

	— Ойлгохгүй байна шүү. Цагаан аврал эрэн, харын бодыг бие биедээ саад болохоор байрлуулахыг эрмэлзэнэ.

	— Аргагүй л амьдралтай бодлого юм. Безыменский юу гэл ээ? «Амьдрал шатар хоёрт адил тал олон» гэсэн бил үү?

	«Амьдрах гэдэг тэглээ ч арай тоглоом биш ээ» гэж Костя дуусгав.

	 

	[image: Image]

	 

	— Яаж тоглох вэ?

	1. Мс2 гэж

	— Бид 1Те1 гэж үзээд болоогүй юм. Цааш нь?

	— 1 ... Тg7 гэж цагааны "h"-ийн хүүг тогтоохоос өөр замгүй. 2е7 - цагааны ээлжит аюул. Хар зайлшгүй хамгаалах нүүдэл хийх шаардлагатай. Одоо хар даа. Цагаан тал тэмээ, тэрэг хоёрыг хүссэн ёсоороо байрлуулсан байгаа биз. Одоо 3.а 7.Тр:с2 гэж хар тал дахин мадаар заналхийлнэ. 

	Энэ нь “а" босоо дээрх хүүгээ бэрс гаргах гэж оролдсоноос хавьгүй идэвхтэй. Үз л дээ, 3 ... а2 4.Тс3! Т:с3 5. а8Б+ а8 Б + 6. М:а1 гэхэд тэмээ нь тэргээ хаачихсан тул хар талын Трс1 гэсэн мад тавих нүүдэл үгүй болно. 

	Хэрвээ 4 ... Тр:с3, 5.а 8Б а1Б + 6. Б:а1 гэвэл хар тэрэг нь тэмээгээ халхлах тул бэрсээр а1-д идчихнэ. 

	Та энэ тэрэг, тэмээ хоёрын харилцан бие биеэ хаах уялдааг анхаараарай. Гол хувилбарт маань ч дайралдана.

	— Хөлөг дээр энэ мэт уялдаа бүтэж байхад аль нэг машины зураг төсөл туурвих мэт сэтгэгдэл төрдөггүй гэж үү?

	— Юу гэнэ ээ? Ер нь ойролцоо юм ч багагүй л байх. За 3 ... Тр : с2 4 Тd2 а2 5а8Б а1Б + 6. Б:а1 Т:а1 гэхэд хар тал цагааны хүүнүүдийг тогтоож чадлаа.

	— Тийм юм. Цагаан бууж өгөх л үлдэж!

	— Байз. Харын бодуудыг ийм байрлалд зүгээр ч хүргээгүй юм шүү. 7. с8Б + !

	— За даа, энэ ч дорой буурайгаа илтгэсэн нүүдэл үү дээ!

	— Огтхон ч тийм биш. Тэрэг 8 дахь хэвтээ шугамаас цагаан хүүнүүдийг амархан тогтоомоор санагдавч хэрэг дээрээ тийм бус.

	
7 ... Тр:с8 8. Тс 3!

	№ 68

	За энэ дээ. Цагааны хамгаалах гол нүүдэл! Цагаан тэмээ хар хоёр бодын хөл дээр буусан боловч аль нь ч авч чадахгүй. Хэрэв 8 ... Тр:с3 гэвэл тэмээний хөл хаалттайг ашиглан 9. h8Б + Нg4 10. g7 гээд аюулаас мултарна. Хэрвээ. 8 ... Т:с3 гэвэл 9. g7 Т:g7 10. h8 Б + Т:h8 цагаан жидэнд орно! Энд бид тэмээндээ хоригдсон тэрэгний тохиолдол үзлээ.

	— Үгүй ер! Энэнээс зайлах аргагүй юу?

	— 8 ... Тр b8 гэж үзмээр байна уу? Тэмээгээ хоёр дахь удаагаа 9. Тb2!-д хаяна. Мөн л авч болохгүй.

	— За энэ ийм байж. “b" шулуунаар хар талд мfн л нэмэргүй юм.

	— Гурав дахь удаагаа «d» шугамд үзвэл мөн л 9... Тр d8 10 Тd4! хаяна. Дөрөв дэхээ “е" босоо дээр бас тэрэгний хөл хаан аймшиггүй бууна.

	— Ямар шидийн юм бэ! Өчүүхэн ч торолгүй ажиллах машин л гэсэн үг!

	— Хэдий сул ч «онгод нь орсон тэмээ» нөр хүчит өрсөлдөгчөө нүүдэл давтахад хүргэж байна.

	— Та чинь «Новотнын тогтмолын хувилбар нээсэн байна» шүү дээ. Чехийн судлаач Новотнын бодлогод тэрэг, тэмээ хоёрын хөл дээр бод хаях замыг ингэж нэрлэдэг байх аа?

	— Тийм ээ. Таныг хүсвэл «Новотнын тогтмол» ч гэсэн болно.

	— А би бол мөнхийн хөдөлгөөн гэж нэрлэмээр байна. Та шатрын хөлөг дээр «перпетуум мобиле» бүтээгээд байна шүү дээ.

	Костя шинэ танилаа хяламхийн харахдаа түүний сонжингуй хурц харцыг ажиглалаа.

	— Тийм биш гэж үү? Аль эсвэл «перпетуум мобиле» зохиож болохгүй гэж хэлэх гээд байна уу? Юу ч үгүй хоосноос эрчим хүч гаргах анхдагч төрлийн перпетуум мобиле бүтээж болохгүй. Гэвч сул, гэхдээ бодитойгоор байгаа эрчим хүч, жишээлбэл, нарны эрчим хүчний энергийг хэрэглэх хоёр дахь төрлийн перпетуум мобиле-г бол зарчмын хувьд хэрэгжүүлж болно.

	— Та жишээ хэлж болох уу?

	— Бололгүй яах вэ. Дулааны хөдөлгүүрт халаагч, хөргөгч хоёрын хооронд энерги заавал зарцуулагдаж байдаг. Хэрэв халаагч уурын тогоо, шаталтын зуухны оронд далайн бүлээн ус, хөргөгч (радиатор, градирн)-ийн оронд мөсөн далайн ус ашиглавал түлш хэрэглэдэггүй дулааны аварга том хөдөлгүүр байгуулж болох юм. Гагцхүү өмнөд далайн халуун бүлээн усыг мөсөн далайд хэрхэн авчрах тухай асуудал гарах нь ойлгомжтой. Ингэхэд 1939 онд Нью-Йоркт «Дэлхийн маргааш» олон улсын үзэсгэлэн дээр францын инженерүүд иймэрхүү хөдөлгүүр үзүүлж байсан. Энд тэнгисийн наранд халсан гадаргуугийн ус халаагчийн үүрэг, харьцангуйгаар хүйтэн гүний ус хөргөгчийн үүрэг гүйцэтгэж байсан. Тэд ингэж далайг холбосон нүсэр дамжлага хоолойгүйгээр асуудал шийдвэрлэж «перпетуум мобиле» зохиосон юм даа.

	— Нью-Йоркт гэнэ ээ? Та улс амьтны ярьж байгаагаар Америк юм бүрийг магтдаг хүн үү?

	Костя шинэ танилаа хяламхийснээ

	— Францын инженер Клодын тухай өгүүлснээс бус Америкийн тухай юу ч хэлээгүй сэн. Зөвлөлт орныхоо амьдралаас ч жишээ авсан болно. Юуны түрүүнд манай аварга том усан цахилгаан станцууд байна. Нарны илчний үр дүнд л гол мөрөн урсдаг шүү дээ. Цагаан тэнгисийн хоолой дээрх таталт, түлхэлтийн станц ч байна. Энд дэлхийн эргэлтийн хүч ашиглагдаж байна. Бас далайн түлхэлтийн гол шалтгаан нь болдог сартай нягт холбоотой.

	— Дэлхийн эргэлтийг сааруулж байгаа хэрэг байх нь ээ. Эрхэм инженерүүд минь, эргэлтийн нь бүр зогсоочихвол ямар сайн байх вэ дээ. Ангараг, буд гараг дээрх шиг нэг талдаа мөнхийн шөнө, нөгөө талдаа мөнхийн өдөр үргэлжилдэг болчихвол тун тусгүйеэ дээ. Саран дээр ядаж хоёр долоо хоноод өдөр шөнө солигддог. Тамхи татах уу? Татдаггүй юу? Тэгвэл цай уу л даа. Би одоо авчруулаадахъя. Таныг би л гэрээс чинь гаргачихлаа даа.

	Власов утсаар цай захиалснаа шатраа хурааж эхлэв.

	— Та од мичдийн тухай сүрхий ярилаа. Харин инженерүүдийг хэт сэрдээд байна уу даа? гэж Костя хэлэв.

	— Та намайг ойлгосонгүй. Би чинь өөрөө инженер, бутаны цахилгаан станцаар зэрэг хамгаалсан хүн байхгүй юу.

	— Үгүй, энэ чинь бас хоёр дахь төрлийн перпетуум мобиле шүү дээ гэж Костя баяссанаа, — Халаагч нь дэлхийн гүний эрчим хүч, хөргөгч нь туйлын бүсийн хүйтэн цаг агаар.

	— Тийм ээ, газрын гүний дулаан бутны уур хөдөлгүүрийн сэнс хөдөлгөж чадахуйц даралт үүсгэнэ. Харин туйлын хүйтэнд хөрж шингэрээд дахин халаагч руу орно.

	— Та чинь өөрөө перпетуум мобилетэй холбоотой хүн байна шүү дээ.

	— Гэхдээ нэг зүйл тодруулах гэсэн юм. Байгалийн барагдашгүй их баялаг нөөцтэй өнөө үед та чинь яагаад дулааны, тэр ч байтугай атомын цахилгаан станцын оронд перпетуум мобиле байгуулах шаардлагатай байна гэж үздэгийг лавлах гэсэн юм. 

	«Аа мөн, ярианы нь гол энэ байна» гэж Костя бодлоо.

	— Николай Сергеевич ээ гэж утсаар ярихдаа нэрийг нь тогтоосноороо дуудаад францын хааны «Биднээс хойш галав ч юүлэг хамаагүй» гэсэн зарчмаар амь зууж болох л юм гээд үйлчлэгчийн авчирсан цайг авснаа Мянган жилийн тэртээг өнгийн харъя л даа. Байгаль орчны бохирдол, сая сая машины хорт утаанд буртаглагдах хот суурин газрын агаарын тухай ярихаа больё. Капиталист орнуудыг донсолгосон эрчим хүчний хямралыг тохиолдлын зүйл гэж та боддог уу? Дэлхийн дулааны болон бусад эрчим хүчний нөөц барагдашгүй гэж үү?

	— Манай гарагийг олон сая зорчигчидтой гараг хоорондын хөлөгтэй харьцуулах нь олонтоо байдаг юм билээ.

	— Аргагүй л зөв. Цай руу минь коньяк хийх хэрэггүй. Баярлалаа. Тэгэхээр сансрын ийм хөлгийн нөөц хэмжээтэй нь ойлгомжтой. Эрт орой хэзээ нэгэнт цагт шавхагдана даа. Энэ тухай, бүр Владимир Ильич Ленин, Богдановт капиталистууд дэлхийн баялгийг хэрхэн балмадаар сүйтгэж байгаа тухай ном бичихийг зөвлөнгөө хэлж байсан.

	— Та үүнийг бас мэдэх юм байжээ. Үгүй тэгээд социалист орны иргэд бид л санаа тавихгүй бол өөр хэн санаа тавих вэ. Хүү, охин хоёртой хүн санаа зоволгүй яах вэ гэхэд нь Костя гайхан харвал найртай сайхан инээмсэглэл угтаж байлаа. Бараг таны зөв байхаа гэснээ шатрынхаа хөлгийг хаав.

	— Бараг биш бүрэн дүүрэн зөв хэмээн Костя улайран эсэргүүцээд аягатай цайгаа түлхэв. Ирээдүйд хандах коммунист хандлага гэдэг бол алс хойчоо, гурав, дөрөв бүр арван мянган оныг билгүүн хурцаар харж, тооцох явдал гэж би боддог. Тийм ч учраас нарны хүчний өгөөмөр хишгийг ашиглахыг эсэргүүцэж болохгүй зүйл. Нарны илч цахилгаанд шилжин эцсийн дүнд машинаас эхлээд нисэх онгоц хүртэл бүгд нарны эрчим хүчээр цэнэглэх хуримтлуураар хөдлөх ёстой.

	— Яг сансрын хөлөг шиг гэж Власов хэлээд зочноо сонирхон харна.

	— Тийм ээ, зөв. Та одоо мөнхийн хөдөлгүүрийг шатрын хөлгөн дээрээс төдийгүй амьдрал ахуйд хэрэглэх хэрэгтэй эсэхийг бодоод үз л дээ.

	Тэд шатарт холбоогүй өөр олон зүйлийн тухай удтал хүүрнэлдэв.

	Николай Сергеевич Костягийн пальтогоо өмсөхөд нь (гадаа бороо орж байв) туслах зуураа:

	— Хэрэв би таны эсрэг байсан бол өнөөдөр сэнхэрчихээр боллоо. Гэсэн ч... 

	— Бас ямар нэг «гэсэн ч» байх нь ээ хэмээн Костя инээмсэглэн асуув.

	— Би анх сонсохоосоо таны эсрэг байгаагүй юм шүү.

	— Миний тухай юу.

	— Хурандаа Гусаков мэнд дамжуулаарай гэсэн юм сан.

	— Өршөөгөөрэй, би тийм хүн танихгүй.

	— Яалаа гэж дээ. Иван Тимофеевичийг уу даа?

	— Иван Тимофеевич ахмад цолтой тэтгэвэрт гарсан, хурандаа баймааргүй юм.

	— Энэ чинь сэргийлэхээс гэж Власов дөлгөөхөн хэлснээ Энэ хүний ажлын баялаг туршлага мэдлэг, авьяас чадвар нь өөр газар хэрэгтэй байж болно биз дээ. Тус болсонд чинь баярлалаа... 

	— Танд яаж тус хүргэснээ мэдэхгүй л байна шүү.

	— Мөнхийн хөдөлгүүрийн тухай болон цахилгаан яндан өргөнөөр барих гэсэн төлөвлөгөөг чинь ойлгоход тус болсонд.

	 


ДӨРӨВДҮГЭЭР БҮЛЭГ : Баяр бахдал

	 

	Останкины телевизийн цамхаг дээрх эргэлдэгч зоогийн газарт суусан хүмүүс гэнэт ухасхийхэд танхимаар нэг битүү хүнгэнэх чимээ өнгөрлөө.

	Викад, олон жилийн өмнөх үедээ эгэн очсон мэт санагдана. Ширээ тойрон өнөөх л хүмүүс сууж өнөөх л шатар дэлгээстэй... 

	Далайн чандаас ирсэн, гоёмсог хувцастай зочны тэвчээр хамгийн түрүүнд алдран, ухасхийн босоод тал бүрд буй цонхоор харагдах ер бусын үзэгдлийн кино зураг аван гүйнэ.

	Вика, Костя хоёр бие биеэ харан инээмсэглэв. Гэтэл

	— Баяр хүргэе, хүүхдүүд минь гээд хурандаа Гусаков ширээн дээгүүр гараа сунган, тэдний гарыг элэгсгээр чанга атгалаа. Цонхны цаана аварга их хотын дүр ягуухан эргэлдэх нь доогуур нь дэлгэсэн гүдгэр зураг мэт. Гэтэл нарийхан тууз мэт гудамжаар өчүүхэн авч зургийн бус жинхэнэ машинууд холхилдон, замын гарц дээр цэг мэт үзэгдэх хүмүүс бөөгнөрнө. Содон содон барилгаар нь л танил районуудаа ялгаж болох байлаа. Тэр байшин барилгын дүрс Кремлийн цамхгийн барааг санаанд буулган, тунгалаг тэнгэрийн гүнд тодхон үзэгдэнэ. Олон барилга байшин зэрэглээтэх алсад уусжээ. Алс тэртээ тэнгэрийн хаяанаа Москва орчмын ой ногоорно.

	Вика, Костя хоёр цонхны өмнө хөтлөлцөн зогсоно. Тэр хоёрт, хүүхэд ахуй цагийн зүүд адил ямар ч хүч чармайлт гаргалгүй агаарт нисэх мэт санагдана. Зөгнөгчид хүний гайхам оюун ухаанд жингүйдлийг мэдрэх чадвар өвөг дээдсээс маань өвлөн ирсэн гэлцэх юм. Магадгүй, бидний өвөг сансраас нисэж ирсэн ч юм бил үү... Вика, Костя хоёр сэтгэл зүрхэндээ бялхах баяр жавхлангаараа жигүүрлэн нийслэл хотынхоо дээгүүр үнэндээ нисэж байлаа.

	Тэд нэг цагийн өмнө цамхгийн дор нөхдөө хүлээж байжээ. Катя нөхрийнхөө хамт Өмнөд зүг явах зам зуураа Москвад ирээд байгаа ажээ. Тэд бас энд ирэхээр амласан боловч дэндүү их хожигдож байлаа. Хэрэв хүлээвэл бүх зүйл өнгөрөх бололтой. Вика, тэдний билетийг инээд алдаж байж ураад хийсгэчхэв.

	— Би ёслолоо гүйцэтгэчихлээ. Намайг «Алсын гавьяат жүжигчин» гэж байгаад л бусдыг мөн давтах хэрэгтэй болох нь дээ.

	— Хошин шогийн театрынх гээч хэмээн ван дер Ланге нэмлээ. Тэрээр цахилгаан яндангийн ахмад зүтгэлтнүүдтэй энэ өдөр хамт байхын тулд Америкаас ирээд байгаа аж. Би бэлэн. Би та нартай дээшээ гарч очоод нийлсэн нь дээр байх аа, тийм биз? гэв.

	— Хэрэггүй, өнгөрсөн маань шинээр давтагдана гээд Вика, Александр Максимовичийг сугадан цахилгаан шат чиглэлээ.

	Костя Иван Тимофеевич хоёр ч тэдний хойноос дагалаа. Хурандаа хувцас Гусаковыг залуу харагдуулна. Вика аливаад шургуу зангаа гаргаж, нэгэн цагт өөрсдөд нь үйлчилсэн ихэмсэг авч ёсорхуу зохицуулагчийг олж уулзан, олон жилийн өмнөхөөсөө огт өөрчлөгдөөгүй байна» гэж ятган, бас арван долоо дугаар ширээн дээр суулгахыг гуйв.

	Тэрээр олон жилийн өмнө нэг үймээн сандрааны үед, энэ ширээн дээр шатар тоглож байсныг санаж байлаа. Энэ удаа ч шатар тоглох байх гэж санан, уг хүсэлтийг биелүүллээ.

	Ван дер Ланге суухынхаа өмнө ёсорхгоор мэхийснээ:

	— Та бүхэнтэй гүнцэг барих болсноо нэр төртэйд тооцно гэв.

	Тэрээр энд анх хэлсэн үгээ санаж байжээ.

	Вика, Костяг шатраа гаргахыг шаардаад

	— Бидэнд хангалттай хугацаа байна. Шинэ этюдээ үзүүлээч гэлээ.

	— Бас харилцан жид үү? гээд Иван Тимофеевич инээмсэглэв.

	— Үгүй ээ, уг нь харилцан... тэгэхдээ өөр бод гаргадаг юм гээд Костя инээд алдав.

	— Тэнцэх гэж үү? гэж Александр Максимович сонирхов.

	— Үгүй ээ, ялах гэж.

	— Энэ чинь л зөв дөө! гэж Гусаков өлгөн авснаа, — За алив, морь чинь яаж явдаг бил ээ, үзүүлээрэй! гэв.

	— Одоохон гэж Костя амлаад шатраа өрснөө хожих хэрэгтэй гэв.

	— Хэцүүхэн л эд байна. Бас тэгээд хар f1 дээр шалаатай бэрс гаргачих гээд байдаг... хэмээн хурандаа хэлэв.

	— Бид тэгвэл анхныхаа нүүдлээр ноёноо зайлъя, өөрөөр хэлбэл ноёноороо довтолъё.

	— Хүнээрээ юу? Тэгвэл 1 Нd6 биз дээ.

	— Тийм ээ. Ноён 2 Нg7 гээд шалаатай бэрс гаргачих тул хар бэрсээ гаргаж чадахгүй.

	— Тэгвэл 1 ... Нd6 гэх болох нь ээ дээ гэж Гусаков өгүүлэв.

	— Тэг л дээ. Энэ тохиолдолд цагаан эхлээд «h»-ийн хүүгээ түрэлгүй f8 хүүгээ өгөөд, захынхаа хүүг түлхэнэ. 2f8 Б + Н : f8

	— Ямар хэрэгтэй юм бэ гэж ван дер Ланге гайхав.

	— Одоохон мэдэгдэнэ гэж Вика битүүхэн амлана.

	— 3h7 Мf7 4. Тd5 Мh8 + 5Нh6

	— Одоо л нэг... гэж Иван Тимофеевич дуугарснаа Тав нүүлээ! Ердөө бэрс гаргаж болохгүй байсан юм гэв.

	— Гаргах гэж бүү бодоорой. Дороо хожигдоно шүү!

	— Даанч дээ!

	— Үзье л дээ. 5 ... f1Б? 6. g6 Бf5 7. g7+Не7 8. d8Б

	Энд 8 ... Бd5 гээд мадтай учраас 8gh гэж болохгүй. Одоо дурын нүүдэлд g5-д бэрсээ солих юм уу, 9. На7 гэж морио алдан хожигдоно.

	— Тийм байна гэж Гусаков хүлээв.

	— Иймээс хар тал бэрсийн оронд морь гаргана. — 5 ... f1М!

	— Ямар хэрэг байв гэж дээ? хэмээн хурандааг эргэлзэхэд

	— Иван Тимофеевич аа, морь өнгө алгасаж явдаг бус уу? гэж Вика өдөөв.

	— За за гэсээр Гусаков, толгой сэгсэрснээ, — Тэгвэл цагаан тал хүүгээ шавдуулан түлхэх хэрэгтэй болж дээ  —6g6

	— 6 ... М: е3 гэж харын өмнөөс Костя хариулснаа, — 7.g7 + Одоо f8-д хүү өгсний хэрэг гарч байгаа биз дээ! 7. Не7 гэхэд нь 8. g8М+!

	— Гайхалтай юм! Заавал морь гэж үү? h8 юм уу, g8-д бэрс гаргаж болдоггүй ээ? гэж ван дер Ланге шагшрав.

	— Болохгүй ээ. 8. ghБ? Мf5 + 9. Нg6 Мg4 + 10. Нg7 Мf5 + 11.Нg8 Мh6 + гэх мэт

	— Дандай! Үгүй ер санаанд багтахгүй юм! Гарах ямар ч арга байхгүй шүү! Гайхалтай "дандай" байна даа хэмээн Александр Максимович бахадна.

	— Морь гэдэг чинь ингэж нүүдэг байх нь шүү гэж Гусаков бодлогошронгуй хэлснээ: Хэрэв 8g. 8Б? гэвэл цагаанд бүр ч муу. Дороо л 8 ... Мf5 мад? Хэцүүеэ!

	— Ийм учраас морь гаргавал л хожно доо.

	8. d8М + !

	— Хариу найр тавьж гээд Гусаков сахал дороо мушийлаа.

	— Хүчээр тэнцүү! Хоёулаа хоёр бод, гурван хүүтэй. Би л бол нэлээн удаан тогломоор байна хэмээн ван дер Лангег өгүүлэхэд

	— Хэдий тийм ч гэсэн харын байдал тун муу байна. 8 ... Hf8 гэх нь аюултай хүүнүүдэд дөхөх харын хамгийн сайн нүүдэл 9. М:f6 М:d5 10. М:d5 Нf7 11. Нg5 гэж цагаан тал аюултай сайн хүүгээ өөрөө өгнө 

	11 ... Нg7 12. h6 + Н:h7 13. Мf6 гээд мад!

	 

	[image: Image]

	 

	— Ганц мориор, бүр тэгэхдээ гаргасан мориор гээч! хэмээн ван дер Ланге шагширна.

	— Шаг хийсэн этюд болж, Костя минь чи өсжээ. Шатарт ч тэр гэж Гусаков хэллээ.

	— Алив би наад этюдийг чинь бичээд авъя. Нутагтаа очоод үзүүлнэ гэж ван дер Лангег хэлтэл:

	— Фишерт үзүүлээрэй гэж Викаг зөвлөхөд нь

	— Үүний төлөө «Электрик пайп компанийн» баталгаа бичиг шаардах болов уу гэж айж байна гээд ван дер Ланге инээмсэглэв.

	Вика ширээ тохойлдон эрүүгээ тулан суугаад ван дер Лангегийн төв царайг анхааралтай харна. Царай нь ихэмсэг хэвээрээ байвч урьдынхаа адил тоомжиргүй хүйтэн бус цайлган инээмсэглэдэг болжээ.

	— Зоя хоёр ихэртэйгээ дажгүй байна уу? гэж Вика асуув.

	— Өө дажгүй шүү гээд Александр Максимович маасайн инээгээд, — Зургаан эгчийнхээ нэгийг Канадаас авчирсан. Хувиршгүй, Ялалт хоёрыг маань хүмүүжүүлэхэд тус болог л дээ.

	— Хувиршгүй, Ялалт хоёр оо? гэж Вика давтан асуухад

	— Тийм ээ, бид тэгж нэрлэсэн юм. Хүүгээ Константин - Костя, охиноо Виктория - Вика

	— Баярлалаа Саша гэж Вика аяархнаар хэлээд ширээн дээр тавьсан гарт нь хуруугаа хүргэжээ.

	— Та нарт ч баярлалаа гэж ван дер Ланге дуугарснаа, — Би хэдийгээр Америкт байгаа ч миний жинхэнэ амьдрал эндээс, та нараас эхэлсэн юм гэв.

	— Хүүхдүүд чинь АНУ-д төрсөн болохоор Америкчууд гэж явна биз дээ!

	— Би бас Америкийн иргэн болсон шүү дээ. Мэдээгүй юу?

	— Мэднэ, бүр үүгээр ч зогсохгүй гэсээр Иван Тимофеевич ярианд оролцлоо.

	— Яалаа гэнэ ээ? Өөр юу мэднэ гэж?

	— Жишээ нь, Америкийн Нэгдсэн Улсын Коммунист намд элссэнийг тань

	— Үнэн үү? гэж Вика баясгалантайгаар асуугаад зочноо сониучирхан харна.

	— Нөхөр хурандаагийн мэдээнд итгэх хэрэгтэй гээд Александр Максимович инээснээ, — Харж байгаа биз дээ, наймаачид хүртэл коммунист болж байна шүү. Ер нь фабрикийн эзэн Фридрих Энгельс, Москвагийн заводын эзэн хувьсгалч Шмидтээс эхлээд замнасан юм чинь дээ. Та бас өөр юм хэлмээр маягтай байх шиг.

	— Ирээдүйдээ итгэгч хэн бүхэн коммунистуудтай нэгдэнэ гэж нэмж болмоор байна хэмээн Костя өгүүллээ.

	— Би таныг үүнээс ч цаашхыг сайн мэдэж байгаа байх гэж санаж байгаа хэмээн Гусаков хэллээ.

	— Салхины эрчим хүчний маань эсрэг тэмцлийг хэлж байна уу?

	— Нэг Монополын хөлсний этгээдүүд танайд үнэнчээр зүтгэгчийн дүрээр нэвтрэн орж цахилгаан яндангийн тань доголдолтой талыг судалчхаад одоо та нарын эсрэг тэмцэх гэж байна.

	— Үгүй ээ ер. Муу мэх, хорт арга байх нь ээ?

	— Танай Электрик пайп кампанийг тогтвортой хүч гаргаж чадахгүй гэж зэмлэн, «Гольфстримын дулаан урсгалыг хулгайлахыг» санаархаж байна.

	— Юу? гэж ван дер Ланге гайхлаа.

	— Эртний нэг ийм зөгнөлт зохиол байдаг юм. Зохиогчийг нь мартчихаж. Гол баатар нь далан барьж Гольфстримын урсгалыг хаан тачигнасан хүйтнээр европт заналхийлэн өөрийнхөө шаардлагыг тулган хүлээлгэдэг. Таны өрсөлдөгчид ч бас иймэрхүү юм сэдээд байна. Гэхдээ халуун урсгалыг зүгээр л өөр тийш нь таталгүй, нэг том хоолойгоор гарган одоо хүн төрөлхтний гарган авч байгаа эрчим хүчнээс олон дахин их цахилгаан хүч гарган авахыг санаархаж байгаа юм.

	— Аймшигтай юм! гэж ван дер Ланге дуу алдаад, — Одоо цагийн гол зорилт бол гараг ертөнцөө хамгаалах ёстой болохоос хөнөөх биш шүү дээ. Хэрэв л ингэх юм бол урсгал нь кинетик энергиэ алдан, зогсоно. Дулааны солилцоо ч үгүй болно. За тэгээд АНУ, Канадын дорнодын эрэг орчмоор юу болж таарах вэ?

	— Тийм ээ, европыг тооцолгүйгээр шүү дээ гэж Гусаков нэмж хэллээ.

	— Тийм. Бас Европ! гэж ван дер Ланге зөвшөөрөөд, — Үүнийг хязгаарлах хэрэгтэй! Бид өөрсдийн эрх ашгийг яасан муу хамгаалж байна аа! Эдийн засгийн тагнуулчид дуртай газраа л нэвтэрч байх! Бид энэ тухай асуудлыг конгресст тавина!

	— Нэгдсэн Үндэстний Байгууллага ч та нарт тусална. Энэ тухай асуудлыг европын орнууд манай дэмжлэгтэйгээр тавьж байгаа.

	— Хурандаа минь, таныг энэ дэлхийн хүн ардын энхийн манаанд зогсож байгааг чинь одоо л нэг ойлголоо. Хүчин чадлын энэ тогтвортой байдал ч манай ганц сиймхий дээ... 

	— Энэ тухай л та нартай ярилцах гэсэн юм. За Костя, чи чинь чухам юугаараа миний нэг залуу сайн нөхрийг өөртөө татчихсан хүн бэ? Бүр донтоод байна. Зохион бүтээгч гэдэг ч настай ажил даа.

	— «Дэлхий» гэдэг сансрын хөлгийн тухай асуудлаар татчихсан юм болов уу? гэж Костя тэр нэгэн уулзалтыг санан, болгоомжтой хэлснээ, — Цаадах чинь юу оролдож бүтээж байна? гэж асуув.

	— Тэрэнд мөн л та нарынхтай адил гай дайраад байна. Тэгэхдээ эсрэг. Та нарынхад өвөл эрчим хүчний чадалгүй байхад түүнийхэд байна. Харин зун болохоор байхгүй.

	— Ямар учиртай эд вэ? гэж ван дер Ланге сонирхов.

	— Бутаны

	— Бутаны станц ий! гэж Костя дуу алдсандаа, духаа алгадан, — Би яагаад энэ тухай бодсонгүй вэ! Иван Тимофеевич та яагаад энэ тухай одоо болтол дуугүй байгаад байв аа? Биднийг чичлэгчид, Сашагийн өрсөлдөгчид аль эрт дөрвөн хөллөчихгүй юу.

	— Тийм амархан уу?

	— Ямар алт шиг юм ярьснаа та ойлгохгүй байх шиг байна. Хоёр дахь удаагаа таны дэргэд! Вика анх зөөлөн яндан сэдээд миний хамтран зүтгэгч болсныг санаж байгаа биз дээ! Одоо Власов салхин хөдөлгүүр, бутаны станц хоёрыг хослуулан нэг нь нөгөөгөө нөхөх шинэ систем боловсруулж байдаг. Энэ чинь хувьсгал байна шүү дээ! Дэлхийн дулаан - цахилгаан хүч өгнө!

	— Алив яаруу минь, жаахан хүлээ! гэж Гусаков инээмсэглэн Костяг зогсоогоод, — Энэ шинэ системийг чинь тэр биш чи санал болгож байна. Саяхан дэлхийн хэт халалтаас айж байсан! Одоо хөргөхөд дажгүй юу?

	— Яалаа гэж дээ! Энэ чинь бас л нарны илч! Дэлхийн гадаргууг ээх нарны илчний өчүүхэн хэсгийг ашигласнаараа бид ирээдүйн хэт халалтаас сэргийлж байна гэсэн үг.

	— Зөв. Бид түрүүн ч энэ тухай ярилцсан гээд Вика толгой дохино.

	— Чи тэгээд яаж нэгтгэе гэж бодож байна? хэмээн Гусаков сонссон зүйлдээ гайхан алмайрах ван дер Ланге зэрвэс харангаа асуув.

	— Эсрэг тэсрэгийн зарчим! Дээр нь нэг километрийн өндөр салхин цахилгаан яндан, газрын гүн рүү мөн нэг километрт бутаны халаагч. Шинээр өрөмддөг юм уу эсвэл хуучин цооног ашиглах нь шүлс хаях төдий хэрэг. Сергей Александрович байхгүй нь юун харамсалтай... Чадал тогтворгүй гэж хэчнээн чичдэг байлаа.

	— Гэсэн ч шунахай хэрцгий «Гольфстрим хулгайлагчид» байна хэмээн ван дер Ланге ярианд оролцсоноо, — Надад энэ шинэ зүйлээ тайлбарлаж өгөөч гэв.

	— Энэ амархан, Саша. Яндангийн доод хэсэг өндөр даралтад орших гүний хөрстэй холбогдох тул температурын ялгавар үүснэ... Хэрэв шингэн бутан хоолойгоор хийвэл гүнд хүрэн ууршаад хэрэгцээт даралт үүсгэнэ.

	— Энэ чинь тэгээд түлш хэрэглэдэггүй уурын зуух уу? гэж Вика асуув.

	— Бараг тийм. Нар, станцын хэрэгцээг хангах дэлхийн тэр хэсгийг халаан ажиллуулж байгаа болохоор наран дээр л түлш нь байна гэлтэй юм уу даа. За даа эцсийн дүнд аргагүй л нар бутаны даралтыг хэрэгцээт хэмжээнд хүргэж байгаа юм. Цааш нь хийн бутан хоёр дахь хоолойгоор дээш дэгдэн хөдөлгүүрийн сэнс эргүүлнэ. Электрогенератор, салхин хөдөлгүүр хоёрыг нэг дор байрлуулж бололгүй яах вэ. Ажилласан хий өвлийн хүйтэн агаарт хөрөн шингэрээд бууна. Ингэж л нэг нь өвөл, нөгөө нь зун ажиллана даа.

	— Би өрсөлдөгчгүй болох нь шиг байна! гэж Канад эр дуу алдлаа.

	— Аа би туслагчгүй... гээд хурандаа инээмсэглэлээ.

	— Цаадах чинь дэд эрдэмтэн, бас тэгээд зохион бүтээгч хүн... тэгэхлээр бидэн рүү явуулчих л даа гэж Костя. Иван Тимофеевичийг ятгаж эхлэв.

	Москвагийн энэхүү өндөрт эрчим хүчний шинэ салбарын ахмад зүтгэлтнүүд болох гэж буй үйл явдлыг хүлээн нарны өгөөж их илчний тухай хүүрнэлдэх үеэр их сургуулийн өмнөх хотын байдлыг харахад туйлын таатай Москва голын огцом эргийн нэгэн их өндөрлөг дээр нэлээд хүн цугларчээ.

	Нелидовынхан байн байн цагаа харсаар ханалан зассан өндөр эрэг дээрх талбай руу яаран алхана.

	Викентий Петрович ялимгүй доголох агаад таяг тулжээ. Агния Андреевна сэтгэл нь түгшсэн байртай нөхрөө байн байн харна.

	— Чи бүү яар, бид сэтгэлээ сэргээж бишгүй амжина, гэж эхнэр нь хэлэв.

	— Ахуйн зорилго нь цэнгэл бахдалд оршино гэж Нелидов хүндээр амьсгаадан хэлснээ, — Дуран авсан уу? гэв.

	— Авсан. Чамд томыг, өөртөө театрын

	— Амьдрал нэгэнт ийм болохоор одоо яах вэ. Хэлээр түлхчихсэн алтаа одоо шохоорхъё доо гээд Викентий Петрович санаа алдлаа.

	— Энэ тухай яриад яах вэ дээ. Нэгэнт өнгөрсөн юм.

	— Тийм ээ барих ёсгүй юмнаас барьж барианд орлоо гэж Викентий Петрович хошигнов.

	— Чи өөртөө цахилгаан яндан саад боллоо гэж бүү бод. Бие чинь дахин муудаагүй байсан бол чи гарцаагүй орлогч сайд болох байсан. Сайжирсан чинь юун сайн. Верейскийг санахаар л айдас хүрэх юм. Тийм залуу байж зүрхний шигдээстэй. Ердөө ганцхан удаа ... тэгээд л өнгөрчихсөн. Аймаар юм!

	— Яая гэхэв, зүрх сэтгэлээр их наадах дуртай хүн байсан хойно, Цезарьтай маргаж хамаг юм аа тавьж алдаад өнгөрчих нь тэр.

	— Ээ дээ гэснээ Агния Андреевна, — Их гарын наадаач ч гэлээ сэтгэл татам хүн байсан юм сан. Алив жаахан амаръя.

	— Явахаас зогсох дээр, зогсохоос суух дээр, суухаас хэвтэх дээр, хэвтэхээс унтах дээр... 

	— Болиоч Вика! Боллоо, үнхэлцэг хагалчих гээд байна шүү!

	— Эртний Энэтхэгийн мэргэн үг ээ хө. Бид мэтийн тэтгэвэрт гарсан хөгшчүүлд зориулагдсан юм.

	— Чи чинь энгийн нэг тэтгэвэр авагч биш, улсын тусгай тэтгэвэр авагч хүн шүү дээ.

	— Тэтгэвэрт сүржин үдэж гаргасан. Дараа нь ажил шууд л мандсан

	— Ямар ажил.

	— Энэ бидний сонирхох гээд байгаа.

	— Улаан, Цагаан сарнайн дайнаа зогсоох болжээ. Хоёулаа Вика, Костя хоёрт баяр хүргэе. Ач нараа ч авчирмаар боллоо.

	Нелидов юу ч хариулалгүйгээр эхнэрийнхээ гараас хүнд дуран авч бусдын нэгэн адил нүдэндээ дөхүүлэв.

	Цахилгаан станцын хоршмол системийн тухай «Долоо дахь тэнгэр»-д суугаа хэд ярилцсаар байв.

	— Яагаад бид санасангүй вэ! Мэдэгдэж байсан шүү дээ! гэж Викаг халагдахад

	— Шинэ гэгч сайтар мартагдсан хуучин зүйл бус уу? гэж Александр Максимович бодлогошронгуй хэллээ.

	Яг энэ үед бүгд суудлаасаа давхийн босоцгоов. Ихэнх хүмүүс дуран авчирчээ. Хурандаа өөртөө төдийгүй бас Вика, Костя хоёрт дуран авчирчээ.

	Тэрээр залуустай эелдгээр гар барьснаа дурангаа өглөө.

	Вика, сүүмийх алсын барааг нэгэнтээ гүйлгэн дурандлаа. Тэнгэрийн хаяанаа улбар шар өнгийн баганууд цоройн байх нь тодхон үзэгдэв.

	— Анхны яндан хөх байсан гэж Вика яагаад ч юм дуугарлаа.

	Аварга хот Москвагийн зах хүрээгээр мөнгөлөг таван хошуу мэт олон нисдэг тэрэгний араас алтлаг яндангууд өндийн бослоо.

	— Ура! хэмээн зэргэлдээх ширээний нэг хүн Вика, Костя хоёрыг зэрвэс харснаа хашхирав. Энэ хүн тэр хоёрыг таньсан байжээ. 

	— Ура! гэж цонхоор харах бусад хүн ч түрлээ.

	Вика дурангаа аваад Костя өөд харлаа. Хацрыг нь даган нулимс урсана.

	Костя мөрөөр нь тэвэрлээ.

	Иван Тимофеевич өөрийн мэдэлгүй цахилгаан яндангуудыг тоолж эхлэв. Тоо нь тавь хүрэв.

	— Сая киловатт гэж тэрээр бахдалтайгаар өгүүллээ.

	— Ингээд л эх орны минь, энэ дэлхийн минь өнцөг булан бүгд сүндэрлэн босно доо гэж Костя өгүүлэв.

	— Сансрын хөлөг «Дэлхий дээр» ингэх л хэрэгтэй юм... хэмээн Иван Тимофеевич ширээн дээгүүр гараа явуулан Костягийн тохойноос барингаа хэллээ.

	— Би ийм сайхан үзэсгэлэнтэй байх юм гэж ер санасангүй хэмээн хөөр баяртаа туяарах Вика хэлээд эргэн харав.

	— Үзэсгэлэнт сайхан гэгч аз жаргалыг багтаан шингээсэн зүйл мөн гэж Гусаков дүгнэн хэлэв.

	
ТӨГСГӨЛ

	Шинэ сониноос илүү хурдан тархах зүйл үгүй.

	Поль Валери

	Хуучин найз хонгорхон Катя минь!

	Хөгширлөө гэж бичих санаа чамд яаж төрөв өө. Ямар юмны нь нас байх байх вэ дээ. Арван есдүгээр зууны үед «авгай болдог нас дөч» гэж байсан. Бүсгүйчүүдийг гагцхүү эрчүүдтэй элдэвлэх чадвараар нь үнэлж байсан цаг. Гэтэл чи... 

	Бид ахиад захиа занаа бичиж эхэллээ. Сайн юмгүй муу гэж байдаггүй. Ваня алс хязгаарт илгээгдэн та нарын явсныг сонсоод би эхлээд санаа зовсон шүү. Нөхөр чинь «хол явах хүн» гэж би чамд хэлээд байл уу... Хар аа биз дээ, бүрэн утгаараа дүйлээ. Зэлүүд нутгийн үйлдвэрийн дарга болж нэг ёсондоо хуучин цагийн хошуу ноён болж шүү дээ. Танай хязгаар нутагт ч салхин станцын тухай бодох цаг болжээ. Танай тэндхийн хүйтэн огт тээр болохгүй. Бидний тухай гэвэл салхин хөдөлгүүр, бутаны төхөөрөмж хоёрыг нэгтгээд удаж байгаа шүү дээ. Ваняг чинь зөвшөөрвөл би хамгийн түрүүн очно. Никитатайгаа ч очиж магадгүй. Энэ маань одоо сая киловатт хүчин чадалтай нэгдмэл төхөөрөмжийн төсөл дээр ажиллаж байгаа. Танай тэнд томдож магадгүй л юм. Никита маань биднийгээ баярлуулж, биднийхээ халааг аваад удаж байна. Халаагаа өгнө гэдэг өөрсдөө зүгээр хий суухын нэр биш ээ. Костя бид хоёр ч буухианыхаа дарцгийг урьдын адил туг мэт өргөж явна. Ердөө л Никита бидний эгнээнд нэгдэн, хөл нийлүүлэн алхах болсон гэсэн хэрэг. Бид хоёрт оногдсон хамгийн дээд шагнал энэ дээ.

	Хар салхины бусниулагч хүчин чадлыг янданд өгч эрчим хүчийг нь ашиглаж, салхинаас айн аргагүйтэн яндангаа буулгаж байсныг болиулах шинэ санал оруулсанд бид Никитагаараа бахархдаг. Бидний бүтээл ийнхүү салхи үлээн дэгдээгч яндан төдий бус, бутаны уураар ажиллах төхөөрөмж, бас дээр нь салхи шуурганы хүчийг ашиглах хэсэгтэй гурвалсан их хүчтэй бүтээл боллоо. Одоо манай эрчим хүчний систем ямар ч үед тогтвортой хүчин чадал өгч байна.

	Никитагаараа бодоход хүүхэд өсөх тутам санаа тавих ихэсдэг гэлцдэгт эргэлзэх юм. Дээд сургуульд элсэх шалгалт өгч байхад нь олонх эцэг эхчүүдийг үргэлж зовоож байдаг тэр бүхнийг бид хоёр амсаагүй. Хамаг юмаа өөрөө хийж өөрөө л шалгалтад бэлдэж байсан. (Сургуульд байхдаа дандаа онц сурч байсан) Өөрөө л эцэг эхийнхээ мөрөөр замнахаар шийдэн мэргэжлээ сонгож авсан. Чи яаж суга өссөнийг нь мэдэж байна уу? Би одоо арай гэж мөрөөр нь татдаг. Костятай анх танилцахад долгиотсон урт үстэй байж билээ. Никита сургуулиа төгсөхийн өмнө гэнэт үсээ ургуулж эхэлсэн. Ингээд л долгиотсон буржгар үстэй аварга эр болчихлоо.

	Харин хоёр дахь гайхлын маань хувьд ч шал өөр дөө. Хүн бүр адилгүй гэдэг ардын цэцэн үг ч аргагүй л үнэн юм. Костя бид хоёр Марианнагийн төлөө яаж эс санаа зовдог гэж бодно. Орой үдэш зугаалахаар гарахад нь ч үргэлж түгшин хүлээцгээдэг. Биднийг үргэлж гайхалд учруулж байдаг юм. Математик, физик сонирхдог байснаа гэнэт эмч болохоор шийднэ гэж ер санаагүй. Шалгалт өгөхийн нь тоолон миний нас лав нэгээр хорогдсон байх. Элсэлтийн шалгалтад нэг оноо дутсан. Зохион бичлэг дээр нэг нэг үгний «а»-г «о» (дэгээг нь ер гүйцэд тавьдаггүй амьтан!) гэж уншаад гурав тавьчихсан байна билээ. Бичгийн хэв нь намайг үргэлж зовоодог юм. Аз болоход сэтгэлээр унасангүй. Энэ жилдээ сувилагчийн курс төгсөн ажиллаж байгаад ирэх жил ахиад анагаахдаа үзнэ гэж байгаа. Костя бид хоёрын зангаас бас нэг юм байх шиг байна аа... 

	Ааваас хойш ээж, бидэнтэй байх хугацаандаа Марианнагаас бүр салахаа байсан. Эрхлүүлэх гэж. Ердөө л ганц нар нь гэсэн үг. Гэтэл бид хоёрыг төрөхөөс гарч ирээд байхад ядаж зүс царайг нь харахаар ирээгүй юм шүү дээ... Ер нь ч тэгээд настай болжээ. Гэсэн ч зан нь өнөөх л хэвээрээ. Боломж л гарвал захирч эхэлнэ шүү. Чиний захиснаар аль болохоор биеэ барьж байхыг хичээж байгаа. Ер нь аятайхан л сууцгааж байна. Ээжийн хэлж байгаагаар «Манай давчуухан байранд» бөөгнөрч болох байсан ч буулт хийн ааваас хойш үлдсэн дөрвөн өрөө байранд шилжин орсон. Ээж маань хуучин дадал заншилдаа үнэнч хэвээрээ. Тухайлбал Костя бид хоёрын ажлын (одоо бас Никита ч ажиллах болсон) өрөөг урьдынхаа адил Викентий Петровичийн ажлын өрөө гэж нэрлэсээр. Зочид, ялангуяа генералуудыг урих тун дуртай. Иван Тимофеевич Гусаков манайд олонтоо зочлон ирж ээжтэй нэлээд хөөрдөг юм. Харин генерал хувцсаа өмсөлгүй ирвэл ээж тун их гомддог.

	Саяхан манайд Саша, Зоя ван дер Ланге хоёр хүүхдүүдтэйгээ зочлон ирж сар гаруй болсон. Ээж энэ үеэр ч ёстой манаргаж өгсөн. Костя бид хоёрын амьдадаа ван дер Лангегийн ихрүүд оросоор сайн ярих юм. Орос хэлээр хичээллэдэг америкийн нэгэн коллежид суралцдаг бөгөөд манай эх орныг хоёр дахь эх орноо гэж үздэг улс юм.

	Эдний эцэг Александр Максимович, манай Саша Америкийн Нэгдсэн Улсын анхны сенатч - коммунистуудын нэг болсныг сонсоо биз дээ. «Электрик пайп компани»-ийнхаа даамлаас огцрох гэснээ «Америк тив дээгүүр цахилгаан яндан байгуулах хэтийн зам» тавихад энэ тушаалдаа үлдэх нь тустай болов уу гээд больсон. Хашир эр болохоороо америкийн ерөнхийлөгчийг хүртэл талдаа татаж чадсан. Энэ ч уг нь хорин жилийн өмнөх шиг тийм гайхалтай зүйл биш л дээ.

	Костя бид хоёр хорин таван жил хамт амьдарчээ. Мөнгөн хуримынхаа өмнө юу гэж хэлж чадах вэ. Би мөнгөн биш алтан байх ёстой гэж хэлмээр байна. Яагаад ингэж өргөмжлөх гээд байна гэж сонирхож байна уу? Гэр бүлийн хүмүүс ихэвчлэн ажлынхаа дараа юм уу, амралтын өдөр л хамт байдаг. Гэтэл Костя бид хоёр хамт өнгөрүүлсэн 9133 хоногт ажил дээрээ ч салаагүй. Ингэхлээр жирийн гэр бүлийн 50 жил болж байгаа юм даа. Хамтын ажил, амьдрал биднийг ойр дотно төдийгүй нэгдмэл нэгэн цул болгон хувиргажээ. Би өөрийгөө түүнгүйгээр дүрсэлж бодож ч чадахгүй. Надад Костя ч ингэж хэлсэн.

	Зоя сүрхий хүүхэн, үүнийг дор нь ажигласан байна билээ. Өөрийн нь хэлж байгаагаар Саша тэр хоёр нэлээд ондоо маягтай сууцгаадаг аж. Бас тэгээд Зоя эх орноо санан гансрах нь их. Энэ ч бас нөлөөлдөг бололтой. Биднийг аль болох олон эх орондоо, ЗСБНХУ-д урьж байхыг гуйсан... Олон жилийн шалгарсан ган бат нөхөрлөлөөр холбогдсон Костя бид хүсэлтийг нь дуртай биелүүлэлгүй яах вэ.

	Зоя бид хоёр өнгөрснөө, бас хүрэх бүхэндээ хүрч чадалгүй зуурдаар өнгөрсөн шатрын багш Верейскийгээ дурсан ярьцгаасан. Бас ханатлаа шатар тоглосон. Чи байгаагүй нь л тун харамсалтай.

	Шатар гэснээс Ваня та хоёр Костягийн шинэ бүтээлтэй танилцуулаач гэсэн байх аа. Та хоёрт шүүлгэхээр даруй одоо илгээе. Гоо сайхны нь талаас хэр үнэлмээр байгааг минь асуумаар байна уу?

	Хэдийгээр Лев Николаевич Толстой гоо сайхны үнэмлэхүй ойлголтыг үгүйсгэж байсан ч өнгө зүс, дотоод сэтгэлийн сайхныг магтан дуулагч байсан. Наташа Ростова, Катюша Маслова гээд үз дээ.

	Гоо сайхан өнгө гадаад төрхөөс, гадна ашдын сайхныг бэлгэдэн тэмүүлсэн гайхам сайхан хүсэл, дуурайлт ажил үйлс гэж байдаг. Бид байгалийн сайхныг бахдан шагшрах үедээ «зурсан юм шиг» гэж дуу алдах нь олонтоо байдаг. Харин зураач урчуудын хувьд «биет» юм шиг гэвэл хамгийн дээд шагнал нь билээ. Хүмүүс армаг хурдан морийг ч тэр, алаг эрээн ирвэс ч тэр хараад ав адилхан шагширцгаадаг. Яагаад гэвэл адгуусанд байвал зохих гадаад галбир төрх нь эдгээр амьтанд амьдрал, байгаль, орчиндоо онцгой нийцсэнээс тэр биз. Харин үнэнхүү гоо сайхан гэгч маань гадаад төрх байдал гадна утга агуулгын найраг цогцост байдаг билээ. Ваня та хоёрыг Костягийн энэ бүтээлийг үзээд Парфенонын барилгын гайхамшгийг египетийн пирамидын энгийн дүрстэй жишчихээд уран бүтээлийн уналт гэж дүгнэж байсан архитектортай ижилсчихнэ гэж бодохгүй байна. Энэ хоёрын зориулалт шал өөр шүү дээ. Парфенон бол сүр хүчин төгөлдөр нүд гялбам сайхнаараа сүсэгтэн олныг улам бишрүүлэн тэнгэр бурхны гоо өнгө үзэсгэлэнгийн өмнө үг дуугүй тэргүүнээ гудайлгаж байлгахад зориулагджээ. Харин пирамид зарцуулсан нөр их хөдөлмөр, сүрлэг байдлаараа олон амьтныг цочоон сэрдхийлгэх зорилготой билээ. Нэг нь хүний хүчний бахархал болон сүндэрлэж байхад нөгөө нь олныг басамжлан дарангуйлахад чиглэгджээ. Хөгжим бол сонсогчдод төрүүлэх сэтгэл сэрхийн уудам баялгаараа яруу сайхан болдог. Ард түмэн бүр европ маяг, Ази аялгуу, африкийн аялга айзам жигд бөмбөрийн нижигнээн тэргүүнийг ашиглалаа ч гэсэн заавал хүнд ямар нэг сэрэл сэтгэлгээ төрүүлнэ. Хэрэв «шинийн тусын тулд» аялгуу сайхан хөгжмийн ая хөгийг давтахаас зайлсхийн хийлийн дууг хаалганы хяхтнаа, хайрга чулууны шажигнаан болон бусад авиа үүсгэгчээр сольчихвол гагцхүү Кузьма Прутковын «Гайх хүү минь гайх, гагцхүү бүү дуурай» гэснийг л давталтай.

	Энэ бүхэн ямар нэг хэмжээгээр амьдралыг тусгах шатарт ч хамаарагдана. Улиглал, хэлбэрдлийг ялан дагуулагч оюун ухаан ямагт сайхан! Сул дорой ч шалмаг хөдөлгөөн хурц ухаанаараа муйхар хүчийг (материалын давуу талыг) ялах Давид, Голиаф хоёрын мөнхийн тэмцлийг давтан байгаад сайн сайхны гайхалтай тал оршино.

	Одоо та нар Костягийн цагаан нь эхлээд хожих этюдийг үнэлээдэх.

	Миний хувьд тун дурсамжтай этюд болсон. Учир нь энэ этюд бол шатрын хөлөг дээр бичигдсэн Костягийн минь намтар түүх шиг санагддаг. Би эндээс түүний буцаж няцахыг мэддэггүй, сэхээтэй хурц, сэргэлэн занг харж байна... Энд шатрын хөлөг дээр гарах амьдралын үе мөчүүдийг хар даа. Костя минь ямар их саад тотгор даван туулж зорьсондоо хүрээ вэ!

	Та нарт энэ бүхнийг шатар өөрөө үзүүлэг дээ.

	Цагааны хожих найдвар хүүгээ гаргахад байгаа нь шууд ойлгогдоно. Гэсэн ч хар морь «f» босоо дээрх хүүг алхуулахгүй байна. Энэ байдлыг гагцхүү цагаан морь л эвдэнэ.

	1. Ма3 + Нd3 

	2. Мb5 Мb4 

	Маш алсын бодолтой нүүдэл 

	3. М:с7 М:с7. 

	Ингэж цагаан морь харын ноёноос холдож өөрийн биеэр хишиг хүртээлээ. Гэсэн ч энэ бол үлгэрийн маань зөвхөн эхлэл. 4. f6

	“f" дээрх хүү нэвтэрлээ! Цагаан ялалтаараа бахархаж болмоор юм шиг санагдавч 4 ... Мbd5. 5е8М!! Яагаад? «f»-ийн хүүг бэрс гаргаж болохгүй гэж үү? Харин сөрөг тоглолт зөвхөн үүнд л орших ажээ.

	5. f7? Мf6 + 6. Нf5 Мсе 8

	7. f8Б Мd6 + 8.Не5 Мс4 + 9.Нf5 Мd6 + гээд дандай.

	Хэрэв цагаан үүнийг хараад бэрс гаргахаасаа өмнө 7. Не5 гэвэл 7 ... Нс4 8. f8Б Нс51

	9. Б : g7 Мg4 + 10. Нf5 Ме3 + 11. Не4 М : g7 12H: е3 Нd5 гэхэд морь мөн «f» дэх хүүг тогтоож байгаа учир тэнцээ. 

	Хэрэв 9. Бh8 гэж нүүдэл хожихыг оролдвол

	9 ... Нс6 гээд байрлалын тэнцээ болно. Цагаан морьдын хамгаалалтын бат бэхийг тэмтрэн, ноёныг нь шахахаар оролдож болох юм.

	10 Нd4 Нb6. 11. Нс4 Мd6 + 12. Нb4 Мdе8 гэхэд нүүдэл хожихыг элдвээр оролдон 13. Бf8 гэх боловч

	13 ... Мd5 + 14. На4. Мdf6. 15. f5. На6 16. Нb4. Нb6. 17. Бf7. Мd5+ 18. Нс4 Мdf6 гэхэд цагаан тал харын хамгаалалтын өмнө гараа буулган хүлээхээс өөр аргагүй. Цагаан ноёноороо «f5» гэхийн оронд f3 гээд ч нэмэргүй

	5 ... Мf6 + 6. Нf3. хар энэ байдлаас ч гэсэн ноёноороо с6-г аван дээр үзсэн байдалд амархан хүрч байрлалын тэнцээ болно.

	Катя, Ваня та хоёр ч гэсэн харын энэ ер бусын гайхам сайхан хамгаалалтыг үнэлэх хэрэгтэй. Харын сонгосон хамгаалалтаас зайцах цагааны зам үүнээс ч багагүй гайхалтайг одоо үз. Тэгээд ч “f" хүүгээ түлхэхийн оронд гэнэт морь гаргасан нь энэ билээ.

	Хар яаж тоглох вэ?

	«f6» дээр хар тал соливол амархан хожигдож байгааг хялбархан үзэж болно. Дөнгөж сая е8-д гарсан морийг ч хар тал авч болохгүй нь ойлгомжтой. —5 ... М:е8. 6. f7. Мdf6 + 7. Нf3

	 

	[image: Image]

	 

	гэхэд 18 сул буудал дээр гарах бөгөөд бэрс одоо е7-гоор мултран гарч амархан ялалтад хүрнэ. Харин харын хамгийн хүчтэй нүүдэл 5 ... Нс4! болох нь ойлгогдоно. Цагаан гэж шууд гаргасан морио хаяна. Энэ нүүдэл g8-д бэрс гаргахад саад болом тун муу нүүдэл шиг санагдана. Цагааны бодсон бодол, чиглэсэн зорилго хоёр дахь хүүгээ морь гаргахад ажээ! 6 ... М: е8 7g8 М!!

	№ 87

	Зохиогчийн бодсон гол хувилбар энэ. Ингэж л цагаан хожно.

	За ямар санагдав? Хэрэв та хоёр энэхүү бүтээлийг үзсэний эцэст, зохиогч нь та бүхний өмнө биеэрээ тодорч, хөлгийн жаран дөрвөн нүдийг нэвтлэн өрсөлдөн тэмцэх шатрын гүнээс амьдрал нь олж харагдвал би баярлана!

	 

	Энхрий хайрт Катя минь миний дуулгах сонин ингээд л гүйцлээ. «Шинэ сониноос өөр хурдан зүйлгүй» гэдэг болохоор ялимгүй хугацаа өнгөрөхөд л энэ бүхэн шинэ сэргэг чанараа алдана. Хүний хамгийн их аз жаргал нь шинийг мэдрэх чадвараа хадгалах, шинийг эрэх, мөрөөдөх чадвартаа ч байдаг байж магадгүй юм шүү.

	Вика чинь.»»

	 

	Төгсөв.

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	⁂

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)

